
Capitolul |. PLECARE ÎNTÂRZIATĂ 


- Hei, căpitane Bourcart, nu-i astăzi plecarea?... 

- Nu, domnule Brunel, şi mă tem că nu vom putea pleca 
nici mâine... şi nici chiar peste opt zile... 

- E destul de neplăcut... 

- Şi mai ales neliniştitor, declară domnul Bourcart, 
clătinând din cap. SaintkEnoch ar fi trebuit să fie pe mare 
încă de la sfârşitul lunii trecute, ca să ajungă la locurile de 
pescuit în plin sezon... O să vezi că i-o vor lua înainte 
englezii şi americanii... 

- E vorba tot despre cei doi oameni care-ţi lipsesc? 

- Tot, domnule Brunel... De unul din ei nu mă pot lipsi, 
de celălalt aş putea s-o fac, la nevoie, dacă nu m-ar obliga 
regulamentele... 

- Nu-i vorba de butnar, nu-i aşa? întrebă domnul Brunel. 

- Nu, te rog să mă crezi!... Pe baleniera mea, butnarul 
este tot atât de necesar ca şi catargul, cârma sau 
compasul, dat fiind că am două mii de butoaie în cală... 

- Câţi oameni are Saint-Enoch, căpitane Bourcart? 

- Am fi treizeci şi patru, domnule Brunel, dacă echipajul 
ar fi complet. Vezi dumneata, e mai util să avem un butnar 
care să se ocupe de butoaie, decât un medic care să 
îngrijească oamenii!... Butoaiele au mereu nevoie de 
reparaţii, în timp ce oamenii... se repară singuri!... De altfel, 
se îmbolnăveşte vreodată cineva pe mare?... 

- Evident, asta n-ar trebui să se întâmple, când aerul e 
atât de bun căpitane Bourcart... şi, totuşi, câteodată... 

- Domnule Brunel, pe SaintEnoch n-au existat până 
acum bolnavi... 


- Felicitări, căpitane! Dar ce să-i faci? O navă e o navă 
şi, ca atare, supusă regulamentelor maritime... Când 
echipajul atinge un anumit număr de ofiţeri şi marinari, 
trebuie să fie îmbarcat şi un medic... aşa e regula... lar 
dumneata nu ai unul... 

- De aceea SaintEnoch nu se află astăzi în dreptul 
capului Saint-Vincent, unde ar trebui să fie! 

Conversaţia între căpitanul Bourcart şi domnul Brunel 
avea loc chiar pe digul din Havre, către orele unsprezece 
dimineaţa, pe porţiunea mai ridicată dintre semafor şi 
capătul lărgit al digului. 

Cei doi bărbaţi se cunoşteau de multă vreme - unul fost 
comandant de cabotaj, acum ofiţer de port, celălalt 
comandând corabia cu trei catarge Saint-Enoch. Şi cu câtă 
nerăbdare aştepta cel de-al doilea să-şi completeze 
echipajul, pentru a ieşi în larg! 

Bourcart (Evariste-Simon), în vârstă de cincizeci de ani, 
era cunoscut şi apreciat în Havre, portul lui de origine. 
Celibatar, fără familie, fără rude apropiate, navigând încă 
din copilărie, fusese pe rând mus, aspirant, marinar şi 
maistru în serviciul statului. 

După numeroase călătorii ca locotenent şi secund în 
marina comercială, comanda acum de zece ani Saint- 
Enoch, o balenieră a cărei proprietate o împărțea cu firma 
fraţilor Morice. 

Excelent marinar, prudent, îndrăzneţ şi hotărât în 
acelaşi timp, păstra întotdeauna, spre deosebire de atâţia 
alţi colegi de-ai lui, o politeţe extremă în exercitarea 
funcţiilor sale: nu înjura niciodată, dând ordine cu o 
perfectă urbanitate. Fără îndoială amabilitatea lui nu 
mergea până la a spune unui gabier: «Daţi-vă osteneala să 

desfaceţi terţarola zburătorului», sau unui timonier: «Fiţi 
bun şi îndatoraţi-mă, punând cârma la tribord!» Trecea, 
însă, drept cel mai politicos dintre căpitanii de cursă lungă. 

Trebuie menţionat, de asemeni, că domnul Bourcart, 
norocos în tot ce întreprindea, avusese numai campanii 
reuşite, numai traversări excelente. Niciodată nu se 
primiseră plângeri din partea ofiţerilor, niciodată marinarii 
nu revendicaseră nimic. Deci, dacă echipajul de pe Saint- 
Enoch nu era complet şi căpitanul nu reuşea să şi-l 
completeze, nu trebuia văzut aici un semn de neîncredere 
din partea personalului maritim. 

Domnii Bourcart şi Brunel se opriseră lângă suportul 
metalic al clopotului, pe terasa semicirculară de la capătul 
digului. Indicatorul de nivel al apei marca punctul cel mai 
scăzut al refluxului, iar catargul de semnalizare nu arbora 
nici un pavilion, nici o flamură. Nici o navă nu se pregătea 
să intre sau să iasă şi nici chiar şalupele de pescuit n-ar fi 
găsit destulă apă în şenal, în timpul acestui reflux de lună 
nouă. lată de ce nu se îngrămădeau curioşii, ca în vremea 
marelui flux. Vapoarele din Honfleur, din Trouville, din Caen 
şi din Southampton rămâneau amarate la pontoanele lor. 
Până la ora trei după-amiază, nici o mişcare nu avea să aibă 
loc în rada portului. 

Câteva clipe, privirea căpitanului Bourcart, îndreptată 
spre larg, străbătu vasta porţiune dintre înălțimile 
îndepărtate ale Ouistrehamului şi falezele masive ale 
farurilor din Heve. Vremea era instabilă, cerul acoperit de 
nori cenuşii în zonele înalte. Vântul sufla de la nord est - o 
uşoară briză care avea să se înteţească la începutul 
fluxului. 

Câteva nave traversau golful, unele umflându-şi velele 

la orizontul estic, altele brăzdând spaţiul cu aburi 
funinginoşi. Desigur, privirea domnului Bourcart trăda 
invidia faţă de colegii mai norocoşi, care părăsiseră portul. 
Deşi erau departe, e de la sine înţeles că el se exprima în 
termeni convenabili şi nu şi-ar fi permis să-i trateze aşa 
cum ar fi făcut orice alt lup de mare. 

- Da, spuse el domnului Brunel, oamenii ăştia de 
ispravă sunt pe drumul cel bun, cu velele umflate de vânt, 
în timp ce eu zac în radă! Vezi, asta numesc eu ghinion - şi 
e prima oară că se lipeşte de Saint-Enoch... 

- Ai răbdare, domnule Bourcart, de vreme ce ţi-e 
imposibil să ieşi în larg! răspunse domnul Brunel râzând. 

- Nu fac asta de cincisprezece zile lungi? exclamă 
căpitanul, nu fără oarecare acreală 

- Bun!.... Vasul dumitale îşi poartă bine pânzele şi o să 
recâştigi repede timpul pierdut... Cu unsprezece noduri, pe 
o briză bună, ajungi departe... Dar spune-mi, domnule 
Bourcart, doctorul Sinoquet nu se simte mai bine?... 

- Nu are nimic grav... Doar reumatismul care-l ţintuieşte 
la pat; şi mai are de zăcut câteva săptămâni!... Cine ar fi 
crezut una ca asta, despre un om atât de obişnuit cu 
marea, care, timp de zece ani, a parcurs împreună cu mine 
toate pustietăţile Pacificului... 

- Ei, insinuă ofiţerul de port, poate că tocmai călătoriile 
sunt de vină... 

- Asta-i bună! spuse căpitanul Bourcart. Să capeti 
reumatism la bordul lui Saint-Enoch!... De ce nu holeră sau 
febră galbenă?... Cum a putut să-ţi vină o asemenea idee, 
domnule Brunel?... 

Şi domnul Bourcart lăsă să-i cadă braţele, copleşit de 
stupefacţia pe care i-o provoca o astfel de enormitate. Pe 


Saint-Enoch... o navă atât de bine amenajată, atât de 
confortabilă, atât de impermeabilă la umiditate!... 
Reumatism!... Mai curând l-ai putea căpăta în sala de 
consiliu a primăriei sau în saloanele subprefecturii, decât în 
cabinele sau în careul de pe Sa'intkEnoch!... Reumatism!... A 
avut el vreodată reumatism?... Şi doar nu-şi părăsea nava 
nici când era liber, nici când se afla în portul Havre!... La ce 
bun un apartament în oraş, când ai locuinţa ta la bord... Şi 
n-ar fi dat-o pe cea mai confortabilă cameră de la Hotel 
Bordeaux sau de la Terminus! Reumatism!... Nici măcar 
guturai!... Oare îl auzise cineva strănutând la bordul lui 
Saint-Enoch?... 

Însufleţindu-se, demnul căpitan ar fi continuat aşa 
multă vreme, dacă domnul Brunel nu l-ar fi întrerupt: 

- De acord, domnule Bourcart, reumatismul doctorului 
Sinoquet nu se trage decât de la şederile pe uscat!... Vorba 
e că-l are şi nu se poate îmbarca... 

- Şi ce e mai rău, declară domnul Bourcart, e că nu-i 
găsesc înlocuitor, în ciuda tuturor strădaniilor mele... 

- Răbdare, îţi repet, răbdare, căpitane!... Până la urmă 
ai să pui mâna pe vreun medic tânăr, dornic să străbată 
lumea, avid de călătorii... Ce poate fi mai ademenitor decât 
să debutezi într-o superbă campanie de pescuit de balene, 
traversând apele Pacificului? 

- Desigur, domnule Brunel, ar trebui să fie atâţia, încât 
să-mi fie greu să aleg... Şi, totuşi, nu se prezintă nimeni 
care să mânuiască lanseta şi bisturiul, sau rindeaua şi 
cleştele! 

- Fiindcă veni vorba, întrebă ofiţerul de port, nu cumva 
tot reumatismul te lipseşte şi de butnar?... 

- Nu, la drept vorbind, bravul moş Brulard nu-şi poate 

folosi braţul stâng, care-i anchilozat, şi are dureri puternice 
în picioare. 

- Va să zică articulațiile sunt prinse? se interesă domnul 
Brunel. 

- Aşa se pare, şi Brulard, într-adevăr, nu mai e în stare 
să navigheze. lar o balenieră, domnule Brunel, nu se poate 
lipsi de butnar, aşa cum nu se poate lipsi de harponier, deci 
trebuie să găsesc unul! 

Domnul Brunel căzu de acord că moş Brulard nu avea 
reumatism, dat fiind că SaintEnoch era un adevărat 
sanatoriu şi că echipajul lui naviga în cele mai igienice 
condiţii, după spusele căpitanului. Dar nu era mai puţin 
convins că atât doctorul Sinoquet, cât şi butnarul Brulard 
erau incapabili să participe la această campanie. 

În clipa aceea, domnul Bourcart, auzindu-se strigat, se 
întoarse: 

- Dumneata eşti, Heurtaux? spuse el, strângând 
prietenos mâna secundului său. Sunt încântat să te văd şi 
sper că, de data asta, te aduce un vânt bun. 

- Poate, căpitane, răspunse domnul Heurtaux, poate... 
Am venit să vă anunţ că s-a prezentat cineva la bord... 
acum o oră. 

- Un butnar... un medic?... întrebă repede căpitanul 
Bourcart. 

- Nu ştiu, căpitane. În orice caz, părea contrariat de 
absenţa dumneavoastră. 

- Un om în vârstă? 

- Nu, un tânăr; o să se întoarcă în curând. Aşa că am 
plecat să vă caut şi cum mi-am închipuit că o să vă 
întâlnesc pe dig... 

- Unde pot fi întâlnit întotdeauna, Heurtaux, când nu 

sunt la bord!... 

- Ştiu... De aceea m-am îndreptat spre catargul de 
semnalizare... 

- Ai făcut foarte bine, Heurtaux, reluă domnul Bourcart, 
şi n-am să lipsesc de la întâlnire. Domnule Brunel, 
permite-mi să-ţi spun la revedere. 

- Du-te, căpitane dragă, răspunse ofiţerul de port, şi 
presimt că nu vei întârzia să ieşi din încurcătură. 

- Numai pe jumătate, domnule Brunel, şi încă ar trebui 
ca vizitatorul ăsta să fie medic sau butnar! 

Acestea fiind zise, domnul Brunel şi căpitanul Bourcart 
îşi strânseră mâinile cordial. Apoi, acesta din urmă, 
întovărăşit de secund, porni în sus pe chei, traversă podul, 
ajunse în zona comercială a portului şi se opri în faţa 
pasarelei care ducea la Saint Enoch. 

De îndată ce puse piciorul pe punte, domnul Bourcart se 
îndreptă spre cabina lui, a cărei uşă dădea în careu, iar 
fereastra spre partea din faţă a dunetei. După ce dispuse să 
fie înştiinţat îndată ce va reveni vizitatorul, începu să 
aştepte, nu fără o oarecare nerăbdare, cu nasul într-un ziar 
local. 

Aşteptarea nu fu lungă. Zece minute mai târziu, tânărul 
anunţat se prezentă la bord şi fu introdus în careu, unde 
veni şi căpitanul Bourcart. 

La urma urmei, dacă vizitatorul nu era butnar, n-ar fi 
fost exclus să fie doctor - un tânăr doctor, în vârstă de 
douăzeci şi şase, douăzeci şi şapte de ani. 

Odată schimbate primele formule de politeţe - şi putem 
fi siguri că domnul Bourcart nu-i rămase dator celui care-l 
onora cu vizita sa - tânărul se exprimă în aceşti termeni: 

- Am aflat, din cele ce se spuneau la Bursă, că plecarea 

lui Saint-Enoch a fost întârziată din pricina bolii medicului 
de bord... 

- E cât se poate de adevărat, domnule... 

- Filhiol... Sunt doctorul Filhiol, căpitane, şi vă propun 
să-l înlocuiesc la bordul navei dumneavoastră pe doctorul 
Sinoquet. 

Căpitanul Bourcart află apoi că tânărul vizitator, originar 
din Rouen, aparţinea unei familii de industriaşi din acel 
oraş. Dorinţa sa era să-şi exercite profesiunea în marina 
comercială. Totuşi, înainte de a intra în serviciul Companiei 
Transatlantice, ar fi fost fericit să ia parte la o campanie de 
pescuit pe o balenieră şi să debuteze cu o călătorie prin 
asprele mări ale Pacificului. Putea prezenta cele mai bune 
referinţe. 

Căpitanul Bourcart n-avea decât să se informeze la 
cutare şi cutare negustori sau armatori din Havre. Domnul 
Bourcart îl cercetase cu multă atenţie pe doctorul Filhiol, a 
cărui fizionomie era deschisă şi simpatică. Fără îndoială, 
avea o constituţie viguroasă, un caracter hotărât. Căpitanul 
se pricepea şi era sigur că omul acesta, bine făcut, sănătos, 
n-avea să se îmbolnăvească de reumatism, aşa că spuse: 

- Domnule, nu vreau să vă ascund că veniţi într-un 
moment potrivit şi dacă referinţele, după cum sunt convins, 
vor fi favorabile, treaba s-a făcut. Veţi putea să vă instalaţi 
chiar de mâine pe Saint-Enoch şi nu vă veţi căi. 

- Sunt sigur, căpitane, răspunse doctorul Filhiol. Înainte 
ca dumneavoastră să luaţi informaţii despre mine, trebuie 
să vă mărturisesc că am luat şi eu despre dumneavoastră... 

- Foarte înţelept, replică domnul Bourcart. După cum nu 
trebuie să te îmbarci fără pesmeţi, nu e bine să te înscrii pe 
lista unui echipaj fără să ştii cu cine ai de-a face. 

- Aşa am gândit şi eu, căpitane. 

- Aţi avut dreptate, domnule Filhiol, şi dacă înţeleg bine, 
informaţiile pe care le-aţi cules au fost în avantajul meu... 

- În întregime. Îmi place să cred că şi cele pe care le 
veţi lua dumneavoastră despre mine vor fi la fel. 

Hotărât, căpitanul Bourcart şi tânărul doctor erau 
deopotrivă de sinceri şi de politicoşi. 

- O singură întrebare, totuşi, reluă domnul Bourcart. Aţi 
mai navigat, doctore? 

- Câteva scurte traversări ale Mânecii... 

- Şi n-aţi suferit de rău de mare? 

- Nu... şi am motive să cred că nu voi suferi niciodată. 

- E foarte important pentru un doctor, cred că sunteţi 
de acord. 

- Într-adevăr, domnule Bourcart. 

- Nu trebuie să vă ascund că toate campaniile noastre 
de pescuit sunt dificile, primejdioase!... Nu suntem scutiţi 
de neplăceri, de privaţiuni, şi e o ucenicie grea pentru viaţa 
de marinar. 

- Ştiu, căpitane, şi nu mi-e teamă de ucenicia aceasta. 

- Campaniile nu sunt numai periculoase, domnule 
Filhiol, ci şi lungi, câteodată. Depinde de împrejurările mai 
mult sau mai puţin favorabile. Cine ştie dacă Saint-Enoch o 
să se întoarcă înainte de doi, trei ani... 

- Când o fi să se întoarcă, se va întoarce, căpitane. 
Esenţialul e ca toţi cei pe care-i ia la bord să se întoarcă 
odată cu el! 

Domnul Bourcart nu putea fi decât foarte satisfăcut de 
aceste gânduri astfel exprimate şi, desigur, avea să se 
înţeleagă în toate privinţele cu domnul Filhiol, dacă în urma 
referinţelor primite avea să semneze contractul cu el. 

- Domnule, spuse el, cred că mă voi putea felicita 
pentru cunoştinţa cu dumneavoastră, şi chiar de mâine, 
după ce-mi voi fi luat informaţiile, sper ca numele să vă fie 
înscris în registrul de bord. 

- Atunci, pe curând, căpitane, răspunse doctorul, iar în 
privinţa plecării... 

- Plecarea ar putea avea loc chiar mâine, în timpul 
fluxului de seară, dacă aş reuşi să-mi înlocuiesc şi butnarul, 
aşa cum mi-am înlocuit medicul. 

- Ah, nici acum n-aveţi echipajul complet, căpitane? 

- Din nefericire nu, domnule Filhiol, şi e cu neputinţă să 
mă bizui pe bietul Brulard. 

- E bolnav? 

- Da... dacă se poate numi bolnav un om cu braţele şi 
picioarele paralizate de reumatism... Şi cu toate astea, vă 
rog să mă credeţi că nu navigând pe Saint-Enoch l-a 
căpătat! 

- Cred, căpitane, că v-aş putea recomanda un butnar. 

- Dumneavoastră? 

Şi ca de obicei, căpitanul Bourcart era gata să se 
lanseze în mulţumiri premature şi faţă de providenţialul 
tânăr medic. | se părea că aude de pe acum răsunând 
loviturile doritului ciocan în doagele butoaielor din cală. Dar 
vai! Bucuria i-a fost scurtă şi el clătină jalnic din cap, când 
domnul Filhiol adăugă: 

- Nu v-aţi gândit la meşterul Cabidoulin? 

- Jean-Marie Cabidoulin din strada Tournettes? exclamă 
domnul Bourcart. 

- Chiar el!... Oare ar mai putea exista un alt Cabidoulin 
la Havre sau altundeva? 

- Jean-Marie Cabidoulin! repetă căpitanul Bourcart. 

- În persoană. 

- Şi de unde îl cunoaşteţi pe Cabidoulin? 

- L-am îngrijit... 

- Atunci e şi el bolnav?... Să fie oare o epidemie printre 
butnari? 

- Nu, liniştiţi-vă, căpitane... o rană la degetul mare, 
vindecată acum şi care nu-l împiedică să mânuiască 
rindeaua. E un om sănătos, bine alcătuit, încă robust pentru 
vârsta lui - abia cincizeci de ani - şi care v-ar conveni. 

- Fără îndoială, fără îndoială, răspunse domnul 
Bourcart. Din nefericire, dacă îl cunoaşteţi pe Jean-Marie 
Cabidoulin, îl cunosc şi eu şi nu cred că vreun căpitan ar 
consimţi să-l ia cu el. 

- De ce? 

- Oh! Îşi cunoaşte foarte bine meseria şi a făcut destule 
campanii de pescuit. Ultima, acum vreo cinci sau şase ani... 

- Vreţi să-mi spuneţi, domnule Bourcart, din ce pricină 
nu-l vrea nimeni? 

- Pentru că e un profet pesimist, domnule Filhiol, 
prezice tot timpul nenorociri şi catastrofe; dacă ar fi să-l 
asculţi, când întreprinzi o călătorie pe mare, e sigur ultima, 
cea din care nu te mai întorci... Şi apoi, poveştile cu monştri 
marini pe care pretinde că i-a întâlnit... şi pe care i-ar mai 
întâlni!... Vedeţi, domnule Filhiol, omul ăsta e în stare să 
demoralizeze un întreg echipaj! 

- Vorbiţi serios, căpitane? 

- Cât se poate de serios! 

- Haida-de... În lipsa altuia şi de vreme ce aveţi nevoie 
de un butnar... 

- De, ştiu eu... În lipsa altuia!... Şi totuşi, la ăsta nu m-aş 
fi gândit niciodată!... În sfârşit, când nu poţi s-o iei spre 

nord, o iei spre sud şi dacă meşterul Cabidoulin ar vrea... 
dar n-o să vrea. 

- Se poate încerca, oricum... 

- Nu, e inutil. Şi apoi, Cabidoulin... Cabidoulin!, repetă 
domnul Bourcart. 

- Dacă am merge la el? propuse doctorul Filhiol. 

Căpitanul Bourcart, foarte nehotărât, îşi încrucişa şi-şi 
desfăcea braţele, se gândea, cântărea argumentele pro şi 
contra, clătina din cap, ca şi cum ar fi fost pe punctul de a 
încheia o afacere proastă. În cele din urmă, dorinţa de a 
porni pe mare fiind mai puternică decât orice alt 
considerent, răspunse: 

- Haidem! 

Peste o clipă, părăseau împreună portul comercial, 
îndreptându-se spre locuinţa butnarului. 

Jean-Marie Cabidoulin era acasă, în camera lui de la 
parter, din fundul unei curţi. Era un om viguros, în vârstă de 
cincizeci şi doi de ani, îmbrăcat cu un pantalon de catifea 
reiată şi cu o jiletcă cu mâneci. 

Purta o căciulă de lutru şi era încins cu un şort mare, 
maroniu. Munca nu-i aducea prea mulţi bani şi, dacă n-ar fi 
avut ceva economii, n-ar fi putut să facă în fiecare seară o 
partidă de cărţi, la cafeneaua de peste drum, cu un bătrân 
marinar pensionat, fost paznic al farurilor din Hève. 

Era, de altfel, la curent cu tot ce se petrecea în Havre, 
cu intrările şi ieşirile navelor cu pânze sau cu abur, cu 
plecările şi sosirile transatlanticelor, cu manevrele de 
pilotaj, cu noutăţile de pe mare, în sfârşit, cu toate 
zvonurile care circulau pe dig în timpul mareelor de zi. 
Meşterul Cabidoulin îl cunoştea deci pe căpitanul Bourcart, 
şi încă de multă vreme. Aşa că, imediat ce-l zări în pragul 

atelierului său, strigă: 

- Eh! Eh! SaintkEnoch e tot amarat la chei, tot în portul 
comercial, de parcă ar fi blocat de gheţuri! 

- Tot, meştere Cabidoulin, răspunse cam sec căpitanul 
Bourcart. 

- Şi tot n-ai medic? 

- Medicul e aici. 

- la te uită!... Dumneata, domnule Filhiol? 

- Chiar eu, şi dacă l-am întovărăşit pe domnul Bourcart, 
am făcut-o ca să-ţi cerem să te îmbarci cu noi. 

-Să mă îmbarce... să mă îmbarc? repetă butnarul, 
rotindu-şi ciocanul. 

- Da, Jean-Marie Cabidoulin, reluă căpitanul Bourcart. 
Oare nu te ispiteşte o ultimă călătorie... pe un vas bun... În 
tovărăşia unor oameni de treabă? 

- Asta-i bună, domnule Bourcart, zău că nu mă 
aşteptam la o asemenea propunere!... Ştii foarte bine, 
m-am pensionat... nu mai navighez decât prin străzile din 
Havre, unde nu sunt nici abordaje, nici furtuni de temut. ŞI 
dumneata vrei... 

- Haide, meştere Cabidoulin, gândeşte-te. N-ai vârsta la 
care să mucezeşti înţepenit pe un colac, ca un vechi ponton 
în fundul unui port! 

- Ridică ancora, Jean-Marie, ridică ancora! adăugă 
râzând domnul Filhiol, pentru a se pune la unison cu 
domnul Bourcart. 

Meşterul  Cabidoulin îşi luase un aer de profundă 
gravitate, probabil aerul lui de pasăre de rău augur, şi, cu o 
voce surdă, răspunse: 

- Ascultaţi-mă bine - căpitane, şi dumneata, doctore 
Filhiol. Am avut întotdeauna o idee care n-o să-mi iasă 

niciodată din cap... 

- Ce idee? întrebă domnul Bourcart. 

- Că tot navigând, până la urmă, neapărat, mai 
devreme sau mai târziu, naufragiezi!... Desigur, Saint-Enoch 
are un comandant bun... un echipaj bun... văd că o să aibă 
şi un medic bun... dar convingerea mea e că, dacă m-aş 
îmbarca, mi s-ar întâmpla nişte lucruri cum nu mi s-au 
întâmplat niciodată. 

- Asta-i bună! exclamă domnul Bourcart. 

- E aşa cum vă spun, afirmă meşterul Cabidoulin, nişte 
lucruri îngrozitoare!... Aşa că m-am hotărât să-mi sfârşesc 
viaţa liniştit, pe uscat! 

- Asta-i pură imaginaţie, declară doctorul Filhiol. Nu 
toate navele sunt menite să piară cu echipaj cu tot. 

- Nu, fără îndoială, răspunse butnarul, dar ce vreţi, e o 
presimţire... dacă pornesc pe mare, nu mă mai întorc. 

- Haide, Jean-Marie Cabidoulin, zise căpitanul Bourcart, 
fii serios! 

- Sunt foarte serios, şi apoi, între noi fie vorba, nu mai 
am curiozităţi de satisfăcut. Oare n-am văzut tot ce era de 
văzut cât timp am navigat... ţările calde, ţările reci, insulele 
Pacificului şi ale Atlanticului, aisbergurile şi banchizele, 
focile, morsele, balenele?... 

- Felicitările mele, nu eşti de compătimit. 

- Şi ştiţi ce o să văd până la urmă? 

- Ce, meştere Cabidoulin? 

-Ceva ce n-am mai văzut... un monstru 
înspăimântător... marele şarpe de mare... 

- Pe care n-ai să-l vezi niciodată, ripostă domnul Filhiol. 

- Şi de ce, mă rog? 

- Fiindcă nu există!... Am citit tot ce s-a scris despre 

aceşti pretinşi monştri marini şi îţi repet: şarpele dumitale 
de mare nu există! 

- Există! strigă butnarul, pe un ton atât de convins, 
încât ar fi fost inutil să se mai discute pe această temă. 

Pe scurt, după mari insistenţe, convins până la urmă de 
salariul mare pe care i-l oferi căpitanul Bourcart, Jean-Marie 
Cabidoulin se decise să facă o ultimă campanie de pescuit 
şi, în aceeaşi seară, îşi duse sacul la bordul lui Saint-Enoch. 

Capitolul II. SAINT - ENOCH 


A doua zi, 7 noiembrie 1863, Sa'nt-Enoch părăsea 
Havre, remorcat de Hercule, care-l scoase din port la ora 
fluxului. Vremea era destul de rea; nori joşi, zdrenţuiţi, 
goneau pe cer, împinşi de o briză puternică dinspre 
sud-vest. 

Corabia căpitanului Bourcart, cu o capacitate de 
aproximativ cinci sute cincizeci de tone, era prevăzută cu 
toate aparatele folosite de obicei pentru dificilul pescuit de 
balene în îndepărtatele mări ale Pacificului. Deşi era 
construită de vreo zece ani, înfrunta bine marea, la diferite 
viteze. Echipajul se străduise întotdeauna s-o menţină în 
perfectă stare, atât în ce priveşte greementul, cât şi corpul, 
iar coca tocmai fusese reconstruită. 

Saint-Enoch, o navă-barc cu trei catarge, avea trincă, 
velă mare şi brigantină, gabier mare şi mic, zburător mare 
şi mic şi zburător de fugă, rândunică mare şi mică, trinchet, 
foc mare şi foc mic, contra-foc, bonete şi velă-strai. În 
aşteptarea plecării, domnul Bourcart pusese să fie montate 
cele necesare pentru vânătoarea de balene. Patru bărci 
erau la locurile lor: la babord, a secundului, a primului şi a 
celui de al doilea locotenent, la tribord, a căpitanului. Alte 
patru de schimb erau dispuse pe punte. Între arborele 
trinchet şi arborele mare, în faţa bocaportului principal, 
fusese instalat cazanul care servea la topirea grăsimii. El 
era alcătuit din două recipiente de oţel, zidite unul în altul, 
înconjurate cu o centură de cărămizi. În partea din spate a 
recipientelor, două găuri făcute în acest scop serveau la 
eliminarea fumului, iar în faţă, ceva mai jos de gura 

recipientelor, două deschizături permiteau să se întreţină 
focul dedesubt. 

lată lista ofiţerilor şi a echipajului îmbarcat pe Saint- 
Enoch: 

Căpitanul Bourcart (Evariste-Simon), cincizeci de ani; 

Secundul Heurtaux (Jean-François), patruzeci de ani; 

Primul locotenent Coquebert ( Yves), treizeci şi doi de 
ani; 

Al doilea locotenent Allotte (Romain), douăzeci şi şapte 
de ani; 

Șeful echipajului Ollive (Mathurin). patruzeci şi cinci de 
ani; 

Harponierul Thiebault (Louis), treizeci şi şapte de ani; 

Harponierul Kardek (Pierre), treizeci şi doi de ani; 

Harponierul Durut (Jean), treizeci şi doi de ani; 

Harponierul Ducrest (Alain), treizeci şi unu de ani; 

Doctorul Filhiol, douăzeci şi şapte de ani; 

Butnarul Cabidoulin (Jean-Marie), cincizeci şi doi de ani; 

Fierarul Thomas (Gilles), patruzeci şi cinci de ani; 

Marangozul Ferut (Marcel), treizeci şi şase de ani; 

Opt mateloți; 

Unsprezece muşi: 

Un steward; 

Un bucătar. 

În total, treizeci şi patru de oameni, personalul obişnuit 
al unei baleniere de tonajul lui Saint- Enoch. 

Aproximativ jumătate din echipaj era alcătuit din 
marinari normanzi şi bretoni. Doar marangozul Ferut era 
originar din Paris, din cartierul Belleville, şi fusese pe 
vremuri maşinist în diverse teatre din capitală. 

Ofițerii navigaseră şi înainte la bordul lui Saint-Enoch şi 

nu meritau decât elogii. Aveau toate calităţile pe care le 
cere meseria. În campania precedentă, parcurseseră zonele 
de nord şi de sud ale Pacificului. Fusese o călătorie fericită, 
dat fiind că, în cele patruzeci şi patru de luni, nu se 
produsese nici un incident grav; în acelaşi timp, fusese o 
călătorie fructuoasă, nava adusese două mii de butoaie cu 
ulei, vândute apoi la preţ avantajos. 

Secundul Heurtaux se arăta foarte priceput în toate 
problemele de amănunt. După ce servise ca aspirant 
auxiliar în marina militară, se îmbarcase în marina 
comercială, navigând în aşteptarea obţinerii unui post de 
comandant. Trecea, pe bună dreptate, drept un marinar 
bun, foarte sever în materie de disciplină. 

De asemenea, despre primul locotenent, Coquebert, şi 
locotenentul secund, Allotte, excelenți ofiţeri şi ei, nu era 
nimic de spus, în afară de faptul că dovedeau o ardoare 
extraordinară, chiar nesăbuită, în urmărirea balenelor. Se 
întreceau în viteză şi îndrăzneală; căutau să şi-o ia înainte 
unul altuia, riscându-şi aventuros bărcile, în ciuda 
recomandărilor şi ordinelor formale ale căpitanului 
Bourcart. Dar ardoarea pescarului la pescuit este ardoarea 
vânătorului la vânătoare - un impuls irezistibil, o pasiune 
instinctivă. Cei doi locotenenţi transmiteau această ardoare 
în prea mare măsură oamenilor lor - mai ales Romain 
Allotte. 

Câteva cuvinte despre şeful de echipaj, Mathurin Ollive. 
Acest om mic de stat, uscăţiv şi nervos, foarte rezistent la 
oboseală, foarte conştiincios, cu urechi şi ochi ageri, poseda 
calităţile deosebite care-l disting pe şeful de echipaj din 
marina militară. El era, fireşte, dintre toţi oamenii de la 
bord, cel mai puţin interesat de balene. Fie utilată special 

pentru acest gen de pescuit, fie prevăzută pentru 
transportul unei încărcături oarecare dintr-un port într-altul, 
o navă era înainte de toate o navă, iar şeful de echipaj 
Ollive nu se interesa decât de ceea ce privea navigația. 
Căpitanul Bourcart avea mare încredere în el; o încredere 
îndreptăţită. 

Cât despre cei opt mateloţi, majoritatea făcuseră ultima 
campanie cu Saint-Enoch şi constituiau un echipaj foarte 
sigur şi foarte călit. Printre cei unsprezece muşi nu se 
numărau decât doi debutanţi în aspra ucenicie a marelui 
pescuit. Aceşti băieţi între paisprezece şi optsprezece ani 
aveau practica marinei comerciale şi puteau fi folosiţi, 
împreună cu mateloţii, la armarea bărcilor. 

Rămâneau fierarul Thomas, butnarul  Cabidoulin, 
marangozul Ferut, bucătarul şi stewardul. În afară de 
butnar, toţi făceau parte din personal de trei ani şi erau la 
curent cu obligaţiile lor. E cazul să adăugăm că meşterul 
Ollive şi meşterul Cabidoulin se cunoşteau de mult, 
deoarece navigaseră împreună. Primul, la curent cu maniile 
celui de-al doilea, îl întâmpinase astfel: 

- Hei, bătrâne, iată-te deci aici!? 

- lată-mă, spuse celălalt. 

- Te apuci iar de meserie? 

- După cum vezi. 

- Şi tot cu ideea aia blestemată că o să se termine rău? 

- Foarte rău, răspunse cu seriozitate butnarul. 

- Atunci, reluă Mathurin Ollive, sper că ai să ne scuteşti 
de poveştile tale. 

- Fii sigur că nu! 

- Cum vrei, dar dacă ni se întâmplă o nenorocire... 

- Va însemna că nu m-am înşelat! 

Şi cine ştie dacă butnarul nu era încercat de oarecari 
regrete că acceptase oferta căpitanului Bourcart? 

De îndată ce Saint-Enoch dublă digurile, vântul având 
tendinţa să se întărească, se dădu ordin să fie sloboziţi 
gabierii, la care şeful de echipaj luă două terţarole. Apoi, 
imediat ce Hercule îşi părăsi remorca, gabierii fură întinşi, 
ca şi focul mic şi vela artimon şi, în acelaşi timp, căpitanul 
Bourcart comandă să fie fixată trinca. În aceste condiţii, 
vasul avea să poată manevra spre nord-est, astfel încât să 
înconjoare extremitatea Capului Barfleur. 

Briza îl obligă pe SaintEnoch să strângă vântul. De 
altfel, naviga bine cu această alură şi, chiar la vânt de cinci 
carturi din prova, înainta cu zece noduri. 

Trebuiră să se ţină pe lângă coastă timp de trei zile, 
înainte ca pilotul să fie debarcat la Hougue. Începând din 
acel moment, navigară normal, spre ieşirea din Marea 
Mânecii. Vânturile favorabile luară locul brizei uşoare. După 
ce căpitanul Bourcart întinse zburătorii, rândunica şi 
velele-strai, constată că Saint-Enoch nu-şi pierduse nimic 
din calităţile sale nautice. De altfel, greementul fusese 
refăcut aproape în întregime în vederea campaniilor lungi, 
în care o corabie suportă eforturi excesive. 

- Timp frumos, mare liniştită, vânt bun, spuse domnul 
Bourcart doctorului Filhiol, care se plimba cu el pe dunetă. 
lată o traversare care începe fericit şi e un lucru destul de 
rar când trebuie să ieşim din Marea Mânecii în acest 
anotimp! 

- Felicitările mele, căpitane, răspunse doctorul, dar 
suntem abia la începutul călătoriei. 

- Oh, ştiu, domnule Filhiol, nu ajunge să începi bine, 
important e să termini bine! Nu te teme, avem o navă bună 

sub picioare şi, chiar dacă n-a fost lansată tocmai ieri, 
corpul şi greementul sunt solide. Pretind chiar că oferă mai 
multe garanţii decât o navă nouă şi, crede-mă, ştiu bine cât 
valorează. 

- Voi adăuga, căpitane, că nu e vorba numai să 
navigăm excelent. Mai trebuie să şi obţinem avantaje 
serioase, iar asta nu depinde nici de vas, nici de ofiţerii lui, 
nici de echipaj.... 

- Aşa e, răspunse căpitanul Bourcart. Balena vine sau 
nu vine... Asta ţine de noroc, ca toate-n lume, iar norocul nu 
poţi să-l comanzi. Dacă te întorci cu butoaiele pline sau cu 
butoaiele goale, e hotărât dinainte!... Dar Saint-Enoch e la a 
cincea campanie de când a ieşit din şantierele din Honfleur 
şi cele precedente au fost totdeauna în folosul lui. 

- Asta-i de bun augur, căpitane. Şi aveţi de gând să 
aşteptaţi să ajungeţi în Pacific, pentru a începe pescuitul? 

-Am de gând, domnule Filhiol, să profit de toate 
ocaziile, şi dacă întâlnim balene în Atlantic, înainte de a 
depăşi Capul, bărcile noastre se vor grăbi să le vâneze. 
Totul e să le observăm de la mică distanţă şi să reuşim să 
le amarăm fără să întârziem prea mult pe drum. 

La câteva zile după plecarea din Havre, domnul 
Bourcart organiză veghea: doi oameni stăteau permanent 
în arboradă, unul pe arborele trinchet, celălalt pe catargul 
mare. Această sarcină revenea harponierilor şi mateloţilor, 
în timp ce muşii rămâneau la cârmă. 

În plus, pentru a fi mereu pregătită, fiecare barcă primi 
un ochet de bigă, şi uneltele necesare pescuitului. Deci, 
dacă o balenă ar fi fost semnalată în apropierea vasului, 
n-ar fi avut altceva de făcut decât să coboare 
ambarcaţiunile - ceea ce ar fi durat câteva minute. Totuşi, 

acest prilej nu avea să li se ofere înainte ca Saint-Enoch să 
se afle în plin Atlantic. 

De îndată ce lăsară în urmă ultimele ţărmuri ale Mării 
Mânecii, căpitanul Bourcart îndreptă vasul spre vest, pentru 
a depăşi Ouessant prin larg. În clipa când pământul Franţei 
dispărea în zare, el i-l arătă doctorului Filhiol. 

- Bun rămas! spuseră ei. 

Adresând ţării lor acest ultim salut, amândoi se întrebau 
fără îndoială câte luni, câţi ani, poate, aveau să treacă, 
înainte de a o putea revedea... 

Vântul era deplin stabilit la nord-est, iar Saint-Enoch nu 
trebui decât să slăbească şcotele, pentru a se pune pe 
direcţia Capului Ortegal, la extremitatea de nord-vest a 
Spaniei. N-avea să fie necesară traversarea Golfului 
Gasconiei, unde o navă cu vele riscă prea mult, atunci când 
vântul de nord suflă din larg şi o împinge spre coastă. De 
câte ori, neputând să înfrunte vântul, corăbiile sunt obligate 
să-şi caute refugiul în porturile franceze sau spaniole! 

Când se reuneau la ora meselor, căpitanul şi ofiţerii 
vorbeau, ca de obicei, despre eventualele peripeții ale noii 
campanii. Ea începea în condiţii favorabile. Nava avea să 
ajungă în plin sezon la locurile de pescuit, şi domnul 
Bourcart arăta o încredere care ar fi câştigat şi pe cei mai 
sceptici. 

- Dacă plecarea noastră, spuse el într-o zi, n-ar fi fost 
întârziată cu două săptămâni şi dacă acum n-ar trebui să 
fim în dreptul Insulei Sfânta Elena, sau măcar pe la 
Ascension, ar fi nedrept să ne plângem... 

- Dacă vântul ar fi prielnic vreme de o lună, replică 
locotenentul Coquebert, am recupera timpul pierdut.... 

- Totuşi, adăugă domnul Heurtaux, e păcat că tânărul 

nostru doctor n-a avut mai curând excelenta idee de a se 
îmbarca pe Saint-Enoch. 

- Şi eu regret, replică vesel doctorul Filhiol, căci n-aş fi 
găsit nicăieri o primire mai bună, o tovărăşie mai plăcută. 

- Inutil să-i facem reproşuri, prieteni! spuse domnul 
Bourcart. Ideile bune nu vin la comandă. 

- Ca şi balenele! strigă Romain Allotte. Aşa că, de 
îndată ce sunt semnalate, trebuie să fii gata să le împungi. 

- De altfel, remarcă doctorul, nu numai medicul lipsea 
personalului de pe Saint-Enoch, ci şi butnarul... 

- Adevărat, răspunse căpitanul Bourcart, şi să nu uităm, 
dragul meu Filhiol, că dumneata eşti cel care mi-a vorbit de 
Jean-Marie Cabidoulin. E sigur că, fără intervenţia dumitale, 
niciodată nu m-aş fi gândit să apelez la el. 

- În sfârşit, acum e la bord, conchise domnul Heurtaux, 
şi ăsta e esenţialul. După cum îl cunosc, n-aş fi crezut 
niciodată că va consimţi să-şi părăsească prăvălia şi 
butoaiele. De mai multe ori a refuzat să pornească din nou 
pe mare, cu toate avantajele care i se ofereau, şi a trebuit 
probabil să fiţi foarte convingător.... 

- De fapt, spuse căpitanul Bourcart, n-am întâmpinat 
prea mare rezistenţă. După câte spunea, era obosit de 
călătorii. Avusese norocul să scape cu bine până acum... De 
ce să ispiteşti soarta?... Până la urmă, îţi laşi oasele pe 
mare... Trebuie să ştii s-o ştergi la vreme.... Pe scurt, 
cunoaşteţi litaniile acestui om de ispravă! Şi apoi pretenţia 
lui că a văzut tot ce-i de văzut într-o campanie de pescuit... 

- Niciodată n-ai văzut tot, declară locotenentul Allotte, 
şi în ce mă priveşte, mă aştept fără încetare la ceva nou, 
extraordinar.... 

- Ceea ce ar fi extraordinar, aş spune chiar de necrezut, 

prieteni, afirmă domnul Bourcart, e ca norocul să-l 
părăsească pe Saint-Enoch! Ar însemna că această 
campanie nu e la înălţimea celor care au precedat-o şi care 
ne-au adus mari beneficii!.... Ar însemna să cadă peste noi 
un ghinion câinesc!... Ar însemna ca nava noastră să nu 
aducă încărcătura maximă de fanoane şi ulei!... Or, eu sunt 
perfect liniştit în această privinţă! Trecutul garantează 
viitorul, şi când SaintEnoch se va întoarce în portul 
comercial, îşi va avea cele două mii de butoaie pline ochi! 

Şi, pe cinstea mea, dacă l-ar fi auzind vorbind cu 
această netulburată încredere, însuşi Jean-Marie Cabidoulin 
şi-ar fi spus, poate, că, cel puţin în această campanie, nu 
riscau nimic, atât era de norocoasă corabia căpitanului 
Bourcart! 

După ce trecură de înălțimile Capului Ortegal pe la 
sud-est, Saint-Enoch, favorizat de condiţiile atmosferice, se 
îndreptă spre Madera, pentru a trece între Azore şi Canare. 
La această latitudine, imediat ce trecu de tropice, înainte 
de insulele Capului Verde, echipajul regăsi o vreme 
minunată, o temperatură potrivită. 

Ceea ce nu înceta să-i mire pe căpitanul Bourcart, pe 
ofiţerii şi pe mateloţii săi, era că până atunci nici o balenă 
nu putu să fie urmărită. Două sau trei, observate de 
oamenii de veghe, îşi aruncau trombele de apă la o 
asemenea distanţă, încât nu li se păru util să se lase bărcile 
la apă. Ar fi însemnat timp şi strădanii cheltuite în zadar, şi, 
de fapt, era mai bine să ajungă la locurile de pescuit cât 
mai devreme posibil, fie în mările Noii Zeelande, foarte 
exploatate în această perioadă, fie în cele din Pacificul de 
Nord. Era deci important să nu întârzie pe drum. 

Când au de navigat din porturile Europei în Oceanul 

Pacific, navele o pot face - distanţa e aproape egală - fie pe 
la Capul Bunei Speranţe, la extremitatea Africii, fie pe la 
Capul Horn, la extremitatea Americii. Situaţia avea să 
rămână astfel până la deschiderea Canalului Panama!. Dar, 
în ce priveşte drumul pe la Capul Horn, e necesar să se 
coboare până la paralela cincizeci şi cinci din emisfera 
sudică, unde domneşte vremea rea. Fără îndoială că un 
steamer se poate angaja printre sinuozităţile Strâmtorii 
Magellan, evitând astfel furtunile îngrozitoare ale Capului 
Horn. În ce priveşte navele cu pânze, ele nu s-ar putea 
aventura pe aici fără întârzieri interminabile, mai ales când 
e vorba să traverseze strâmtoarea de la est la vest. 

În consecinţă, e mai avantajos să se ocolească Africa, 
să se urmeze ruta prin Oceanul Indian şi Marea Sudului, 
unde numeroasele porturi de pe coasta australiană oferă 
escale plăcute până în Noua Zeelandă. 

Căpitanul  Bourcart procedase astfel în călătoriile 
precedente, şi astfel făcu şi acum. Nici nu trebui să se 
depărteze prea mult spre vest, fiind slujit de o briză 
constantă; după ce depăşiră Insulele Capului Verde, 
recunoscu în curând Insula Ascension şi apoi, după câteva 
zile, Sfânta Elena. 

Era o perioadă în care, dincolo de Ecuator, aceste zone 
ale Atlanticului sunt foarte animate. Nu treceau patruzeci şi 
opt de ore, fără ca Saint-Enoch să întâlnească fie vreun 
steamer navigând cu toată viteza, fie vreunul din acele 
rapide şi sprintene clippere, care se pot lua la întrecere cu 
cel dintâi. Dar căpitanul Bourcart n-avea plăcerea să «stea 
de vorbă» nici cu unele, nici cu altele. Cel mai adesea, 
treceau ridicând doar pavilionul care le indica 


1 Care avea să se petreacă abia în 1914. (N.T.) 

naționalitatea, neavând noutăţi maritime nici de dat, nici de 
primit. 

Trecând între Insula Ascension şi continent, Saint- Enoch 
nu putuse observa crestele vulcanice care o domină. Zărind 
de departe Sfânta Elena, o lăsă la tribord, la o distanţă de 
trei sau patru mile. Din tot echipajul, doctorul Filhiol era 
singurul care n-o văzuse niciodată şi, timp de o oră, nu-şi 
putu desprinde privirea de piscul Dianei, dominând valea în 
care se află închisoarea din Longwood.. 

Vremea destul de schimbătoare, deşi direcţia vântului 
era constantă, favoriza mersul navei care, fără să schimbe 
murele, n-avea decât să reducă sau să întindă velele. 
Marinarii de veghe erau cu ochii-n patru. 

Şi totuşi, balenele nu apăreau; rămâneau probabil mai 
la sud, la câteva sute de mile de Cap. 

- Ce naiba, căpitane, spunea adesea butnarul, nu 
merita osteneala să mă îmbarc, dacă n-am de lucru.... 

- O să vină şi asta... o să vină, repeta domnul Bourcart. 

- Sau n-o să vină, relua butnarul, clătinând din cap, şi 
n-o să avem nici măcar un butoi plin, când o să ajungem în 
Noua Zeelandă. 

- Se poate, meştere Cabidoulin, dar acolo o să le 
umplem. N-o să duci lipsă de muncă, fii sigur! 

- Am apucat o vreme, căpitane, când balenele abundau 
în această zonă a Atlanticului... 

- Ai dreptate şi e sigur că devin din ce în ce mai rare - 
ceea ce e regretabil! 

Era adevărat, şi marinarii de veghe abia dacă avură de 
semnalat două balene comune - una de o mărime 
apreciabilă. Din nefericire, zărite prea aproape de navă, ele 


1 Ultima reşedinţă a lui Napoleon. (N.T.) 

se-scufundară imediat şi nu mai apărură. Viteza cu care 
sunt înzestrate aceste cetacee le îngăduie să străbată o 
mare distanţă, înainte de a reveni la suprafaţă. Lăsarea 
bărcilor la apă pentru a le urmări ar fi însemnat ca marinarii 
să trudească din greu, fără prea mari sorţi de izbândă. 

Capul Bunei Speranţe fu atins pe la mijlocul lunii 
decembrie. În acea perioadă, împrejurimile coastei Africii 
erau foarte frecventate de vapoarele având ca destinaţie 
importanta colonie engleză!. Rareori se întâmpla ca 
orizontul să nu fie brăzdat de fumul vreunui steamer. 

De multe ori, în timpul precedentelor sale călătorii, 
domnul Bourcart făcuse escale în portul Capetown, dar 
atunci când SaintEnoch se întorcea şi găsea acolo 
plasament pentru o parte din încărcătură. Acum nu aveau 
de ce să ia contact cu pământul, aşa că nava ocoli 
extremitatea Africii, ale cărei ultime înălţimi rămaseră la 
cinci mile la babord. 

Nu fără motive, Capul Bunei Speranţe se numise mai 
înainte Capul Furtunilor. De data asta îşi justifica pe deplin 
vechiul nume, deşi emisfera sudică se afla în plină vară. 

Saint-Enoch avu de îndurat redutabile rafale de vânt, 
care-l obligară să ţină capa. Scăpă totuşi doar cu o uşoară 
întârziere şi câteva avarii fără mare importanţă, pe care 
Jean-Marie Cabidoulin nu le putu prezenta drept semne 
rele. Apoi, după ce profită de curentul antarctic, care se 
îndreaptă spre est înainte de a devia în apropierea Insulelor 
Kerguelen, îşi continuă drumul în condiţii favorabile. 

La 30 ianuarie, puţin după răsăritul soarelui, unul din 
oamenii de veghe, Pierre Kardek, strigă din cruceta 
arborelui trinchet: 


1 E vorba despre Colonia Capului, astăzi, Republica Sud-Africană. (N.T.) 

- Pământ sub vânt! 

Poziţia navei era de 76* longitudine la est de meridianul 
Parisului şi 37* latitudine sudică, adică în apropierea 
insulelor Amsterdam şi Sfântul Paul. 

Saint-Enoch se opri la două mile de aceasta din urmă. 
Bărcile secundului Heurtaux şi a locotenentului Allotte fură 
trimise în apropierea țărmului, cu undiţe şi plase, căci 
pescuitul este în general fructuos pe coastele insulei. 
Într-adevăr, după-amiază, ele se întoarseră cu o încărcătură 
de peşte de bună calitate şi de languste nu mai puţin 
excelente - meniul pe mai multe zile. 

Plecând de lângă Sfântul Paul, după ce devie spre 
paralela 40, împins de o briză care-i asigura între şaptezeci 
şi optzeci de leghe în douăzeci şi patru de ore, în dimineaţa 
de 15 februarie, Saint-Enoch ajunse lângă Insulele Snare, la 
extremitatea sudică a Noii Zeelande. 

Capitolul Ill. PE COASTA DE EST A NOII 
ZEELANDE 


Cam de treizeci de ani încoace, balenierele exploatează 
apele Noii Zeelande, unde pescuitul e deosebit de fructuos. 
În această perioadă, este poate regiunea Pacificului unde 
balenele comune se arată în cel mai mare număr. Numai că 
sunt risipite şi rareori pot fi întâlnite la distanţă mică de 
navă. Totuşi, randamentul acestei specii de cetacee e atât 
de mare, încât căpitanii nu vor să ţină seama nici de 
oboseală, nici de primejdiile pe care le comportă dificila 
pradă. 

Domnul  Bourcart tocmai explica aceste lucruri 
doctorului Filhiol, când Saint-Enoch ajunse în dreptul Insulei 
Tawai-Pounamou, marea insulă meridională a grupului 
neozeelandez. 

- Desigur, adăugă el, o navă ca a noastră, dacă e 
favorizată de soartă, ar putea să-şi facă aici plinul în câteva 
săptămâni. Dar ar trebui ca vremea să fie frumoasă, iar pe 
coastele astea, în fiecare zi, eşti la cheremul vântului, 
extrem de violent uneori. 

- Nu există porturi în care să fie uşor să te refugiezi? 
întrebă domnul Filhiol. 

- Ba da, dragă doctore; numai pe litoralul de est sunt 
Dunedin, Timaru, Akaroa, Christchurch, Blenheim, ca să nu 
le amintesc decât pe cele principale. Dar e tot atât de 
adevărat că balenele nu vin să se zbenguie în mijlocul 
porturilor şi că trebuie să le cauţi la câteva mile în larg... 

- Totuşi, căpitane, nu te gândeşti să faci escală în 
vreunul din ele, înainte de a-ţi pune echipajul la treabă? 

- Chiar asta-i intenţia mea... trei sau patru zile, pentru a 
ne reînnoi o parte din provizii, mai ales cele de carne 
proaspătă - o variaţie faţă de sărăturile noastre obişnuite. 

- Şi în ce punct de pe coastă va arunca ancora Saint- 
Enoch? 

- În portul Akaroa. 

- Când? 

- Mâine dimineaţă. 

- V-aţi mai oprit vreodată acolo? 

- De mai multe ori. Îi cunosc intrările şi, în caz de 
furtună, sunt sigur că pot găsi un adăpost excelent. 

Oricât de obişnuit era domnul Bourcart cu portul 
Akaroa, SaintkEnoch nu putu să ajungă în el decât cu mari 
dificultăţi. Când se zări pământul, având vântul din prova, 
trebui să navigheze în volte, pe o briză puternică. Apoi, în 
momentul când nu mai avea de făcut decât două volte 
pentru a intra în şenal, mura focului mare se rupse lao 
întoarcere şi trebuiră să revină în larg. 

De altfel, vântul se întări, marea deveni extrem de 
agitată, şi toată după-amiaza fu imposibil să intre în 
Akaroa. Nevrând să stea prea aproape de uscat în timpul 
nopţii, până la ora şase seara căpitanul Bourcart se 
îndepărtă cu vântul în pupa, apoi reveni mai aproape şi 
navigă cu velele mici, aşteptând dimineaţa. 

A doua zi, 17 februarie, Saint-Enoch putu, în sfârşit, să 
intre într-un fel de canal şerpuitor, strâns între două coline 
destul de înalte, care duce la Akaroa. Pe mal se vedeau 
câteva ferme, boi şi vaci ce păşteau pe coline. 

După ce navigă pe o distanţă de opt mile şi jumătate, 
manevrând tot timpul, Saint-Enoch ancoră, puţin înainte de 
prânz. 

Akaroa face parte din peninsula Banks, care se 
detaşează din coasta insulei Tawai-Pounamou sub paralela 
44. E o anexă a provinciei Canterbury, una din cele două 
mari diviziuni ale insulei. Oraşul nu e decât o modestă 
aşezare, situată în partea dreaptă a golfului, în faţa unor 
munţi înşiruiţi pe celălalt mal, cât vezi cu ochii. În partea 
aceea locuiau băştinaşii maori, în mijlocul unor minunate 
păduri de brazi, care furnizează excelente arborade 
construcţiilor maritime. 

Aşezarea era împărţită pe atunci în trei mici colonii de 
englezi, germani şi francezi, care fuseseră aduşi în 1840 pe 
vasul  Robert-de-Paris. Guvernul  concesionase acestor 
coloni o cantitate oarecare de pământuri, lăsându-le 
eventualul profit. Astfel lanuri de grâu, grădini împrejmuind 
numeroasele case de lemn ocupă solul riveran, care 
rodeşte legume şi fructe - mai ales piersici, pe cât de 
abundente, pe atât de savuroase. 

În locul unde ancorase Saint-Enoch se contura un fel de 
lagună, în mijlocul căreia răsărea o insuliţă pustie. Câteva 
nave făceau escală acolo, între altele una americană, Zireh- 
Swif, care şi pescuise câteva balene. Domnul Bourcart se 
duse la bordul ei să cumpere o ladă de tutun, deoarece 
provizia lui începea să scadă. Pe scurt, tot timpul escalei fu 
folosit pentru reînnoirea rezervelor de apă şi de lemn, apoi 
pentru curățirea corpului navei. Apa dulce era luată de 
lângă colonia engleză, dintr-un mic izvor limpede. Lemnul îl 
tăiau pe malul golfului frecventat de băştinaşii maori. 
Totuşi, indigenii sfârşiră prin a se opune, pretinzând să li se 
acorde o indemnizaţie. Păru deci preferabil să se 
aprovizioneze de pe celălalt mal, unde lemnul nu costa 
decât oboseala de a-l tăia şi de a-l îmbucătăţi. În ceea ce 

priveşte carnea proaspătă, bucătarul îşi procură cu uşurinţă 
mai mulţi boi, care trebuiau tăiaţi şi îmbarcaţi în momentul 
plecării. 

A treia zi de la sosirea lui SaintEnoch, o balenieră 
franceză, Caulaincourt, intră în portul Akaroa, cu pavilionul 
la pic. O politeţe cere alta. Când căpitanul Bourcart vru să-l 
ridice pe al său, observă că era înnegrit de praful 
cărbunelui de lemn presărat peste cufere, pentru ca să se 
apere de şobolanii care, de la plecarea din Havre, se 
înmulţiseră îngrozitor şi infectau nava. 

E adevărat, Marcel Ferut îi asigura că trebuie să se 
ferească de a distruge aceste inteligente animale. 

- De ce? întrebă într-o zi unul dintre muşi. 

- Pentru că, dacă Saint-Enoch ar fi în primejdie să se 
scufunde, ei ne-ar preveni. 

- Şobolanii ăştia? 

- Da, şobolanii ăştia, fugind... 

- Cum asta? 

- Înot, la naiba, înot! replică glumeţul marangoz. 

În timpul după-amiezii, domnul Bourcart, mereu cel mai 
politicos dintre oameni, îl trimise pe domnul Heurtaux la 
bordul vasului Cau/aincourt, pentru a se scuza că nu putuse 
întoarce salutul cu un pavilion care, din tricolor, devenise 
monocolor; şi ce culoare - un pavilion negru!! 

Escala lui Saint-Enoch dură patru zile. În afara orelor de 
muncă, căpitanul Bourcart lăsă oamenii să coboare pe 
uscat, deşi exista riscul unor dezertări, căci în Noua 
Zeelandă se practică o meserie foarte lucrativă, cea de 
tăietor de buşteni. 

Aici pădurile sunt inepuizabile şi asta îi împinge pe unii 


1 Semnul distinctiv al navelor-pirat. (N.T.) 

mateloţi să-şi părăsească navele. Totuşi echipajul lui Saint- 
Enoch era complet la ora reglementară şi, în ziua plecării, 
nimeni nu lipsea la apel. Dacă oamenii nu aveau bani de 
buzunar, cel puţin se delectaseră gratis cu piersicile pe care 
colonii francezi îi lăsaseră să le culeagă şi cu un vinişor 
plăcut, fabricat din aceste fructe. 

La 22 februarie, domnul Bourcart luă măsurile necesare 
pentru ridicarea ancorei. Nu intenţiona să se mai întoarcă în 
golful Akaroa decât obligat de vremea rea şi în cazul când 
nava n-ar fi putut înfrunta marea. 

De altfel, în dimineaţa aceea, stând de vorbă cu 
secundul, cei doi locotenenţi, doctorul Filhiol şi şeful de 
echipaj, el zise: 

- Campania noastră, dacă împrejurările nu se opun, va 
avea două etape. La început, vom pescui în apele Noii 
Zeelande, cinci sau şase săptămâni, apoi, SaintkEnoch va 
naviga spre coastele Californiei de Jos unde, în această 
perioadă, va fi uşor, sper, să completăm încărcătura. 

- Eh, observă domnul Heurtaux, nu se poate întâmpla 
să ne facem plinul de ulei în mările Noii Zeelande? 

- Nu cred, răspunse domnul Bourcart. Am stat de vorbă 
cu căpitanul navei americane. După el, balenele au început 
să se îndrepte spre regiunile nordice. 

- Unde se vor duce, acolo le vom prinde! declară 
locotenentul Coquebert. Mă însărcinez să le urmăresc cât 
au chef... 

- Şi poţi fi sigur, căpitane, adăugă Romain Allotte, că nu 
voi rămâne în urma colegului meu. 

- Sper, mai ales, prieteni, reluă domnul Bourcart, că 
ambiția de a vă întrece unul pe celălalt nu vă va face să 
comiteţi imprudenţe!... Deci, ne-am hotărât: după Noua 

Zeelandă, ţinuturile Californiei de Jos, unde nu o singură 
dată am pescuit foarte bine. Pe urmă... vom vedea, după 
împrejurări. Tu ce crezi, Ollive? 

- Cred, căpitane, răspunse acesta, că Sa'intEnoch va 
merge acolo unde vă va place să-l conduceţi, fie şi până la 
Marea Bering. Cât priveşte balenele, vă doresc să le întâlniți 
cu duzinele. Dar asta-i treaba şefilor de bărci şi a 
harponierilor, nu a şefului de echipaj. 

- Desigur, bătrâne camarad, replică surăzând domnul 
Bourcart, şi dacă ăsta ţi-e gândul, rămâi la treburile tale, 
aşa cum Jean-Marie Cabidoulin rămâne la ale lui! Lucrurile 
nu vor merge mai prost din cauza asta... 

- Asta-i şi părerea mea, declară Ollive. 

- Fiindcă veni vorba, tot vă mai certaţi, tu şi cu 
butnarul? 

- Tot, căpitane. Cu mania lui de a prezice nenorociri, 
Cabidoulin ăsta îţi aduce moartea în suflet! Îl cunosc de 
mult şi ar fi trebuit să mă obişnuiesc! E cu atât mai stupid 
din partea lui, cu cât s-a descurcat foarte bine în toate 
călătoriile... Adevărat! Ar fi făcut mai bine să rămână 
ancorat în prăvălia lui, printre butoaie. 

- Lasă-l să trăncănească, Ollive, răspunse căpitanul 
Bourcart. Cuvinte şi nimic mai mult! Asta nu înseamnă că 
Jean-Marie Cabidoulin nu e un om de ispravă! 

În timpul după-amiezii, Saint-Enoch naviga în volte, pe 
un vânt bun, la patru mile de Akaroa, când o primă balenă 
fu semnalată de harponierul Louis Thiebault. 

Era ora două şi cetaceul, de dimensiuni mari, sufla la 
mică distanţă. Domnul Bourcart ordonă imediat oprirea. 
Apoi fură lăsate la apă două bărci, cea a locotenentului 
Coquebert şi cea a locotenentului secund Allotte. Cei doi 

ofiţeri coborâră în ele aşezându-se la pupa. Harponierii 
Durut şi Ducrest se instalară pe bancheta din faţă. Unul din 
mateloţi luă rama-cârmă, iar patru oameni se aşezară la 
lopeţi. 

Cu pasiunea care-i însufleţea, cei doi locotenenţi 
ajunseră aproape în acelaşi timp la distanţa potrivită pentru 
împungerea balenei, adică pentru aruncarea harponului. 

De fiecare harpon este fixată o parâmă, măsurând 
aproximativ trei sute de coţi, care e înfăşurată cu grijă pe 
un tambur amplasat aproximativ în mijlocul ambarcaţiunii, 
astfel ca nimic să nu-i stânjenească desfăşurarea. 

Cei doi harponieri îşi lansară harpoanele. Atinsă în 
flancul stâng, balena fugi cu mare iuţeală. În clipa aceea, în 
ciuda tuturor  precauţiunilor, parâma locotenentului 
Coquebert se încurcă şi fură obligaţi să o taie. Romain 
Allotte rămase singur cu animalul la a cărui urmărire 
colegul său trebui să renunţe, nu fără părere de rău. 

Barca, antrenată irezistibil, zbura pe creasta valurilor, în 
timp ce rama-cârmă o păzea de devieri bruşte. Când balena 
dispăru, sau, altfel spus, se scufundă pentru prima oară, 
filară parâma, aşteptând să reapară la suprafaţă. 

- Atenţie!... Atenţie! strigă locotenentul Allotte. De 
îndată ce se va întoarce - o lance pentru dumneata, 
Ducrest, şi alta pentru mine!... 

- Suntem pregătiţi, locotenente, răspunse harponierul, 
ghemuit pe banchetă. 

La bordul bărcilor se obişnuieşte ca la tribord să se afle, 
pe lângă două harpoane de schimb, trei lănci ascuţite ca 
nişte brice. La babord sunt aşezate cangea şi cazmaua care 
servesc la tăiatul aripioarelor balenei, când goneşte atât de 
repede încât ar fi imposibil să te laşi remorcat fără a 

compromite securitatea  ambarcaţiunii. Atunci, spun 
oamenii de meserie, e «lucrată cu lancea». 

În momentul în care balena reapăru, la o mică distanță, 
barca se năpusti spre ea. Locotenentul şi harponierul o 
loviră cu lăncile. Cum aceste lovituri nu atinseră organele 
esențiale, balena, în loc să sufle sânge, suflă alb, ca de 
obicei, fugind spre nord-est. Era deci sigur că nu fusese 
rănită de moarte. 

La bordul lui Saint-Enoch, căpitanul şi echipajul 
urmăreau cu cel mai viu interes peripeţiile acestei vânători 
care se putea prelungi, într-adevăr, nu era imposibil ca 
animalul să-şi continue goana timp de mai multe ore, aşa 
că domnul Bourcart manevră astfel, încât să ajungă din 
urmă barca, de care-l despărţeau două mile bune. 

Barca avea o viteză prodigioasă. Aşa cum îl ştiau, 
locotenentul secund n-avea să se resemneze să-şi 
părăsească prada, în ciuda sfaturilor de prudenţă care-i 
fuseseră date. 

În ce-l priveşte pe Yves Coquebert, după ce-şi 
descurcase parâma, se pregătea să-şi ajungă tovarăşul. 

Încă o jumătate de oră şi fu uşor de observat că balena 
începea să-şi piardă forţele. Scufundările ei nu ţineau decât 
câteva minute, dovadă că i se tăia respiraţia. 

Romain Allotte, profitând de goana ei încetinită, trase 
parâma, şi, când barca locotenentului Coquebert îl ajunse, 
harponierul Ducrest reuşi să taie una din aripioarele balenei 
cu cazmaua, apoi îi dădu alte lovituri în flanc. După o ultimă 
scufundare, balena reapăru bătând apa cu o astfel de 
violenţă. Încât una din bărci era cât pe ce să se răstoarne. 
În sfârşit, capul i se înălţă deasupra apei şi suflă roşu, ceea 
ce indica sfârşitul apropiat. 

Ultimele convulsii ale unui animal atât de puternic sunt 
totuşi de temut. Este clipa când bărcile se află în cel mai 
mare pericol şi o lovitură de coadă ajunge ca să le facă 
bucăţi. Dar cei doi locotenenţi fură destul de îndemânatici 
ca s-o evite şi, după ce se întoarse pe o parte, balena pluti 
nemişcată la suprafaţa mării. 

Cele două ambarcaţiuni se găseau la mai mult de o milă 
şi jumătate de Saint-Enoch, care manevră astfel, încât să le 
scutească de o parte din drum. Hula se accentua, sub o 
briză de la nord-vest. De altfel, balena capturată - o balenă 
comună - era de asemenea dimensiuni, încât avea să le fie 
greu să o manevreze. 

Se întâmplă câteodată ca bărcile să fie antrenate la mai 
multe leghe de navă. În acest caz, dacă curentul e 
potrivnic, sunt obligate să aştepte, înfigând o mică ancoră 
în trupul balenei şi remorcându-şi prada doar atunci când 
curentul ia direcţia inversă. 

Nu trebuiră să aştepte. Către ora patru, SaintEnoch 
putu să se apropie la câteva lungimi de cablu. Cele două 
bărci manevrară şi înainte de ora cinci, balena era amarată 
de-a lungul bordului. 

Locotenentul Allotte şi oamenii săi primiră felicitările 
întregului echipaj. Animalul era, într-adevăr, de o mărime 
apreciabilă. Măsura aproape douăzeci şi doi de metri, având 
circumferința de doisprezece metri în spatele înotătoarelor 
pectorale, ceea ce indica o greutate de cel puţin şaptezeci 
de mii de kilograme. 

- Felicitările mele, Allotte, felicitările mele! repeta 
domnul Bourcart. lată o straşnică lovitură de început şi n-ar 
trebui prea multe balene de mărimea asta ca să ne umplem 
cala. Ce părere ai, meştere Cabidoulin? 

- Eu zic, răspunse butnarul, că animalul ăsta o să ne 
aducă cel puţin o sută de butoaie de ulei, şi dacă mă înşel 
cu zece, înseamnă că nu mai am ochi buni! 

Fără îndoială, Jean-Marie  Cabidoulin se pricepea 
îndeajuns ca să nu comită vreo eroare de apreciere. 

- Astăzi, spuse atunci căpitanul Bourcart, e deja prea 
târziu. Marea se linişteşte, vântul la fel, şi noi vom sta cu 
velatura redusă. Legaţi zdravăn balena. Mâine o vom face 
bucăţi. 

Noaptea fu calmă şi SaintEnoch nu trebui să 
manevreze. De îndată ce soarele apăru la orizont, echipajul 
îşi împărţi munca. În primul rând, oamenii aşezară 
parâmele pentru a ridica balena la bord cu vinciul ancorei. 
Un lanţ fu trecut pe sub înotătoarele din afară, apoi fixat 
printr-un inel, ca să nu alunece. Imediat ce harponierii 
desprinseră cealaltă înotătoare, mateloţii se aşezară la 
manelele vinciului, pentru a ridica la bord animalul. Astfel, 
acesta avea să se răsucească în jurul său, operaţia 
decurgând fără greutate. 

Capul fu împărţit în patru bucăţi: buzele, tăiate şi 
agăţate de un cârlig enorm; gâtlejul şi limba, care căzură 
împreună pe punte, pe deasupra bastingajelor; apoi, 
extremitatea botului de care sunt fixate fanoanele, al căror 
număr nu e niciodată mai mic de cinci sute. 

E operaţia care cere cel mai mult timp, căci, pentru a 
detaşa acest ultim fragment al capului, trebuie retezat osul 
destul de gros şi foarte tare care-l uneşte de trup. 

Dar meşterul Cabidoulin supraveghea totul şi echipajul 
nu era alcătuit din începători. 

După ce depuseră cele patru bucăţi pe punte, se 
apucară să ridice grăsimea balenei, după ce o decupaseră 

în felii, late de peste un metru şi jumătate şi lungi de 
opt-nouă picioare. 

Când cea mai mare parte fu la bord, marinarii tăiară 
coada şi aruncară în apă ceea ce mai rămăsese din 
carcasă. Decupară apoi pe rând diferitele bucăţi care 
zăceau pe punte, din care fu uşor să se scoată grăsimea, 
mai uşor decât dacă trupul ar fi fost legat de bordajul navei. 

Întreaga dimineaţă, fără răgaz, fu consacrată acestei 
munci grele şi domnul Bourcart nu dispuse reluarea ei 
decât pe la ora unu, după masa de prânz. 

Mateloţii atacară atunci capul monstruos. După ce îl 
împărţiseră în cele patru părţi, harponierii desprinseră cu 
securea fanoanele, care sunt mai lungi sau mai scurte, 
după mărime. Aceste lame fibroase şi cornoase, primele 
scurte şi înguste, se lărgesc pe măsură ce se apropie de 
mijlocul maxilarului şi se micşorează apoi, până în fundul 
gurii. Dispuse cu o perfectă regularitate, prinse unele 
într-altele, ele formează un fel de grilaj sau plasă, care 
reţine animalele mici, miriadele de artropode cu care se 
hrănesc balenele. 

Când fanoanele fură scoase, Jean-Marie Cabidoulin puse 
să fie transportate la piciorul dunetei. Trebuiau doar 
răzuite, pentru a se desprinde partea albă de la gingii, care 
este de o calitate superioară. 

Grăsimea din creier fu scoasă şi pusă deoparte. În 
sfârşit, capul fiind golit de toate părţile utilizabile, 
rămăşiţele fură aruncate în mare. 

Restul zilei şi ziua următoare, echipajul se ocupă de 
topirea grăsimii. Cum oamenii de veghe nu semnalaseră 
nici o altă balenă, bărcile nu fură lăsate la apă şi toată 
lumea munci. 

Meşterul Cabidoulin puse să se aşeze un anumit număr 
de hârdaie pe punte, între marele catarg şi teuga din faţă. 
introdusă bucăţi în hârdaie şi presată cu un mecanism 
special, grăsimea formă fragmente de ajuns de subţiri ca să 
intre în cazanul cuptorului, unde aveau să se topească sub 
acţiunea căldurii. Apoi, ceea ce rămânea, reziduurile - 
«jumările», după cum li se spune - aveau să servească la 
întreţinerea focului, cât timp funcţiona topitoarea, adică 
până în momentul când toată grăsimea avea să fie 
transformată în ulei. După terminarea operaţiei, nu le mai 
rămânea decât să umple cu acest ulei butoaiele din cală. 

Operația nu prezintă nici o dificultate. Lichidul este lăsat 
să curgă într-un hârdău plasat sub punte, printr-un mic 
tambuchi, cu ajutorul unui burlan de pânză, prevăzut cu un 
robinet la capăt. 

Treaba este atunci terminată, şi va fi reîncepută, în 
aceleaşi condiţii, când bărcile vor fi prins alte balene. 

La căderea serii, după ce uleiul fusese înmagazinat, 
domnul Bourcart îl întrebă pe meşterul Cabidoulin dacă nu 
se înşelase asupra volumului balenei. 

- Nu, căpitane, răspunse butnarul. Am umplut o sută 
cincisprezece butoaie. 

- Atâtea! strigă doctorul Filhiol. Ei bine, trebuie să vezi 
ca să crezi! 

- De acord, răspunse domnul Heurtaux şi, dacă nu mă 
înşel, balena asta este una din cele mai mari pe care le-am 
harponat vreodată... 

- O straşnică ispravă a locotenentului Allotte! adăugă 
căpitanul Bourcart. Dacă o repetă de zece ori, vom fi foarte 
aproape de încărcătura completă! 

După cum se vede, prezicerile bune ale domnului 

Bourcart păreau să fie mai puternice decât prezicerile rele 
ale lui Jean-Marie Cabidoulin. 

Aceste zone din preajma Noii Zeelande sunt, pe drept 
cuvânt, foarte frecventate. Înainte de sosirea lui Saint- 
Enoch, mai multe vase engleze şi americane făcuseră o 
campanie excelentă. Balenele comune se lasă capturate 
mai uşor decât celelalte. Cum au auzul mai puţin fin, te poţi 
apropia de ele, fără să le atragi atenţia. 

Din nefericire, furtunile sunt atât de frecvente, atât de 
îngrozitoare în aceste mări, încât în fiecare noapte trebuie 
să se stea în larg cu velatura redusă, pentru a se evita 
punerea pe uscat. 

În cele patru săptămâni pe care domnul Bourcart le 
petrecu în împrejurimile Noii Zeelande, fură capturate 
unsprezece balene. Două de secundul Heurtaux, trei de 
locotenentul Coquebert, patru de locotenentul Allotte şi 
două de căpitan. Dar nici una nu o egala ca volum pe prima 
şi randamentul lor fu mai mic. De altfel, balenele începeau 
să plece spre nord, astfel că SaintEnoch, având doar nouă 
sute de butoaie de ulei la bord, trebui să caute alte locuri 
de pescuit. 

Căpitanului Bourcart îi veni atunci ideea să navigheze 
spre Golful Iles, o colonie engleză stabilită pe litoralul de est 
al Insulei Ika-Na-Maoui, insula septentrională a grupului. 
Poate avea să reuşească să-şi dubleze încărcătura, înainte 
de a atinge coastele occidentale ale Americii. 

În golf, Saint-Enoch avea să se aprovizioneze cu cartofi 
mai lesne decât la Akaroa, unde aceste legume nu fac 
obiectul unei culturi prea abundente. 

Nava porni în seara zilei de 29 martie şi, după două zile, 
intrară în Golful Iles. Ancora fu lăsată la o adâncime de zece 

braţe, la mică distanţă de uscat. 

În port se aflau mai multe baleniere, care se pregăteau 
să părăsească Noua Zeelandă. 

De îndată ce velele fură strânse, căpitanul Bourcart se 
informă asupra locului de unde putea să-şi procure cartofi. | 
se indică o fermă, la vreo douăsprezece mile depărtare spre 
interior. Cei doi locotenenţi plecară imediat, conduşi de un 
englez ales drept ghid. 

Bărcile urcară un râu şerpuind între coline înalte. De-a 
lungul malurilor se ridicau locuinţe maori, construite din 
lemn, înconjurate de grădini bogate în legume, pe care 
indigenii le schimbă bucuroşi cu haine de fabricaţie 
europeană. 

La capătul râului se găsea acea fermă unde cartofii 
abundau; umplură acolo mai mulţi saci. Întorcându-se în 
aceeaşi seară, ambarcaţiunile aduceau în plus o provizie de 
stridii de excelentă calitate, adunate pe stâncile de pe mal. 
Un regal pentru ofiţeri şi echipaj. 

A doua zi, stewardul procură o mulţime de ceapă din 
grădinile maori. Conform obiceiului, ceapa fu plătită în 
aceeaşi monedă ca şi cartofii: în pantaloni, cămăşi, stofe, 
de care nava nu ducea lipsă. 

Indigenii se arătau foarte îndatoritori, cel puţin pe 
țărmurile Golfului Iles. Nu e mai puţin adevărat că, în acea 
perioadă, agresiunile erau foarte frecvente în alte puncte 
ale arhipelagului. Colonii trebuiau să lupte împotriva 
neozeelandezilor şi, chiar în ziua aceea, un avizo englez 
părăsise portul, plecând să reprime câteva triburi ostile. 

Ofițerii şi mateloţii de pe Sa'int-Enoch n-avură de ce să 
se plângă în această escală. Primiţi peste tot cu ospitalitate, 
intrau în colibe, unde li se ofereau răcoritoare (nu limonadă 

sau bere - indigenii nu le folosesc - ci excelenți pepeni 
verzi, care abundă în grădini, şi de asemeni curmale, nu 
mai puţin gustoase, care mai că rupeau crengile pomilor) 

Domnul Bourcart rămase doar trei zile în Golful Iles. 
Ştiind că balenele părăseau aceste ţinuturi, făcu pregătirile 
necesare în vederea traversării, care n-avea să fie mai 
scurtă de patru mii de mile. Într-adevăr, Saint-Enoch avea 
să-şi încheie această campanie, atât de fericit începută, 
abia în Golful Sfânta Margareta, pe coasta Californiei de Jos. 

Toate acestea îi fură repetate butnarului. 

- Începutul e început, murmură printre dinţi Jean-Marie 
Cabidoulin. Să aşteptăm sfârşitul... 

-Să aşteptăm sfârşitul! răspunse meşterul Ollive, 
ridicând din umeri. 

Capitolul IV. TRAVERSÂND PACIFICUL 


În ziua de 3 aprilie, dis-de-dimineaţă, Saint Enoch părăsi 
Golful Iles. Nu-i mai lipseau, ca provizii, decât nuci de 
cocos, păsări şi porci. Neputându-le procura în Noua 
Zeelandă, căpitanul Bourcart îşi propuse să facă o escală 
într-una din insulele Arhipelagului  Navigatorilor, unde 
aceste obiecte de consum se găsesc uşor. 

Vântul sufla în direcţia bună şi cele două sute de mile 
care despart lka-Na-Maoui de Tropicul Capricornului fură 
străbătute în opt zile, cu toate velele întinse şi murele la 
babord. 

În ziua de 12 aprilie, ca răspuns la o întrebare a 
doctorului Filhiol, domnul Bourcart încuviinţă: 

- Da, poate că aici, unde paralela 23 se întretaie cu 
meridianul 175, Pacificul atinge cele mai mari adâncimi. În 
urma unor sondaje efectuate de la bordul Pinguinului, au 
fost desfăşurate patru mii nouă sute de braţe de saulă, fără 
să se atingă fundul. 

- Credeam că cele mai mari adâncimi se întâlnesc în 
mările Japoniei, observă domnul Filhiol. 

- Eroare! declară căpitanul Bourcart. Aici sunt adâncimi 
mai mari cu două sute patruzeci şi cinci de braţe, ceea ce în 
total face nouă mii de metrit. 

- Oh! exclamă doctorul Filhiol. E altitudinea muntelui 
Himalaya... opt mii şase sute de metri are Dhaulagiri în 
Nepal; nouă mii - Chomo Lhari în Bhutan... 

- lată, dragă doctore, o comparaţie care nu poate fi 
decât instructivă. 


1 Adâncimea maximă cunoscută astăzi este de peste 11 000 m. (N.T.) 

- Ea demonstrează un lucru, căpitane: cele mai înalte 
reliefuri ale Pământului nu egalează abisurile lui submarine. 
În epoca de formare, când globul nostru tindea să-şi ia 
configuraţia definitivă, depresiunile au căpătat mai multă 
importanţă decât ridicăturile, şi poate că primele nu vor fi 
determinate cu oarecare exactitate niciodată. 

După trei zile, la 15 aprilie, ajungând lângă Samoa, 
Arhipelagul Navigatorilor, Sa'intEnoch aruncă ancora la 
câteva lungimi de cablu în insula Savaii, una dintre cele mai 
importante din grup. 

O duzină de indigeni, însoţindu-şi regele, urcară la bord 
împreună cu un englez, care le servea drept interpret. 
Aceşti primitivi, foarte necivilizaţi, erau aproape goi. Însăşi 
Maiestatea Sa nu se arătă îmbrăcat altfel decât supușii săi. 
Dar o cămaşă de pânză, pe care i-o dărui căpitanul Bourcart 
şi în mânecile căreia suveranul se încăpăţână mai întâi să-şi 
vâre picioarele, nu întârzie să-i acopere regala nuditate. 

Bărcile, trimise la țărm, după sfatul englezului, se 
întoarseră cu o încărcătură de nuci proaspete. 

La căderea serii, Saint-Enoch ieşi în larg, temându-se să 
rămână prea aproape de țărm, şi manevră toată noaptea. 

În zori, căpitanul Bourcart se întoarse în locul unde 
ancorase cu o zi înainte. Indigenii furnizară stewardului 
vreo douăzeci de broaşte țestoase de bună calitate, tot 
atâţia porci mici, păsări în mare cantitate. Aceste provizii 
fură plătite în obiecte de care samoezii fac mare caz - mai 
ales cuțite proaste, de cinci soli bucata. 

La trei zile după plecare, oamenii de veghe semnalară 
un grup de caşaloţi, zbenguindu-se la patru, cinci mile în 
prova, la babord. Briza era slabă şi Saint-Enoch abia înainta 
spre larg. Era târziu, aproape de ora cinci, totuşi căpitanul 

Bourcart nu vru să piardă ocazia de a urmări unul sau mai 
multe din aceste animale. 

Pe loc fură lăsate la apă două bărci, cea a secundului 
Heurtaux şi cea a locotenentului Coquebert. Aceşti ofiţeri, 
împreună cu harponierii lor şi mateloţii, coborâră în ele. De 
bătaia atâtor rame, marea se umflă ca un val lung şi bărcile 
se îndreptară spre grup. 

Din înaltul dunetei, căpitanul Bourcart şi doctorul Filhiol 
urmăreau nu fără interes peripeţiile acestui pescuit. 

- E mai greu decât pescuitul de balene, observă domnul 
Bourcart, şi mai puţin fructuos. De îndată ce unul dintre 
caşaloţi a fost harponat, eşti obligat să desfăşori parâma, 
căci se scufundă la mari adâncimi, extrem de rapid. În 
schimb, dacă barca s-a putut ţine de parâmă în timpul 
primei scufundări, eşti aproape sigur că ai să capturezi 
animalul. Odată revenit la suprafaţă, barda şi lancea îl 
termină repede. 

Aşa se întâmplă şi în acest caz. Cele două bărci prinseră 
un singur caşalot, de talie mijlocie (există unii a căror 
lungime depăşeşte pe cea a balenei comune). Noaptea 
începea să cadă şi, cum la est cerul se acoperea de nori, ar 
fi fost imprudent să se întârzie. Toată seara echipajul se 
ocupă de remorcarea animalului. 

A treia zi, pescuitul nu putu fi reînceput; caşaloţii 
dispăruseră şi Saint-Enoch, favorizat de o briză bună, îşi 
reluă drumul spre nord-est. 

În ziua aceea, apăru o navă care urma aceeaşi direcţie, 
la trei sau patru mile sub vânt. Era o corabie cu trei 
catarge, a cărei naţionalitate, la acea distanţă, era imposibil 
de recunoscut. Totuşi, forma corpului şi câteva detalii ale 
greementului permiteau să se creadă că era engleză. 

Către mijlocul zilei se produse una din acele rapide 
schimbări de vânt de la vest la est, foarte periculoase prin 
violenţa, dacă nu prin durata lor; o corabie riscă să se 
piardă, dacă nu e pregătită să le primească. 

Într-o clipă, marea se dezlănţui şi valuri mari se 
năpustiră pe punte. Căpitanul Bourcart trebui să ia capa, 
pentru a ţine piept rafalei, păstrând următoarele vele: 
gabierul mare, trinca, zburătorul de fugă şi focul mic. 

În cursul manevrei, matelotul Gastinet, care se căţărase 
până la capătul focului mare, ca să degajeze una din şcote, 
făcu o mişcare greşită. 

- Om la apă! strigă unul din camarazii lui, care, de pe 
teugă, îl văzuse cufundându-se sub apă. 

Toată lumea năvăli pe punte, iar domnul Bourcart 
alergă pe dunetă, ca să dirijeze salvarea. 

Dacă Gastinet n-ar fi fost un bun înotător, ar fi fost 
pierdut. Valurile se spărgeau cu prea mare violenţă pentru 
a permite lansarea la apă a vreunei ambarcaţiuni. Nu mai 
rămânea decât aruncarea colacilor de salvare, ceea ce se şi 
făcu imediat. 

Din nefericire, Gastinet căzuse în vânt şi, cum nava era 
în derivă, colacii nu puteau să ajungă până la el. Aşa că 
înota viguros spre ei. 

- Fila trinca şi zburătorul de fugă! ordonă căpitanul 
Bourcart. 

Saint-Enoch începu să facă volte, apropiindu-se de omul 
care se zbătea în mijlocul valurilor. De altfel, Gastinet nu 
întârzie să apuce unul din colaci şi, cu condiţia să nu-i dea 
drumul, putea fi sigur că va fi salvat. 

Dar iată că situaţia se complică într-un fel 
înspăimântător. 

- Un rechin, un rechin! strigară câţiva mateloţi postați 
pe dunetă. 

Un rechin formidabil apărea şi dispărea în siajul navei, 
după ce trecuse în pupa ei. E cunoscută voracitatea 
extraordinară, forţa prodigioasă a acestor monştri, numai 
fălci şi stomac, cum s-a spus pe drept. Dacă nefericitul era 
înhăţat de rechin... dacă nu putea fi ridicat la bord înainte... 

Or, deşi rechinul nu era decât la o sută de picioare de 
el, Gastinet nu-l observase. Nu auzise nici strigătul din 
înaltul dunetei şi nu bănuia primejdia care-l ameninţa. 

În clipa aceea răsunară mai multe focuri de armă. 
Secundul Heurtaux şi Romain Allotte îşi desprinseseră 
carabinele de pe pereţii careului şi trăgeau în animal. 

Fusese oare atins?... Nu se ştia. Totuşi, se scufundă şi 
capul nu-i mai apăru din valuri. 

În acest timp nava începuse să vină în vânt. Dar, pe o 
mare atât de  dezlănţuită, manevra avea oare să 
izbutească?... Dacă volta nu reuşea - ceea ce era foarte 
posibil, în aceste condiţii - totul ar fi fost inutil... 

Fu o clipă de teribilă spaimă. În timp ce velele fluturau 
şi se zbăteau cu violenţă, Saint-Enoch avu câteva momente 
de ezitare. În fine, focurile lui prinseră vântul din celălalt 
bord, făcându-l să se încline atât de mult, încât gurile de 
scurgere ajunseseră aproape la nivelul mării. Atunci, cu 
şcotele fixate solid, strânse vântul cât mai mult şi înaintă 
spre colacul de care se agăţase matelotul. Îi aruncară un 
capăt de parâmă, pe care el îl apucă zdravăn, şi astfel fu 
ridicat până la copastie, chiar în clipa când rechinul, 
întorcându-se, cu fălcile căscate, se pregătea să-i înhaţe 
picioarele. Când Gastinet ajunse pe punte, îşi pierdu 
cunoştinţa. Dar doctorului Filhiol nu-i fu greu să-l 

reanimeze. 

Între timp, harponierul Ducrest îi aruncase monstrului 
un cârlig, în care înfipsese o bucată de carne de bou. Poate 
că rechinul fugise, căci nu se mai zărea... Deodată se 
produse o zdruncinătură violentă, care ar fi smuls parâma, 
dacă n-ar fi fost solid înfăşurată pe unul din tacheţii 
copastiei. Cârligul se înfipsese în botul rechinului şi îl ţinea. 
Şase oameni apucară parâma şi îl traseră din apă. Apoi, 
prinzându-i coada într-un nod, îl ridicară cu ajutorul unui 
palane. Rechinul căzu pe punte, unde câteva lovituri de 
secure îl spintecară. 

De obicei, mateloţii vor să ştie ce se află în stomacul 
acestor monştri, al căror nume, după cât se pretinde - şi nu 
întâmplător - vine de la cuvântul latin requiemt. 

lată ce scoaseră din pântecul rechinului, unde ar mai fi 
fost loc şi pentru bietul Gastinet: o mulţime de obiecte 
căzute în mare - o sticlă goală, trei cutii de conserve, goale 
şi ele, mai mulţi metri de sfoară, o bucată de mătură, 
resturi de oase, o caschetă de pânză cauciucată, o cizmă 
veche de pescar şi o ramă de coteţ de găină. 

E de înţeles că acest inventar îl interesă în mod special 
pe doctorul Filhiol. 

- Asta-i lada de gunoi a mării! strigă el. Într-adevăr, nu 
s-ar fi putut găsi o expresie mai potrivită, şi el adăugă: 
Acum, nu mai avem altceva de făcut decât să-l aruncăm 
peste bord... 

- Ba deloc, dragul meu Filhiol, declară domnul Bourcart. 

- Şi ce vrei să faci cu rechinul ăsta, căpitane? 

- Să-l tăiem în bucăţi şi să păstrăm tot ce are de preţi... 
Chiar numai în ceea ce te priveşte, doctore, din aceşti 
1 Odihnă. Aluzie la faptul că acest nume a fost dat unei rugăciuni pentru 

rechini se scoate o untură care nu se încheagă niciodată şi 
care egalează în proprietăţi curative untura de peşte. După 
ce e uscată şi lustruită, pielea serveşte bijutierilor la 
fabricarea unor obiecte fanteziste, legătorilor de cărţi 
pentru a face piele de sagri, tâmplarilor ca răzuitoare... 

- Ei, căpitane, întrebă doctorul Filhiol, pretinzi oare că 
această carne se şi mănâncă? 

- Fără îndoială, şi aripioarele rechinului sunt atât de 
căutate, încât costă până la şapte sute de franci tona. Chiar 
dacă noi nu ne delectăm cu ele, facem din carnea asta un 
clei care este superior celui de nisetru în ce priveşte 
limpezirea vinurilor, berii şi lichiorului. În plus, pentru cei 
cărora nu le repugnă savoarea lui uleioasă, fileul de rechin 
nu-i deloc dezagreabil... Vezi, aşadar, că ăsta de aici 
valorează greutatea lui în aur! 

Trecerea Ecuatorului fu notată de căpitanul Bourcart în 
Jurnalul de bord la data de 25 aprilie. 

La ora nouă dimineaţa, pe o vreme senină, efectuase cu 
sextantul o primă operaţie, cu scopul de a afla longitudinea, 
adică ora locului - şi avea s-o completeze când soarele va fi 
trecut de meridian, ţinând seama cu ajutorul lochului de 
distanţa parcursă între cele două observaţii. 

La prânz, a doua operaţie îi indică latitudinea, după 
înălţimea soarelui deasupra orizontului, şi el determină 
definitiv ora, cu cronometrul. 

Vremea era favorabilă, atmosfera limpede, aşa că 
rezultatele fură considerate foarte exacte, şi domnul 
Bourcart, după terminarea calculelor sale, spuse: 

- Prieteni, am trecut Ecuatorul şi iată-l pe Sa'intEnoch 
întors în emisfera nordică. 

Dat fiind că doctorul Filhiol - singurul de la bord care nu 

trecuse niciodată Ecuatorul - nu fusese supus botezului 
coborând Atlanticul, fu scutit şi de data aceasta de 
ceremoniile mai mult sau mai puţin plăcute ale lui Moş 
Tropic. Se mulţumiră să bea pentru succesul campaniei - 
ofiţerii în careu, iar echipajul în postul de la prova. Oamenii 
primiseră raţie dublă de rachiu, ceea ce se obişnuia ori de 
câte ori era prinsă o balenă. 

În ciuda eternelor lui mormăieli, Jean-Marie Cabidoulin 
trebui să ciocnească şi el cu meşterul Ollive. 

- O duşcă bună, de dat pe gât, nu se refuză, îi spuse 
şeful de echipaj. 

- Nu, desigur! replică butnarul, dar asta n-o să-mi 
schimbe felul de a vedea lucrurile! 

- Nu ţi-l schimbă, bătrâne, dar bea totuşi! 

În această parte a Pacificului, vânturile sunt de obicei 
foarte slabe primăvara şi Saint-Enoch fu aproape imobilizat. 
Cât de lungi par zilele! Fără a înainta, nava e jucăria hulei 
de seară până dimineaţa şi de dimineaţa până seara. 
Oamenii încearcă să se distreze citind, discutând, dacă nu 
cer somnului un refugiu împotriva căldurilor copleşitoare de 
la tropice. 

Într-o după-amiază, la 27 aprilie, domnul Bourcart, 
ofiţerii, doctorul Filhiol şi meşterul Cabidoulin, adăpostiţi 
sub cortul dunetei, stăteau la taifas. Adresându-se 
butnarului, secundul spuse: 

- Haide, Cabidoulin, mărturiseşte că a avea de pe acum 
nouă sute de butoaie pline în cală e un început bun, pentru 
un sezon de pescuit. 

- Nouă sute de butoaie, domnule Heurtaux, răspunse 
butnarul, nu înseamnă două mii, iar celelalte o mie o sută 
n-or să se umple aşa cum îţi umpli cana la cambuză! 

- Va să zică, observă râzând locotenentul Coquebert, 
n-o să mai întâlnim nici măcar o singură balenă... 

- Marele şarpe de mare le-a înghiţit pe toate, adăugă pe 
acelaşi ton, locotenentul Allotte. 

- Tot ce se poate, răspunse butnarul, care nici nu se 
gândea să glumească. 

- Meştere Cabidoulin, interveni căpitanul Bourcart, tot 
mai crezi în acest monstru al monştrilor? 

- Dacă mai crede, încăpăţânatul ăsta! exclamă Ollive. 
Dar numai despre asta vorbeşte întruna pe teugă. 

- Şi o să mai vorbească! afirmă butnarul. 

- Bine, spuse domnul Heurtaux, asta nu-i mare pagubă 
pentru majoritatea oamenilor noştri, care nu iau în serios 
poveştile lui Cabidoulin! Dar în ce-i priveşte pe muşi e 
altceva, şi nu sunt sigur că ei n-or să sfârşească prin a se 
speria. 

- Atunci... ai grijă să-ţi ţii gura, Cabidoulin! ordonă 
domnul Bourcart. 

- De ce, căpitane? ripostă butnarul. Aşa, cel puţin, 
echipajul va fi prevenit, şi când va zări şarpele de mare, sau 
orice alt monstru marin... 

- Cum, întrebă domnul Heurtaux, îţi închipui că o să-l 
vedem pe acest faimos şarpe de mare? 

- Nu încape nici o îndoială în această privinţă. 

- Şi de ce, mă rog? 

- De ce?... Vedeţi, domnule Heurtaux, e o credinţă a 
mea, Şi glumele meşterului Ollive nu au nici o putere. 

- Totuşi, după câte ştiu, în cei patruzeci de ani de 
navigaţie prin Atlantic şi Pacific n-ai văzut niciodată acest 
animal fantastic. 

- Şi speram să nici nu-l văd, de vreme ce mă 

pensionasem, răspunse butnarul. Dar domnul Bourcart a 
venit să mă ia şi, de data asta, n-am să scap! 

- Ei bine, mie nu mi-ar părea rău să-l întâlnesc! exclamă 
locotenentul Allotte. 

- Nu spune asta, locotenente, nu spune asta! replică 
butnarul, cu voce gravă. 

- Haide, Jean-Marie Cabidoulin, reluă domnul Bourcart, 
nu-i ceva serios!... Marele şarpe de mare!... Ţi-o repet 
pentru a suta oară: nimeni nu l-a văzut vreodată, nimeni 
nu-l va vedea vreodată, pentru bunul motiv că nu există şi 
nici nu poate exista. 

- E atât de sigur că există, căpitane, se încăpăţână să 
răspundă butnarul, încât SaintEnoch va face cunoştinţă cu 
el înainte de sfârşitul campaniei... şi cine ştie dacă nu 
cumva ea se va sfârşi astfel! 

Trebuie să mărturisim că Jean-Marie Cabidoulin era atât 
de convingător, încât nu numai muşii de la bord, ci şi 
mateloţii ajungeau să creadă în prezicerile lui sumbre. Cine 
ştie dacă domnul Bourcart avea să reuşească să-i închidă 
gura unui om atât de convins!... 

În clipa aceea, doctorul Filhiol, întrebat de domnul 
Bourcart ce ştie în legătură cu pretinsul şarpe de mare, 
răspunse: 

- Am citit aproape tot ce s-a scris în materie şi nu ignor 
glumele pe care şi le-a atras Le Constitutionnel, dând drept 
realităţi aceste legende. Or, remarcă, te rog, căpitane, că 
nu sunt noutăţi! Au apărut încă de la începutul erei noastre! 
De pe atunci, credulitatea umană acorda dimensiuni 
gigantice unor caracatiţe, unor calmari de diverse specii, 
sepiilor, unor cefalopode, care de obicei nu măsoară mai 


1 Ziar francez, fondat în 1815. (N.T.) 

mult de şaptezeci, optzeci de centimetri, cu tentacule cu 
tot. E un drum lung de aici până la acei giganţi ai speciei, 
agitând braţe de treizeci, şaizeci sau o sută de picioare, 
care n-au trăit niciodată decât în închipuirile oamenilor!...! 
Şi oare nu s-a ajuns să se vorbească până şi de un kraken 
lung de o jumătate de leghe, care trăgea corăbiile în 
abisurile oceanului? 

Jean-Marie Cabidoulin era cât se poate de atent la 
spusele doctorului, fără a înceta să protesteze împotriva 
afirmațiilor lui, clătinând din cap. 

- Nu, reluă doctorul Filhiol, sunt simple poveşti, în care 
cei vechi credeau, poate, de vreme ce, în timpul lui Pliniu, 
se vorbea de un şarpe-amfibie cu cap mare de câine, cu 
urechile aplecate spre spate, cu corpul acoperit de solzi 
îngălbeniţi, care se năpustea asupra vaselor mici şi le 
scufunda... Apoi, zece sau douăsprezece secole mai târziu, 
episcopul norvegian Pontoppidan susţinea existenţa unui 
monstru marin ale cărui coarne ar fi semănat cu nişte 
catarge, şi, când pescarii se credeau în ape adânci, găseau 
fundul numai la câteva picioare, pentru că animalul plutea 
sub chila şalupei lor!... Şi dacă ar fi să-i crezi, animalul avea 
un cap enorm de cal, ochi negri, o coamă albă, iar când se 
scufunda, deplasa un asemenea volum de apă, că marea se 
dezlănţuia în trombe ca ale Maelstromului!? 

- Şi de ce să nu se spună toate astea, dacă au fost 
văzute? observă butnarul. 

- Fuseseră văzute... sau se crezuse că au fost văzute, 
bietul meu Cabidoulin! răspunse căpitanul Bourcart. 


1 Vezi «Cuvântul înainte». (N.T.) 
2 sn. Vârtej, vâltoare. [Pron. mai-ström, var. merstrom. | < fr. 
maelström, canal al mării Norvegiei, unde se produc curenții turbionari 
puternici]. 

- De altfel, adăugă doctorul Filhiol, nici chiar aceşti 
oameni de ispravă nu erau de acord între ei. Unii afirmau că 
pretinsul monstru avea botul ascuţit şi arunca apa printr-o 
nară, alţii susțineau că era prevăzut cu înotătoare în formă 
de urechi de elefant... Şi apoi a fost marea balenă albă de 
pe coastele Groenlandei, faimoasa Moby Dick, pe care 
balenierele scoțiene au urmărit-o vreme de peste două 
secole, fără să o poată prinde, pentru bunul motiv că n-o 
văzuseră niciodată... 

- Ceea ce nu împiedica să se admită existenţa ei, 
adăugă, râzând, domnul Bourcart. 

- Bineînţeles, răspunse doctorul Filhiol, ca şi cea a nu 
mai puţin legendarului şarpe care, acum patruzeci de ani, a 
apărut prima dată în golful Glocester, a doua oară la 
treizeci de mile de Boston, în apele americane. 

să se fi lăsat oare convins Jean-Marie Cabidoulin de 
argumentele doctorului? Nu, desigur, şi ar fi putut 
răspunde: Din moment ce marea ascunde plante 
extraordinare, alge lungi de opt sute până la o mie de 
picioare, de ce n-ar zămisli şi monştri de dimensiuni 
prodigioase, trăind în adâncurile pe care nu le părăsesc 
decât rareori?... 

- Sigur este că, în 1819, sloop-ul Concordia, aflându-se 
la cincisprezece mile de Race-Point, a întâlnit un soi de 
reptilă care ieşea deasupra apei la vreo cinci, şase picioare, 
cu pielea negricioasă şi cu cap de cal, dar măsurând numai 
vreo cincizeci de picioare, deci mai puţin decât caşaloţii şi 
balenele. 

În 1848, la bordul Peking-ului, echipajul crezu că vede 
un animal enorm, de peste o sută de picioare lungime, care 
se mişca la suprafaţa mării. Apropiindu-se, oamenii 

descoperiră că era doar o algă uriaşă, acoperită cu paraziți 
marini de toate felurile. 

În 1849, căpitanul Schielderup pretindea că întâlnise, în 
canalul care desparte insula Osterssen de continent, un 
şarpe de şase sute de picioare, adormit la suprafaţa apei. 

În 1857, oamenii de veghe de pe Casti/lian au semnalat 
prezenţa unui monstru cu cap enorm, în formă de butoi, a 
cărui lungime putea fi evaluată la două sute de picioare. 

În 1862, Bouyer, comandantul avizoului A/ecton... 

- lertaţi-mă că vă întrerup, domnule Filhiol, spuse 
meşterul Cabidoulin, cunosc un marinar care era la bord... 

- La bordul lui A/ecton? întrebă domnul Bourcart. 

- Da. 

- Şi matelotul ăsta a văzut ce povestea comandantul? 

- Aşa cum vă văd, şi echipajul a ridicat la bord un 
monstru adevărat. 

- Fie, răspunse domnul Filhiol, dar nu era decât un 
enorm cefalopod de un roşu-închis, cu ochii proeminenţi, 
botul în formă de cioc de papagal, corp fusiform, umflat la 
mijloc, înotătoare rotunjite în două labe cornoase, plasate la 
extremitatea posterioară, opt braţe în jurul capului. Această 
masă de carne moale nu cântărea mai puţin de două mii de 
kilograme, deşi animalul n-avea mai mult de cinci-şase 
metri, de la cap la coadă. Nu era, deci, un şarpe de mare... 

- Dacă există caracatiţe, calmari de felul ăsta, răspunse 
butnarul, mă întreb de ce şarpele de mare n-ar exista şi 
el?... 

lată, de altfel, descoperirile care aveau să fie făcute mai 
târziu, în privinţa specimenelor de teratologie pe care le 
ascund adâncurile mării. 

În 1864, la vreo sută de mile în larg de San Francisco, 

vasul olandez Cornelis se ciocni de o caracatiţă, şi una din 
tentaculele ei încărcată cu ventuze se încolăci în jurul 
subarbei bompresului şi-l făcu să se încline până la 
suprafaţa apei. Când acest tentacul fu tăiat cu lovituri de 
topor, alte două se agăţară de capul berbec al şarturilor 
arborelui trinchet şi de cabestan. După ce le tăiară şi pe 
acestea, mai trebuiră să reteze alte opt tentacule, care 
făceau nava să se aplece foarte tare la tribord. 

Câţiva ani după aceea, în Golful Mexic, fu observat un 
batracian cu ochi bulbucaţi, prevăzut cu două braţe 
verzi-albăstrui, ale cărui labe late apucară bordul unei 
ambarcaţiuni. Şase gloanţe de revolver abia reuşiră să 
izgonească această «manta», ale cărei braţe se legau de 
trup printr-o membrană asemănătoare cu cea a liliecilor şi 
care împrăştia groaza în acea zonă. 

În 1873, cuterul Lida, aflat în strâmtoarea Sleat, între 
Insula Skyel şi continent, întâlneşte o formă vie, gigantică. 
Între Malacca şi Penang, Nestor trece nu departe de un 
monstru oceanic lung de două sute de picioare, lat de 
cincizeci, cu capul pătrat, zebrat de dungi negre şi galbene, 
semănând cu o salamanară. 

În fine, în 1875, la douăzeci de mile de capul San 
Roque, la extremitatea de nord-est a Braziliei, 
comandantului navei Pauline, George Drevar, i se păru că 
zăreşte un şarpe enorm, încolăcit în jurul unei balene, ca un 
boa constrictor. Acest şarpe, de culoarea ţiparului de mare, 
şi care ar fi trebuit să măsoare între o sută şaizeci şi o sută 
şaptezeci de picioare lungime, se juca cu prada sa şi sfârşi 
prin a o trage în abis. 

Acestea sunt ultimele fapte relevate de treizeci de ani 
în jurnalele de bord. Pot ele lăsa vreo îndoială asupra 

existenţei anumitor animale marine, cel puţin 
extraordinare? Admiţând o oarecare parte de exagerare, 
refuzând să admitem că oceanele sunt frecventate de fiinţe 
al căror volum ar fi de zece ori, de o sută de ori mai mare 
decât al celor mai puternice balene, e totuşi foarte probabil 
că trebuie să dăm oarecare crezare relatărilor raportate 
mai sus. 

Dar a pretinde, împreună cu Jean-Marie Cabidoulin, că 
marea adăposteşte şerpi, caracatiţe, calmari de o 
asemenea mărime şi de o asemenea putere, încât să 
reuşească să scufunde nave de tonaj mediu, asta desigur 
nu. Dacă numeroase corăbii dispar, fără să se mai audă de 
soarta lor, e fiindcă au pierit prin ciocnire, s-au sfărâmat de 
stânci, s-au scufundat în mijlocul cicloanelor. Există destule, 
chiar prea multe cauze de naufragiu, fără a face să 
intervină - ca încăpăţânatul butnar - aceşti pitoni, aceste 
himere, aceste hidre supranaturale. 

În tot acest timp, calmul se prelungea, spre marea 
supărare a ofiţerilor şi echipajului lui SaintEnoch. Nimic nu 
permitea să i se prevadă sfârşitul, când, la 5 mai, condiţiile 
atmosferice se schimbară brusc. Briza încreţi suprafaţa 
mării şi nava îşi reluă drumul spre nord-est. 

În ziua aceea, o navă care fusese deja semnalată ca 
urmând aceeaşi direcţie reapăru şi se apropie la mai puţin 
de o milă. 

Nimeni la bord nu se îndoi că era o balenieră. Ori nu-şi 
începuse campania de pescuit, ori nu fusese norocoasă, 
căci părea destul de uşoară, cu cala aproape goală. 

- Îmi vine să cred, zise domnul Bourcart, că acest vas 
cu trei catarge încearcă să atingă, ca şi noi, coastele 
Californiei de Jos, poate Golful Marguerite... 

- Se poate, răspunse domnul Heurtaux, şi dacă-i aşa, 
am putea să facem drumul împreună. 

- E oare american, german, englez, norvegian? întrebă 
locotenentul Coquebert. 

- Putem să aflăm, spuse căpitanul Bourcart. Să ne 
ridicăm pavilionul, el îl va ridica pe al lui şi vom şti despre 
ce e vorba. 

O clipă mai târziu, tricolorul flutura la picul artimonului 
lui Saint-Enoch. 

Vasul străin n-avu politeţea să răspundă. 

- Nu mai încape nici o îndoială, strigă locotenentul 
Allotte, e englez! 

Şi la bord, toată lumea fu de părere că o navă care nu 
salută pavilionul Franţei nu putea fi decât un «English din 
Anglia»! 

Capitolul V. GOLFUL MARGUERITE 


De la revenirea vântului favorabil, domnul Bourcart 
gândea, pe bună dreptate, că Saint-Enoch nu va mai avea 
de suportat calmul în vecinătatea Tropicului Cancerului. 
Avea să ajungă fără mari întârzieri în Golful Marguerite, ce-i 
drept, la sfârşitul sezonului. 

Balenele care frecventează acest golf vin aici, de obicei, 
numai în momentul naşterii puilor, apoi se-ntorc în 
ţinuturile Pacificului septentrional. Totuşi, SaintEnoch, 
având de pe acum jumătate din încărcătura de ulei, va mai 
întâlni ocaziile necesare pentru a adăuga câteva sute de 
butoaie. Dar dacă nava engleză întâlnită nu-şi începuse 
campania, după cum se bănuia, dacă, tot cum se bănuia, 
avea de gând să o înceapă în Golful Marguerite, dat fiind 
anotimpul înaintat, era probabil că Saint-Enoch n-avea să-şi 
poată face acolo plinul. 

Coasta americană fu zărită la 13 mai, în dreptul 
tropicului. Din primele ore fu observat Capul Saint Lucas, la 
extremitatea peninsulară sudică a Vechii Californii, care 
mărgineşte strâmtul golf cu acelaşi nume, al cărui mal opus 
formează litoralul Sonorei mexicane. Navigând pe lângă 
această coastă, Saint-Enoch trecu prin faţa mai multor 
insule locuite exclusiv de urşi, foci şi nenumărate stoluri de 
păsări de mare. Barca trimisă la țărm cu domnul Heurtaux, 
care era un bun vânător, nu se întoarse goală. Lupii marini 
fură jupuiţi, pentru a li se păstra pielea. Puii fură tăiaţi 
pentru carne, care e de o calitate excelentă. 

Continuând să înainteze de-a lungul litoralului, 
folosindu-se de o uşoară briză sud-vest, Saint-Enoch lăsă 

curând, la babord, Golful  Broaştei  Ţestoase. La 
extremitatea acestui golf observară, în timpul manevrelor, 
mai multe nave care vânau, probabil, elefanţi de mare. 

La 7 mai, ora şapte seara, căpitanul Bourcart se găsea 
la intrarea în Golful Marguerite, unde se gândea să arunce 
ancora. Ca măsură de prudenţă, nemaifiind mult până la 
coborârea nopţii, puse capul spre larg şi manevră cu 
velatura redusă, astfel ca a doua zi, chiar la răsăritul 
soarelui, să se afle din nou la intrare. 

Curentul cobora atunci împotriva vântului, ceea ce 
producea un clipocit comparabil cu cel de la fund. Era de 
temut ca apa să nu fie destul de adâncă, aşa că domnul 
Bourcart trimise două bărci cu sonde, pentru a măsura 
adâncimea exactă. Se linişti când sondele indicară o medie 
între cincisprezece şi douăzeci de braţe. Nava se angajă 
deci de-a curmezişul canalului şi, curând, intră în Golful 
Marguerite. 

Oamenii de veghe nu mai revăzuseră nava engleză cu 
trei catarge. Poate că, la urma urmelor, această corabie 
căuta alte locuri frecventate de balene. Nimeni nu regretă 
că nu făceau drumul împreună cu ea. 

Cum golful este plin de bancuri de nisip, SaintEnoch 
înaintă cu mare precauţie. Fără îndoială, domnul Bourcart 
mai vizitase acest golf, dar, bancurile fiind supuse 
deplasării, era important să recunoască direcţia şenalului. 
Aşa că ancoră în mijlocul unui mic cot, foarte adăpostit. 

De îndată ce velele fură strânse şi ancora trimisă la 
fund, cele trei bărci de la babord porniră spre țărm, pentru 
a aduce pecten jacobeus, nişte scoici excelente, care 
abundă pe stânci şi pe plajă. De altfel, aceste ţinuturi 
mişună de peşti de mai multe specii: rândunici de mare 

roşii, somoni, peşti buzaţi şi câţi alţii... Focile şi broaştele 
țestoase nu lipsesc - şi nici rechinii. De asemenea, se poate 
procura uşor lemn, din pădurile dese de pe marginea mării. 

Golful Marguerite măsoară între treizeci şi treizeci şi 
cinci mile, deci vreo douăsprezece leghe. Pentru a naviga 
aici fără avarii, e necesar să se urmeze în toată lungimea 
lui un şenal care, din loc în loc, nu e mai lat de 
patruzeci-cincizeci de metri, între bancuri sau stânci. 

Pentru a-şi asigura drumul, căpitanul Bourcart puse să 
se adune câteva pietre mari, de care legară câte o parâmă, 
având celălalt capăt fixat de un butoi bine închis. Erau ca 
nişte geamanduri, pe care le plasară de o parte şi de alta a 
şenalului, pentru a-i indica sinuozităţile. 

Nu le trebuiră mai mult de patru zile, refluxul 
obligându-i să ancoreze de două ori în douăzeci şi patru de 
ore, ca să ajungă la o lagună adâncă de cel puţin două 
leghe. În timpul acestor opriri, domnul Heurtaux, însoţit de 
cei doi locotenenţi, pleca pe uscat şi vâna în împrejurimi. 
Uciseră mai multe perechi de iezi şi câţiva şacali, foarte 
numeroşi în pădurile din vecinătate. În acest timp, mateloţii 
făceau provizii de stridii savuroase şi pescuiau. 

În sfârşit, la 11 mai, în timpul după-amiezii, Saint Enoch 
ajunse la locul de ancorare, un mic golf adânc de trei 
lungimi de cablu, dominat în partea de nord de coline 
împădurite. Printre malurile plate, cu plăji nisipoase, se 
detaşau două limbi de pământ rotunjite, semănate cu 
stânci negricioase dintr-o rocă foarte dură. Golful se 
deschidea spre litoralul de vest al lagunei şi, chiar în timpul 
refluxului, păstra destulă apă pentru ca nava să nu se 
teamă că va eşua. În plus, ca în toate aceste mări ale 
Pacificului, mareele nu erau puternice, nici pe lună plină, 

nici pe lună nouă, diferenţa nefiind mai mare de două braţe 
jumătate între fluxul şi refluxul maxim. 

Acest amplasament fusese fericit ales. Echipajul nu 
trebuia să se îndepărteze pentru a tăia lemne. Un pârâu 
care şerpuia printre coline înlesnea aprovizionarea cu apă 
dulce. 

E de la sine înţeles că Saint-Enoch nu se fixase acolo 
definitiv. Dacă ar fi zărit o balenă, fie în lagună, fie în afara 
ei, ar fi putut porni repede la vânătoare dacă vântul ar fi 
fost favorabil. 

După patruzeci şi opt de ore, o navă cu trei catarge se 
arătă la patru mile în larg. Echipajul recunoscu fără 
greutate vasul englez. După cum aflară mai târziu, era 
Repton din Belfast, cu căpitanul King şi secundul Strok, 
navă care îşi începuse campania în Golful Marguerite. 

Această navă nu încercă să ancoreze în golfuleţul unde 
se găsea Saint-Enoch. Dimpotrivă, se îndreptă spre capătul 
lagunei şi aruncă ancora lângă mal. Cum nu era decât la o 
distanţă de două mile şi jumătate, n-aveau s-o piardă din 
vedere. Şi, de astă dată, pavilionul francez n-o mai salută, 
în trecere. 

Celelalte nave, de naţionalitate americană, se zăreau în 
diverse puncte ale Golfului Marguerite, de unde se putea 
trage concluzia că balenele nu-l părăsiseră definitiv. 

Chiar din prima zi, aşteptând să se prezinte o ocazie de 
a lansa bărcile, meşterul Cabidoulin, marangozul Ferut şi 
fierarul Thomas, însoţiţi de câţiva mateloţi, se instalară la 
marginea pădurii, pentru a dobori copaci. Trebuiau să 
înnoiască urgent provizia de lemne, atât pentru nevoile 
bucătăriei, cât şi pentru a alimenta cuptorul topitoriei. 

Această muncă importantă, pe care căpitanii de 

baleniere n-o neglijează niciodată, avea să fie fructuoasă, 
deşi era foarte cald. Nu e de mirare, dat fiind că Golful 
Marguerite este aproape traversat de paralela 25 şi, în 
emisfera sudică, această latitudine este cea a nordului 
Indiei şi al Africii. La 25 mai, o oră înainte de apusul 
soarelui, harponierul Kardek, care se afla în cruceta 
trinchetului, zări mai multe cetacee la două mile de golf, 
fără îndoială în căutarea unor locuri mai puţin adânci, 
potrivite pentru pui. 

Se hotărî deci ca, a doua zi, la prima oră, bărcile să fie 
pregătite; probabil că şi celelalte nave luau măsuri similare. 

În seara aceea, când domnul Filhiol îl întrebă pe 
căpitanul Bourcart dacă pescuitul se va efectua în aceleaşi 
condiţii ca în Noua Zeelandă, primi următorul răspuns: 

- Nu tocmai, dragă doctore, şi e cazul să fim mai 
circumspecţi. Aici avem de-a face cu femele, care, dacă dau 
mai mult ulei decât masculii, sunt şi mai de temut. Când 
una din ele observă că e urmărită, nu întârzie să fugă şi nu 
numai că părăseşte golful şi nu se mai întoarce tot sezonul, 
dar le antrenează şi pe celelalte. Şi atunci, du-te de le caută 
în largul Pacificului! 

- Şi dacă sunt urmate de pui, căpitane?.... 

- Atunci, spuse domnul Bourcart, bărcilor le e uşor să le 
prindă. Balena, care ia parte la zbenguirile puiului, nu se 
păzeşte. Te poţi apropia până să o loveşti cu securea, 
rănind-o la înotătoare. Dacă scapă din harpon, e de ajuns 
să o urmăreşti, chiar dacă trebuie să te încăpăţânezi mai 
multe ore. Într-adevăr, puiul îşi încetineşte mersul, 
oboseşte, se epuizează. Şi cum mama nu vrea să-l 
părăsească, există şansa s-o prinzi. 

- Căpitane, nu spuneai că aceste femele sunt mai 

periculoase decât masculii?... 

- Da, domnule Filhiol, şi e bine ca harponierul să fie 
foarte atent să nu rănească puiul. Mama s-ar înfuria şi ar 
face mari stricăciuni, aruncându-se asupra bărcilor, 
lovindu-le cu coada, sfărâmându-le în bucăţi. De aici, 
accidente foarte grave. Astfel că, după o campanie de 
pescuit în Golful Marguerite, nu rareori întâlneşti 
numeroase resturi de ambarcaţiuni, şi nu numai un oma 
plătit cu viaţa imprudenţa sau neîndemânarea unui 
harponier.... 

Înainte de ora şapte dimineaţa, echipajul era gata să 
vâneze cetaceele observate cu o zi înainte. Fără a mai 
număra harpoanele, lăncile şi securile, căpitanul Bourcart, 
secundul şi cei doi locotenenţi se înarmaseră cu puşti 
aruncătoare de bombe, folosite întotdeauna cu succes când 
e vorba să se captureze acest gen de balene. 

La jumătate de milă de golf, se arătă o femelă cu puiul 
ei şi bărcile îşi ridicară velele, ca să se apropie fără să-i 
trezească atenţia. 

Bineînţeles, Romain Allotte se afla în frunte şi ajunse 
primul, la şapte braţe de animal. Acesta se pregătea să se 
scufunde, observând probabil luntrea. Dar Ducrest ridică 
harponul şi-l lansă cu o asemenea forţă, că se înfipse tot. În 
clipa aceea, interveniră celelalte trei bărci, gata să 
captureze balena. 

Dar, printr-o întâmplare care nu e rară, harponul se 
rupse şi balena fugi, urmată de puiul ei. 

Atunci îi cuprinse o îndârjire extraordinară. Cetaceul 
depăşi ambarcaţiunile cu şaizeci-optzeci de braţe. Jetul pe 
care-l arunca - vapori de apă condensaţi într-o ploaie fină - 
se ridica la opt sau zece metri, şi cum sufla alb, însemna că 

nu fusese rănit mortal. 

În acest timp, mateloţii trăgeau tare la rame. Două ore 
fu imposibil să se apropie cât trebuia, ca să arunce din nou 
harponul. Poate c-ar fi reuşit să lovească puiul, dacă nu s-ar 
fi opus căpitanul, din prudenţă. 

Doctorul Filhiol, dornic să nu piardă nici un detaliu al 
pescuitului, luase loc în partea din spate a ambarcaţiunii 
domnului Bourcart. 

Simţea aceeaşi ardoare ca şi tovarăşii lui şi-şi exprima 
teama ca ea să nu se stingă înainte de a fi ajuns animalul. 

Balena plonja şi reapărea la un interval de câteva 
minute. Nu se depărtase prea mult de golf - trei sau patru 
mile - şi acum se apropia. Se părea chiar că viteza ei se 
micşora, căci puiul nu rămânea în urmă. 

Către ora unsprezece şi jumătate, un al doilea harpon fu 
aruncat din barca domnului Heurtaux. 

De data asta nu trebuiră să fileze prea multă parâmă. 
Celelalte bărci li se alăturară, nu fără să se teamă de 
loviturile date cu coada. De îndată ce-l atacară cu securea 
şi lancea, animalul suflă sânge şi muri la suprafaţa mării, în 
timp ce puiul dispărea sub apă. 

Curentul fiind favorabil, balena fu remorcată cu 
uşurinţă, până la SaintEnoch, unde domnul Bourcart 
dispuse instalaţiile pentru a o ridica la bord în timpul 
după-amiezii. 

A doua zi veni la bord un spaniol, care ceru să 
vorbească cu căpitanul. Era unul din  aşa-numiţii 
«carcasieri», cărora li se dă grăsimea rămasă în interiorul 
carcaselor. 

După ce examină balena suspendată pe bordul navei, 
spuse: 

- E, într-adevăr, una dintre cele mai mari, pescuite în 
Golful 

Marguerite, de trei luni încoace.... 

- Sezonul a fost bun? întrebă domnul Bourcart. 

- Destul de mediocru, răspunse spaniolul, şi n-am avut 
de spintecat decât vreo jumătate de duzină de carcase. Aşa 
că vă rog să mi-o cedaţi pe asta. 

- Cu plăcere. 

În următoarele patruzeci şi opt de ore, spaniolul rămase 
la bord şi asistă la toate operaţiunile de topire a grăsimii. 
Balena nu dădu mai puţin de o sută douăzeci şi cinci de 
butoaie de ulei de calitate excelentă. 

În ce priveşte carcasa, spaniolul puse să fie 
transportată la locuinţa sa, situată pe litoralul lagunei, la 
două mile de golf. 

După plecarea lui, doctorul Filhiol îi spuse căpitanului: 

- Domnule Bourcart, ştii cât ulei scoate omul acesta din 
resturile unei balene? 

- Cel mult câteva ulcioare. 

- Te înşeli, ştiu chiar de la el că obţine câteodată şi 
cincisprezece butoaie. 

- Cincisprezece, domnule Filhiol?!.. Ei bine, e ultima 
oară că mă las păcălit, şi de-acum înainte vom face noi 
operaţia asta! 

SaintEnoch rămase până la 17 iunie în Golful 
Marguerite, pentru a-şi completa încărcătura. 

În acest timp, echipajul vână mai multe balene, printre 
care masculi foarte dificili, dacă nu chiar foarte primejdioşi, 
într-atât erau de puternici. 

Unul din ei fu capturat de locotenentul Coquebert, la 
intrarea în golf. Le trebui o zi şi o noapte ca să-l aducă în 

golf. În timpul curentului contrar, bărcile se ancorau de 
trupul animalelor şi oamenii dormeau,  aşteptând 
schimbarea sensului mareei. 

Nu mai e nevoie să spunem că celelalte vase urmăreau 
şi ele cetaceele, până la marginile golfului. Americanii, mai 
ales, fură destul de satisfăcuţi de campanie. 

Căpitanul unuia dintre aceste vase - /wing, din San 
Diego - îi făcu o vizită domnului Bourcart, la bordul lui Saint- 
Enoch. 

- Căpitane, îi spuse el, după ce schimbară câteva 
complimente, văd că v-a mers bine pe coastele Noii 
Zeelande.... 

- Într-adevăr, răspunse domnul Bourcart, şi sper să-mi 
termin aici campania. Asta o să-mi permită să mă întorc în 
Europa mai devreme decât mă aşteptam şi să ajung la 
Havre, înainte să se fi scurs trei luni. 

- Vă felicit, căpitane, dar, din moment ce soarta vă 
favorizează, de ce să vă întoarceţi direct la Havre? 

- Ce vreţi să spuneţi? 

- Vreau să spun că v-aţi putea plasa avantajos 
încărcătura fără să părăsiţi mările Pacificului. Asta v-ar 
permite să reîncepeţi pescuitul lângă Insulele Kurile, sau în 
Marea Ohotsk, exact în lunile favorabile. 

- Explicaţi-vă, domnule. Unde mi-aş putea vinde 
încărcătura? 

- La Vancouver. 

- La Vancouver? 

- Da. Pe piaţa din Victoria. În acest moment, uleiul este 
foarte căutat de firmele americane şi aţi obţine preţuri 
avantajoase. 

- Pe cinstea mea, răspunse domnul Bourcart, e o idee 

şi, fără îndoială, una excelentă. Vă mulţumesc pentru 
informaţie, căpitane, şi probabil că am să profit de ea. 

Insula Vancouver, situată în apele americane, în dreptul 
Columbiei engleze, nu e decât la aproximativ 25 grade la 
nord de Golful Marguerite. 

Cu vânt bun, Saint-Enoch putea ajunge acolo în două 
săptămâni. Hotărât, norocul îi surâdea domnului Bourcart. 
Jean-Marie Cabidoulin avea să termine cu profeţiile lui 
sumbre. După campania din Noua Zeelandă şi Golful 
Marguerite, campania din Insulele Kurile şi din Marea 
Ohotsk - şi toate astea în acelaşi an! 

De altfel, probabil că şi balenierele americane şi chiar şi 
Repton s-ar fi dus la Vancouver, dacă şi-ar fi făcut plinul, 
din moment ce preţul uleiului era în urcare. 

Când domnul Bourcart îl întrebă pe căpitanul navei 
Iwing dacă avusese legături cu Repton, răspunsul fu 
negativ. Nava engleză se ţinea mereu deoparte şi poate că 
nu saluta pavilionul înstelat al Statelor Unite, aşa cum nu 
saluta pavilionul tricolor. 

Totuşi, în repetate rânduri, urmărirea cetaceelor în 
lagună, sau în mijlocul golfului, aduse alături bărcile 
engleze şi cele franceze. De altfel, nu urmăreau aceeaşi 
balenă - ceea ce ar fi putut provoca neînţelegeri, aşa cum 
se întâmpla câteodată. Desigur că, în starea de spirit în 
care se aflau ambele părţi, neînțelegerile s-ar fi putut 
termina prost. 

Domnul Bourcart nu înceta să recomande oamenilor lui 
să evite orice contact cu cei de pe Repton, fie pe mare, fie 
pe uscat, când ambarcaţiunile se duceau după lemne sau la 
pescuit printre stânci. 

Pe scurt, nu se ştia dacă Repton avea sau nu succes şi, 

ca să spunem adevărul, asta nici nu preocupa pe nimeni. 
Saint-Enoch îl întâlnise în timpul traversării, între Noua 
Zeelandă şi coasta americană. După ce avea să părăsească 
golful, n-avea să-l mai vadă în cursul acestei campanii. 

Înaintea plecării, un caşalot fu semnalat la trei mile în 
afara lagunei. Era cel mai mare pe care îl întâlniseră până 
atunci şi, de data asta, ambarcaţiunile de pe Repton 
începură urmărirea, ce-i drept cam târziu. 

Barca locotenentului Allotte, navigând cu o briză 
uşoară, favorabilă, manevră în aşa fel, ca să nu sperie 
animalul. Totuşi, când ajunseră destul de aproape, acesta 
plonjă şi trebuiră să aştepte să urce din nou la suprafaţă. 

Se scurseseră treizeci şi cinci de minute de la ultima 
cufundare, aşa că avea să rămână tot atâta timp sub apă. 

Apariţia lui avu loc la timpul prevăzut, la şapte sau opt 
lungimi de cablu de barcă şi aceasta porni cu toată viteza. 

Harponierul Ducrest era în picioare, pe puntea teugei, 
Romain Allotte ţinea securea în mână. Dar, în acel moment, 
caşalotul, simțind primejdia, bătu marea cu asemenea 
violenţă, încât un val umplu pe jumătate barca. 

Cum harponul îl atinsese în partea dreaptă, sub 
înotătoarea pectorală, animalul se scufundă şi parâma 
trebui filată cu o asemenea rapiditate, încât o udară, ca să 
nu se aprindă. Când reapăru, caşalotul sufla sânge şi 
câteva lovituri de lance îl dădură gata, fără prea multă 
greutate. 

Deci treaba fu terminată înainte de sosirea bărcilor 
engleze, care nu mai avură altceva de făcut decât să se 
întoarcă la Repton. 

După topirea grăsimii, meşterul Cabidoulin numără 
optzeci de butoaie de ulei. 

Plecarea fusese fixată pentru 17 iunie. Domnul 
Bourcart, conformându-se sfatului căpitanului american, 
avea să pornească spre Vancouver. Saint-Enoch avea în 
cală o mie şapte sute de butoaie de ulei şi cinci mii de 
kilograme de fanoane. După livrarea lor la Victoria, 
căpitanul se hotărâse să întreprindă o a doua campanie, în 
nord-estul Pacificului. O sută cincizeci de zile se scurseseră 
de la plecarea din Havre, şi escala în Golful Marguerite 
durase de la 9 mai la 19 iunie. Corpul şi greementul navei 
erau în bună stare şi la Vancouver avea să-şi poată reface 
proviziile. Cu două zile înainte de plecare, se prezentă o 
ocazie de a intra în legătură cu oamenii de pe Repton. lată 
în ce împrejurări: 

Bărcile secundului şi a locotenentului Coquebert, trimişi 
pe uscat, trebuiau să aducă lemne tăiate şi apă din pârâu. 
Domnii Heurtaux, Coquebert şi mateloţii ajunseseră pe 
plajă, când unul din ei strigă: 

- Balenă!... Balenă! 

Într-adevăr, o femelă mare, însoţită de puiul ei, trecea 
la o jumătate de milă de golf, înaintând spre capătul 
acestuia. 

Desigur, regretul de a n-o putea vâna era unanim. Dar 
cele două bărci, comandate pentru alt serviciu, nu erau în 
stare să vâneze, neavând nici harpon, nici parâmă. Acelaşi 
lucru se întâmpla la bordul lui SaintEnoch, care, cu 
palancurile demontate, stătea gata să ridice ancora. 

Dar iată că la cotitura unuia din punctele extreme ale 
golfului apărură două ambarcaţiuni! 

Erau bărcile de pe Repton, care urmăreau balena 
semnalată. 

Cum se apropiau, cu intenţia de a surprinde animalul pe 

la spate, nu le pierdeau din ochi. 

Înaintau fără zgomot, la o distanţă de o milă, una 
plecând mult după cealaltă. Prima îşi ridică pavilionul la 
pupa, pentru a anunţa că se pregăteşte să atace. În ce-l 
priveşte pe Repton, aştepta, cu velele reduse, la trei mile 
mai la est. 

Domnii Heurtaux, Coquebert şi oamenii lor se urcară pe 
o colină, în spatele pârâului, de unde privirea îmbrăţişa 
întreaga lagună. 

Era ora două şi jumătate când harponierul primei 
ambarcaţiuni ajunse la depărtarea potrivită. 

Balena, care se juca cu puiul, încă n-o zărise, când 
harponul fu aruncat. 

Desigur, englezii nu ignorau că e primejdios să ataci un 
pui. Şi chiar acesta, trecând de-a lungul luntrii, primi 
lovitura de harpon. Era atins mortal şi, după câteva 
convulsiuni, rămase nemişcat la suprafaţa mării. Cum 
mânerul harponului se redresa, avea, după spusele 
marinarilor, aerul că fumează o pipă, căci pulberea lichidă 
care-i ieşea din gură imita de minune fumul de tutun. 

Balena fu cuprinsă atunci de un acces de furie. Coada ei 
bătea apa, care ţâşnea în trombă. Se aruncă asupra bărcii. 
Zadarnic oamenii de la rame încercară să dea înapoi, atacul 
nu putu fi evitat. În van încercară să arunce un al doilea 
harpon, în van încercară s-o lovească cu barda şi lancea, în 
van descărcă asupră-i ofiţerul puşca aruncătoare de 
bombe... 

Cea de a doua ambarcaţiune, care se găsea încă la trei 
sute de stânjeni sub vânt, nu putea ajunge în timp util în 
ajutorul primei. Aceasta, atinsă de o lovitură puternică de 
coadă, se scufundă imediat, împreună cu oamenii de pe ea. 

Dacă unii dintre ei ar fi reapărut, admițând că nu fuseseră 
răniţi, cine ştie dacă cealaltă ambarcaţiune ar fi putut să-i 
culeagă?... 

- La barcă! La barcă! strigă domnul Heurtaux, făcând 
semn locotenentului să-l urmeze. 

Oamenii lor, văzându-i pe ceilalţi în primejdie să piară, 
nu şovăiră să le vină în ajutor, deşi aparţineau echipajului 
de pe Repton. 

În câteva clipe, toţi coborâră colina, traversară plaja, 
desfăcură parâmele, şi bărcile, împinse viguros înainte de 
rame, ieşiră din golfuleţ. În locul unde balena se zbătea 
mereu cu furie, din cei nouă oameni, azvărliţi în apă, numai 
şapte urcaseră la suprafaţă. 

În ceea ce priveşte balena, după ce se îndreptase spre 
pui, pe care curentul îl dusese la o lungime de un cablu sub 
vânt, dispăruse în adâncul lagunei. Secundul şi locotenentul 
erau gata să ia la bord pe câţiva dintre englezi, când 
ofiţerul de pe Repton, care tocmai ieşise la suprafaţă, strigă 
cu o voce înciudată: 

- În larg!... N-avem nevoie de nimeni!... În larg! 

Şi fără îndoială că dacă regreta moartea celor doi 
oameni, acest ofiţer nu regreta mai puţin ratarea magnificei 
prăzi. 

Când domnii Heurtaux şi Allotte se întoarseră la bord, le 
povestiră căpitanului Bourcart şi doctorului Filhiol cum se 
petrecuseră lucrurile. 

Domnul Bourcart îi felicită pentru ajutorul pe care 
voiseră să-l dea, şi, când auzi răspunsul ofițerului, zise: 

- Va să zică, nu m-am înşelat: sunt englezi. Şi încă 
englezi adevăraţi!... 

- Chiar aşa, declară şeful echipajului... dar să mă ia 

dracu' dacă e permis să fie chiar atât de englezi! 

Capitolul VI. VANCOUVER 


Insula Vancouver, de pe coasta occidentală a Americii 
de Nord, lungă de cinci sute de kilometri şi lată de o sută 
treizeci, e cuprinsă între paralelele 48 şi 51. Face parte din 
Columbia engleză, învecinată cu dominionul Canada, de 
care frontiera o desparte la est. 

Acum vreo sută de ani, Compania Golfului Hudson 
fondase un post de comerţ la capătul de sud-vest al insulei, 
lângă vechiul port Cordoba, căruia indienii îi spuneau 
Camosin. Era o luare în posesiune a numitei insule de către 
guvernul britanic. Totuşi, în 1789, Spania pune mâna pe ea, 
dar după puţină vreme fu restituită Angliei, printr-un tratat 
semnat de ofiţerul spaniol Quadra şi ofiţerul englez 
Vancouver, al cărui nume figurează singur în cartografia 
modernă. 

Satul n-avea să întârzie să devină oraş, graţie 
descoperirii unor filoane de aur în bazinul Fraser-ului, unul 
din cursurile de apă ale insulei. Devenit Victoria-City, fu 
proclamat capitala oficială a Columbiei britanice. Apoi fură 
întemeiate şi alte oraşe ca Nanaimo, la optzeci de leghe 
depărtare, fără a mai vorbi de micul port San Juan, care se 
deschide spre capătul meridional. 

În epoca în care se desfăşoară acţiunea acestei 
povestiri, Victoria era departe de a cunoaşte dezvoltarea de 
astăzi. Insula Vancouver nu era încă deservită de calea 
ferată de nouăzeci şi şase de kilometri, care leagă capitala 
de Nanaimo. Abia în anul următor, în 1864, o expediţie 
avea să fie întreprinsă de doctorul Brown din Edinburg, de 
inginerul Leech şi Frederic Wymper în interiorul insulei. 

Căpitanul Bourcart avea să găsească în Victoria toate 
înlesnirile pentru tranzacţiile sale, ca şi resursele necesare 
unei noi campanii de pescuit. Nu era deloc neliniştit în 
această privinţă. 

Chiar de la prima oră, SaintEnoch părăsise locul de 
amarare din lagună. Ajutat de flux, cobori şenalul Golfului 
Marguerite şi intră în plină mare. Vânturi propice îi 
permiseră să navigheze pe lângă coastă, la adăpostul 
țărmului, la câteva mile de-a lungul peninsulei Vechii 
Californii. 

Domnul Bourcart nu puse veghe în arboradă, de vreme 
ce nu era vorba să vâneze balene. Lucrul cel mai grabnic 
era să ajungă la Vancouver, pentru a profita de preţurile 
ridicate ale uleiului. De altfel, nu fură semnalate decât trei 
sau patru balene la mare distanţă, pe o mare destul de 
agitată. Echipajul era mulţumit să le dea întâlnire în Insulele 
Kurile şi în Marea Ohotsk. 

Sunt aproximativ 1.400 de mile până la Juan de Fuca, 
strâmtoarea care desparte insula Vancouver de teritoriile 
Washingtonului, la extremitatea Statelor Unite. Cu o medie 
de nouăzeci de mile în douăzeci şi patru de ore, Saint- 
Enoch avea să efectueze traversarea cam în cincisprezece 
zile, şi el îşi întinse toate pânzele, chiar şi bonetele, 
săgețile, velele-strai. 

Norocul care marcase începutul acestei prime campanii 
îi întovărăşea mereu. La aproape o treime din drum, nava 
înainta cu toate velele sus, în dreptul oraşului San Diego, 
capitala Californiei de Jos. După patru zile, era lângă San 
Francisco, în mijlocul a numeroase nave care se îndreptau 
spre acest mare port american. 

- Poate că-i regretabil, spuse în ziua aceea domnul 

Bourcart secundului său, că nu putem face la San Francisco 
afacerile pe care le vom face la Victoria... 

- Fără îndoială, răspunse domnul Heurtaux, acum am fi 
ajuns la destinaţie. Dar drumul făcut e făcut. Dacă 
reîncepem pescuitul în apropierea Kurilelor, vom fi înaintat 
foarte mult spre nord. 

- Ai dreptate, Heurtaux şi, de altfel, informaţiile 
căpitanului de pe /wing sunt categorice. După părerea lui, 
Saint-Enoch poate fi revizuit la Victoria şi se poate 
aproviziona pentru mai multe luni. 

În acest timp, vântul, care dovedea o anume tendinţă 
de slăbire, trecând spre sud, nu întârzie să sufle dinspre 
larg. Viteza lui Saint-Enoch se micşoră deci puţin. Acest 
lucru produse oarecare nerăbdare la bord. În fond, nu dură 
mai mult de patruzeci şi opt de ore şi, de altfel, în 
dimineaţa de 3 iulie, marinarul de cart semnală Capul 
Flattery, la intrarea Strâmtorii Juan de Fuca. Traversarea 
durase deci şaisprezece zile - una mai mult decât socotise 
domnul Bourcart, nava neatingând media de nouăzeci de 
mile pe zi. 

- Ei bine, bătrâne, declară meşterul Ollive meşterului 
Cabidoulin, iată-ne la intrarea în port... şi totuşi, nu încetezi 
să gemi. 

- Eu? replică butnarul. 

- Da, tu! 

- Eu nu spun nimic. 

- E ca şi cum ai face-o. 

- Adevărat? 

- Adevărat... şi înţeleg că te râcâie! Mormăi pe 
dinăuntru... 

- Şi-am să mormăi şi pe dinafară, când o să am chef! 

Ripostă Jean-Marie Cabidoulin. 

După formalităţile sanitare şi de vamă, SaintEnoch 
ancoră lângă un ponton care avea să uşureze descărcarea 
butoaielor. 

În orice caz, escala avea să ţină două săptămâni. Nu 
puteau pleca până ce echipajul n-avea să facă anumite 
reparaţii, în vederea, fie a unei noi campanii în regiunile 
septentrionale ale Pacificului, fie a unei întoarceri în Europa. 

Secundul, cei doi locotenenţi, meşterii aveau deci cu ce 
să-şi petreacă timpul. Era vorba, nici mai mult nici mai 
puţin decât să ducă pe uscat cele o mie şapte sute butoaie 
de ulei. În plus, căpitanul Bourcart trebuia să-şi 
supravegheze oamenii de aproape. Se putea aştepta la 
dezertări în aceste ţinuturi frecventate de căutătorii de aur, 
exploatatorii de zăcăminte aurifere în Insula Vancouver şi în 
câmpiile Caribou, din Columbia britanică. 

În portul Victoria erau două nave, Chantenay din Nantes 
şi Forward din Liverpool, pe care dezertarea unui număr de 
mateloţi le pusese în mare încurcătură. 

Totuşi, domnul Bourcart era atât de sigur de oamenii 
lui, pe cât putea fi cineva. Oare n-avea să-i reţină speranţa 
de a participa la beneficiile acestei campanii, la fel de 
fructuoasă pentru ei ca şi pentru armatorii lui Saint- 
Enoch?... Se impunea, totuşi, o supraveghere severă, şi 
permisiunile de a părăsi nava erau acordate destul de rar. 

Era incontestabil de preferat să se dea raţii duble la 
bord, după câteva zile grele de muncă, decât să vadă 
echipajul colindând cârciumile şi barurile, unde-i atât de 
uşor să faci cunoştinţe deocheate. 

În ce-l priveşte pe domnul Bourcart, trebui în primul 
rând să se ocupe de plasarea încărcăturii pe piaţa din 

Victoria, astfel că, imediat ce debarcă, se duse la domnul 
William Hope, unul din principalii agenţi comerciali maritimi. 

Doctorul Filhiol, neavând nici un bolnav de îngrijit, 
putea să viziteze în voie oraşul şi împrejurimile. Poate că ar 
fi pornit să cutreiere toată insula, dacă n-ar fi lipsit 
mijloacele de comunicaţie. Nici un fel de drumuri, abia nişte 
cărări prin pădurile din interior. 

Oraşul i se păru interesant, ca toate cele care prosperă 
atât de repede pe pământul Americii şi cărora terenul le 
permite să se întindă nemăsurat. Construit geometric, 
brăzdat de străzi care se întretăiau în unghiuri drepte, 
umbrit de arbori frumoşi, el avea un parc vast - şi care oraş 
american nu are unul, sau chiar mai multe?... Apa de băut îi 
era furnizată de un rezervor instalat la patru mile 
depărtare, alimentat de cele mai bune izvoare din insulă. 

Portul Victoria, adăpostit în fundul unui mic golf, are o 
aşezare dintre cele mai favorabile. E punctul unde se 
întâlnesc strâmtorile Juan de la Fuca şi Queen-Charlotte. 
Navele pot ajunge aici fie prin vest, fie prin nord-vest. 
Traficul maritim, destinat să crească în viitor, avea să 
cuprindă întreaga navigaţie din aceste ţinuturi. 

E cazul să adăugăm că, încă în acea epocă, portul 
oferea ample resurse navelor care necesitau reparaţii, după 
lungi traversări, majoritatea foarte dificile. Un arsenal bine 
aprovizionat, antrepozite pentru mărfuri, ca şi un bazin de 
carenaj le stăteau la dispoziţie. 

Căpitanul de pe /wing îi dăduse informaţii exacte 
domnului Bourcart. Cursul uleiurilor marine era în creştere, 
şi Saint Enoch sosea la timp ca să profite de asta. Cererile 
curgeau nu numai la Vancouver, ci şi la New Westminster, 
important oraş din Columbia, situat în Golful Georgia, puţin 

mai la nord-est de Victoria. Două baleniere, americana 
Flower şi norvegiana Fugg, îşi vânduseră încărcătura şi 
- aşa cum avea să facă şi Saint-Enoch - plecaseră din nou la 
pescuit, în nordul Pacificului. 

Afacerile fură, deci, repede încheiate între agentul 
maritim Hope şi căpitanul Bourcart. Vânzarea încărcăturii 
se făcu la preţuri niciodată atinse până atunci şi pe care nu 
le-ar fi obţinut pe pieţele din Europa. Nu mai aveau decât 
să debarce butoaiele şi să le transporte la antrepozit, de 
unde aveau să fie livrate cumpărătorului. 

Când se întoarse la bord, domnul Bourcart îi spuse 
secundului: 

- Heurtaux, afacerea e încheiată şi nu putem decât să 
ne felicităm c-am urmat sfatul cinstitului căpitan de pe 
Iwing! 

- Şi uleiul şi fanoanele, domnule Bourcart? 

- Şi uleiul şi fanoanele, vândute unei companii 
columbiene din New Westminster. 

- Atunci, oamenii noştri se pot apuca de treabă? 

- Chiar de azi, şi socot că nava va fi în măsură să plece 
cel mult peste o lună, după ce va trece prin bazinul de 
carenaj. 

- Toată lumea la bord! comandă secundul, ale cărui 
ordine meşterul Ollive se prezentase să le primească. 

O mie şapte sute de butoaie de debarcat e o treabă 
care nu cere mai puţin de opt zile, chiar dacă e efectuată cu 
metodă şi sârguinţă. Palancurile fură instalate deasupra 
bocaporţilor şi jumătate din mateloţi se răspândiră în cală, 
în timp ce cealaltă jumătate trebăluia pe punte. Putându-se 
bizui pe voinţa şi zelul lor, căpitanul se dispensase de 
muncitorii din port. 

Cel mai mult avu de lucru Jean-Marie Cabidoulin. Nu 
lăsa să fie ridicat un butoi, fără să fie examinat, fără să se 
asigure că suna a plin şi că n-avea să provoace vreo 
reclamaţie. Stătea tot timpul lângă rampa de descărcare, 
cu ciocanul de lemn în mână, şi lovea fiecare butoi cu o 
lovitură seacă. N-aveau de ce să se neliniştească, uleiul era 
de calitate superioară. Pe scurt, descărcarea avu loc cu 
toate garanţiile posibile şi continuă toată săptămâna. 

De altfel, obligaţiile meşterului Cabidoulin n-aveau să se 
termine cu descărcarea. Butoaiele pline trebuiau înlocuite 
cu acelaşi număr de butoaie goale, în vederea viitoarei 
campanii. Din fericire, domnul Bourcart le găsi în 
antrepozitul din Victoria şi le procură la un preţ convenabil. 
Totuşi, trebui să le repare, să le repună în stare de 
folosinţă, o treabă destul de grea, pentru care timpul abia 
de ajungea, şi dacă butnarul nu încetă să mormăie în gând 
şi chiar cu glas tare, o făcu în acompaniamentul miilor de 
lovituri de ciocan, pe care fierarul Thomas şi marangozul 
Ferut le dădeau lângă el. 

Când ultimul butoi fu debarcat, se procedă la curăţenia 
completă a calei şi a bordajului interior. 

După ce fu luată pasarela de descărcare, Saint-Enoch fu 
condus în bazinul de carenaj. Trebuiau să verifice exteriorul 
corpului navei şi să se asigure că nu suferise în părţile 
importante. Secundul şi şeful de echipaj făcură verificarea, 
şi domnul Bourcart avea încredere în experienţa lor. Nu se 
putea vorbi de avarii serioase. Fură necesare doar reparaţii: 
două sau trei benzi din dublajul de aramă de înlocuit, ca şi 
câteva tachete din bordaj şi coaste, cusăturile de reumplut 
cu câlţi, părţile superioare de reacoperit cu vopsea 
proaspătă. Toate aceste lucruri se făcură fără pauze şi, 

desigur, escala din Vancouver n-avea să se prelungească 
peste timpul prevăzut. E de înţeles că domnul Bourcart nu 
înceta să-şi manifeste satisfacția şi că doctorul Filhiol 
repeta întruna: 

- Norocul dumitale, căpitane, norocul dumitale! De-ar 
mai ţine... 

-O să ţină, domnule Filhiol, şi ştii ce s-ar putea 
întâmpla? 

- Dacă vrei să-mi spui.... 

- Peste două luni, după a doua campanie, SaintEnoch 
să se întoarcă la Victoria ca să vândă o nouă încărcătură, la 
acelaşi preţ!... Dacă balenele din Insulele Kurile sau din 
Marea Ohotsk nu sunt prea sperioase.... 

- Asta-i bună, căpitane!... Oare o să aibă vreodată 
ocazia să-şi livreze uleiul la preţuri mai avantajoase? 

- Nu cred, răspunse râzând domnul Bourcart, nu cred. 

Am mai spus că doctorul Filhiol nu-şi putuse prelungi 
excursiile în afara oraşului, pe cât de departe ar fi dorit. În 
vecinătatea litoralului întâlnise câteodată indigeni. Nu erau 
chiar cele mai frumoase tipuri din rasa pieilor roşii, din care 
mai există încă remarcabile specimene în Far-West.... 

În această parte a insulei şi în interior, pădurile sunt 
superbe, foarte bogate, mai ales în pini şi chiparoşi. A fost 
uşor să-şi procure lemn pentru Sa'intEnoch. Singura 
oboseală rămânea tăiatul şi transportul. Cât despre vânat, 
era din abundență. 

Domnul Heurtaux, însoţit de locotenentul Allotte, 
împuşcă mai multe perechi de căprioare, de care bucătarul 
se servi din plin, atât pentru masa ofiţerilor, cât şi pentru 
masa echipajului. 

Mişunau, de asemenea, lupii, vulpile, herminele - foarte 

iuți şi greu de capturat, căutate totuşi pentru valoarea 
blănii - şi numeroase veveriţe cu coadă stufoasă. Cea mai 
lungă excursie a doctorului Filhiol îl duse până la Nanaimo. 
Ajunse acolo pe mare, pe un mic cuter afectat curselor între 
cele două oraşe. Era un târguşor al cărui port oferă navelor 
excelente locuri de ancorare. Traficul său tinde să se 
mărească în fiecare an. Cărbunele de aici, de excelentă 
calitate, se exportă la San Francisco, în toate porturile 
Pacificului de Vest, până în China şi Arhipelagul Sandwich. 
De multă vreme, aceste zăcăminte sunt exploatate de 
Compania Golfului Hudson. 

Huila, mai mult decât aurul, e marea bogăţie, s-ar putea 
spune inepuizabila bogăţie a insulei. Fără îndoială, mai sunt 
încă mari rezerve neştiute. Cele din Nanaimo pot fi 
exploatate cu uşurinţă şi asigură o reală prosperitate. 

De altfel, aurul acestei regiuni Caribou din Columbia 
britanică cere cheltuieli mari pentru a fi descoperit şi, după 
cum pretind minerii, ca să capeţi un dolar, trebuie să 
cheltuieşti doi. 

Când doctorul Filhiol se întoarse din această excursie, 
coca lui Saint-Enoch era acoperită cu un strat nou de 
vopsea, până la linia de plutire, marcată cu o dungă albă. 
Câteva reparaţii fuseseră făcute la vele şi la arboradă, la 
bărcile atât de greu încercate uneori de loviturile de coadă 
ale balenelor. Pe scurt, după trecerea prin docul plutitor, 
nava ancoră în mijlocul portului şi plecarea ei fu fixată 
pentru 19 iulie. 

Cu două zile înainte, o corabie americană intră în Golful 
Victoria şi aruncă ancora la o jumătate de ancablură de 
Saint-Enoch. Era Iwing, întors din Golful Marguerite. Ne 
amintim de bunele relaţii stabilite între căpitanul lui /wing şi 

căpitanul Bourcart, relaţii nu mai puţin cordiale între ofiţeri 
şi echipaje. De îndată ce /wing ancoră, căpitanul Forth se 
duse pe Saint-Enoch, unde fu primit cu braţele deschise, în 
semn de recunoştinţă pentru sfaturile lui atât de 
folositoare. 

Domnul Bourcart, totdeauna fericit să facă un act de 
politeţe, vru să-l reţină la masă. Ora prânzului se apropia şi, 
fără fasoane, căpitanul Forth acceptă invitaţia, pe care 
gândea s-o întoarcă pentru a doua zi, la bordul lui /wing. 
Conversaţia fu foarte animată în careu, unde se întruniseră 
domnul Bourcart, domnul Heurtaux, cei doi locotenenţi, 
doctorul Filhiol şi căpitanul american. Ea se axă mai întâi pe 
incidentul de navigaţie din timpul drumului celor două nave 
din Golful Marguerite la Insula Vancouver. Apoi, după ce 
povesti în ce condiţii avantajoase îşi vânduse încărcătura, 
domnul Bourcart se interesă prin căpitanul lui /wing dacă 
pescuitul fusese bun, după plecarea lui Sa/nt-Enoch. 

- Nu, răspunse domnul Forth, a fost o campanie dintre 
cele mai mediocre şi, în ce mă priveşte, nu mi-am umplut 
nici un sfert din butoaie. Balenele n-au fost niciodată atât 
de rare. 

- Asta s-ar putea explica, observă domnul Heurtaux, 
prin faptul că, în această epocă a anului, puii nu mai au 
nevoie de mamele lor, şi unii, şi altele părăsind golful şi 
îndreptându-se spre larg. 

- E un motiv, fără îndoială, răspunse domnul Forth, şi 
totuşi am pescuit adesea în golf şi nu-mi amintesc să-l fi 
văzut atât de pustiu la sfârşitul lui iunie. Treceau zile întregi 
fără să fie nevoie să se lanseze bărcile, cu toate că timpul 
era frumos şi marea destul de calmă... A fost un noroc, 
domnule Bourcart, că aţi început campania în ţinuturile Noii 

Zeelande. Altfel nu v-aţi fi făcut plinul în Golful Marguerite. 
- Un mare noroc, declară domnul Bourcart, cu atât mai 
mult cu cât n-am observat decât balene de talie mijlocie. 
- Şi noi tot aşa, încuviinţă domnul Forth. Am vânat 


- Spuneţi-mi, căpitane, întrebă domnul Bourcart, aveţi 
intenţia să vindeţi pe piaţa din Victoria? 

- Da... dacă cursul continuă să fie favorabil. 

- Continuă - şi desigur că nu sezonul prost din Golful 
Marguerite o să-l facă să scadă... Pe de altă parte, nu se 
aşteaptă încă nici o sosire din Kurile, nici din Marea Ohotsk 
sau din strâmtoarea Bering. 

- Într-adevăr, spuse domnul Heurtaux, de vreme ce 
pescuitul nu se va sfârşi înainte de şase săptămâni, sau 
două luni.... 

- Şi sperăm să mai avem şi noi partea noastră, declară 
Allotte. 

- Dar, căpitane Forth, interveni locotenentul Coquebert, 
oare celelalte baleniere din Golful Marguerite au fost mai 
favorizate ca dumneavoastră? 

- N-au fost, asigură domnul Forth, aşa că, la plecarea 
noastră, majoritatea se pregăteau să ridice ancora spre 
largul mării. 

- Se îndreaptă spre coastele de nord-est ale Asiei? 
întrebă domnul Heurtaux. 

- Aşa cred. 

-Eh! O să fie mulţi acolo! exclamă locotenentul 
Coquebert. 

- Cu atât mai bine! replică Romain Allotte. Asta îți dă 
avânt, când două sau trei nave vânează aceeaşi balenă... 
când te căzneşti să o urmăreşti până sfărâmi ramele!... Şi 

ce onoare pentru cei care lovesc primii! 

- Calmează-te, dragă locotenente! îl întrerupse domnul 
Bourcart. Nu se vede, deocamdată, nici o balenă. 

- Atunci, reluă domnul Forth, sunteţi hotărâți să faceţi o 
a doua campanie? 

- Absolut hotărâți. 

- Şi când plecaţi? 

- Poimâine. 

- Atât de curând? 

- Saint-Enoch nu mai are decât să ridice ancora. 

- Atunci, spuse domnul Forth, mă felicit că am venit la 
timp ca să reînnoiesc cunoştinţa şi ca să ne mai strângem o 
dată mâna. 

- Şi noi ne felicităm că am putut să reînnodăm bunele 
relaţii, răspunse domnul Bourcart. Ne-am fi necăjit dacă 
Iwing ar fi intrat în portul Victoria în clipa când Saint-Enoch 
ieşea. 

Acestea fiind zise, căpitanul Bourcart şi ofiţerii săi 
închinară în sănătatea căpitanului Forth, în termeni care 
dovedeau o vie simpatie pentru națiunea americană. 

- La urma urmelor, observă atunci domnul Heurtaux, 
chiar dacă nu ne revedeam la Victoria, poate că Saint- 
Enoch şi Iwing ar fi navigat împreună într-o a doua 
campanie, în împrejurimile Kurilelor.... 

- Căpitane, întrebă domnul  Bourcart, intenția 
dumneavoastră nu e să vă încercaţi norocul în nordul 
Pacificului? 

- N-am cum, domnilor, răspunse domnul Forth. /wing ar 
ajunge cam târziu la locurile de pescuit. Peste două luni 
primele gheţuri vor începe să se formeze în strâmtoarea 
Bering, ca şi în Marea Ohotsk, şi nu sunt deloc pregătit să 

pornesc imediat din nou pe mare. /wing are nevoie de 
reparaţii, care vor dura trei, până la patru săptămâni. 

- Regretăm sincer, domnule Forth, declară domnul 
Bourcart, dar aş vrea să revin asupra unui fapt care cere 
câteva explicaţii.... 

- Despre ce e vorba, căpitane? 

- Spre sfârşitul şederii în Golful Marguerite, n-aţi 
remarcat oare că balenele începeau să fie rare şi chiar că 
arătau o grabă neobişnuită să ajungă-n larg? 

- Asta e sigur, declară căpitanul Forth. Fugeau într-un 
mod anormal. Nu cred că exagerez afirmând că păreau să 
se teamă de o primejdie deosebită, că se supuneau nu ştiu 
cărui sentiment de groază, ca şi cum ar fi fost cuprinse de 
panică. Ţâşneau la suprafaţă, apoi scoteau gemete cum 
n-am auzit niciodată.... 

-E foarte ciudat, fără îndoială, conveni domnul 
Heurtaux. Şi nu ştiţi cărui fapt să atribuiţi.... 

- Nu, domnilor, răspunse domnul Forth. Doar dacă 
vreun monstru formidabil.... 

- Eh! Căpitane, replică locotenentul Coquebert, dacă 
v-ar auzi meşterul Cabidoulin, butnarul nostru, ar striga: «E 
marele şarpe de mare!» 

- Pe cinstea mea, locotenente, replică domnul Forth, 
şarpe sau altceva, balenele au fugit în mare grabă. 

- Şi nu li s-a putut bara şenalul Golfului Marguerite, ca 
să se prindă câteva duzini? strigă Romain Allotte. 

- Vă mărturisesc că nimeni nu s-a gândit la una ca asta, 
răspunse domnul Forth. Bărcile noastre ar fi ieşit cu mari 
pagube şi poate cu pierderi de oameni. Repet, s-a petrecut 
ceva neobişnuit. 

- Fiindcă veni vorba, întrebă domnul Bourcart, ce a 

devenit vasul acela englez, Repton? A pescuit mai mult 
decât ceilalţi? 

- Nu, după câte am aflat. 

- Credeţi că a rămas în Golful Marguerite? 

- Când am pornit noi, se pregătea şi el să plece. 

- Unde voia să meargă? 

- După cât se spunea, să-şi continue campania, în 
nord-vestul Pacificului. 

- Ei bine, adăugă domnul Heurtaux, măcar de nu l-am 
întâlni! 

Când căzu noaptea, căpitanul Forth se întoarse la 
bordul vasului său, unde a doua zi îi primi pe domnul 
Bourcart şi ofiţerii săi. Discutară din nou despre 
evenimentele al căror teatru fusese Golful Marguerite. Cei 
doi căpitani se despărţiră cu speranţa că Saint-Enoch şi 
Iwing se vor revedea într-o zi, în locurile de pescuit. 

Capitolul VII. A DOUA CAMPANIE 


Căpitanul Bourcart porni în dimineaţa zilei de 19 iulie. 
Odată ancora virată, nu-i fu uşor să manevreze ca să iasă 
din golf. Vântul care sufla de la sud-est îl stingherea, dar 
deveni favorabil de îndată ce Saint-Enoch, depăşind 
ultimele extremităţi ale Insulei Vancouver, ajunse la câteva 
mile în larg. 

De altfel, nava nu cobori prin Strâmtoarea Juan de Fuca, 
pe care o străbătuse ca să ajungă în port. Urcă spre nord, 
prin Strâmtoarea Reine Charlotte şi Golful George. Două 
zile mai târziu, după ce înconjură coasta septentrională a 
insulei, se îndreptă spre vest şi, înainte de căderea serii, 
pierdu din vedere uscatul. 

Distanţa între Insula Vancouver şi Arhipelagul Kurile e 
socotită la aproximativ 1 300 de leghe. Când împrejurările o 
permit, o corabie o poate parcurge cu uşurinţă în mai puţin 
de cinci săptămâni, şi domnul Bourcart se gândea să nu 
facă mai mult, dacă norocul lui persista. Oricum, navigația 
începuse în condiţii excelente. O briză bună, constantă, o 
mare agitată de valuri lungi îi permiseră lui Saint-Enoch să 
întindă toate velele. 

Astfel, cu murele la babord, îşi menţinu capul spre 
vest-nord-vest. Dacă această direcţie lungea puţin drumul, 
evita însă curentul din Pacific care se îndreaptă spre est, 
curbându-se în jurul Insulelor Aleutine. În genere, 
traversarea se efectua fără neplăceri. Doar, din când în 
când, şcotele trebuiau filate sau întinse, aşa că echipajul 
avea să fie odihnit şi bine dispus pentru campania grea de 
pescuit care-l aştepta în Marea Ohotsk. 

Jean-Marie Cabidoulin era omul cel mai ocupat de la 
bord, având în grija sa aranjarea definitivă a butoaielor 
goale, dispunerea aparatelor, a burlanelor şi hârdaielor 
pentru trimiterea uleiului jos în cală. Dacă se prezenta 
ocazia de a prinde vreo balenă, înaintea sosirii lui Saint- 
Enoch pe coasta siberiană, căpitanul Bourcart n-avea s-o 
lase să scape. 

- Ar fi de dorit, domnule Filhiol, îi spuse el într-o zi 
doctorului. Sezonul e înaintat şi pescuitul nostru nu se va 
putea prelungi în Marea Ohotsk mai mult de câteva 
săptămâni. Gheţurile nu vor întârzia să se formeze şi 
navigația va deveni dificilă. 

- Într-atât, observă doctorul, încât mă şi mir că 
balenierele, totdeauna presate de timp, continuă să 
procedeze într-un fel atât de primitiv. De ce nu se folosesc 
vase cu aburi, şalupe cu aburi şi mai ales sistemele de 
arme mai perfecţionate?... Campaniile ar aduce profituri 
mai mari. 

- Ai dreptate, domnule Filhiol, va veni şi asta într-o zi. 
Deşi am rămas fideli vechilor noastre procedee, această a 
doua jumătate a secolului nu se va sfârşi fără să ne 
supunem progresului, care se impune peste tot. 

- Sunt convins, căpitane, şi pescuitul va fi organizat cu 
mijloace mai moderne - numai dacă balenele, devenind tot 
mai rare, n-or să ajungă să fie strânse într-o rezervaţie. 

- O rezervaţie de balene! exclamă domnul Bourcart. 

- Glumesc, declară doctorul Filhiol. Totuşi, am avut un 
prieten căruia îi venise ideea asta. 

- Să fie cu putinţă? 

- Da... Să se strângă balenele într-un golf, aşa cum se 
adună vacile pe câmp. Acolo hrana n-ar costa nimic şi 

laptele lor s-ar putea vinde ieftin. 

- Să li se vândă laptele, doctore? 

- E la fel de bun ca laptele de vacă, pe cât se pare. 

- Bine, dar cum să le mulgi? 

- Asta îl şi încurca pe prietenul meu! De aceea a şi 
abandonat acest proiect mirific. 

- Şi a procedat foarte înţelept, conchise domnul 
Bourcart, râzând din toată inima. [i-am spus că nu vom 
putea prelungi campania în nordul Pacificului şi vom fi 
obligaţi să ne întoarcem chiar de la începutul lui octombrie. 

- Unde va ierna SaintEnoch, după ce va părăsi Marea 
Ohotsk? întrebă domnul Filhiol. 

- Nu ştiu încă. 

- Nu ştii, căpitane? 

- Nu. Asta va depinde de împrejurări, dragă doctore. Să 
stabileşti dinainte un plan, înseamnă să te expui la decepţii. 

- N-aţi mai pescuit în ţinuturile de dincolo de 
Strâmtoarea Bering? 

- Ba da... Şi-am întâlnit mai multe foci decât balene. De 
altfel, iarna, în Oceanul Arctic, e pretimpurie şi, chiar din 
primele săptămâni ale lui septembrie, navigația e 
îngreunată de gheţuri. Nu cred ca anul acesta să trec de 60 
de grade latitudine. 

- Înţeleg, căpitane; admițând că pescuitul va fi fructuos 
în Marea Ohotsk, Saint-Enoch o să se întoarcă în Europa? 

- Nu, doctore, răspunse domnul Bourcart, ar fi 
preferabil, după părerea mea, să-mi vând uleiul la 
Vancouver, dat fiind că preţurile sunt ridicate. 

- Şi ai să-ţi petreci acolo iarna? 

- Pe cât se pare, da, aşa încât să mă aflu în locurile de 
pescuit la începutul sezonului viitor. 

- Totuşi, reluă domnul Filhiol, e bine să prevezi tot. 
Dacă Saint-Enoch nu reuşeşte în Marea Ohotsk, ai intenţia 
să aştepţi acolo sezonul favorabil? 

- Nu... deşi se poate ierna la Nicolaev sau la Ohotsk. În 
acest caz, m-aş hotărî mai curând să mă întorc pe coasta 
americană, sau chiar în Noua Zeelandă. 

- Deci, căpitane, orice s-ar întâmpla, nu trebuie să ne 
aşteptăm să ne întoarcem anul ăsta în Europa? 

- Nu, dragă doctore, şi n-ai de ce să te miri. E lucru rar 
ca aceste campanii să nu dureze între patruzeci şi cincizeci 
de luni. Echipajul ştie cum stau lucrurile în această privinţă. 

- Fii sigur, căpitane, răspunse domnul Filhiol, că timpul 
n-o să mi se pară lung şi că, oricât ar dura campania, n-am 
să regret niciodată că m-am îmbarcat la bordul lui Saint- 
Enoch! 

E de la sine înţeles că, din primele zile ale traversării, 
oamenii de veghe îşi reluară postul. Marea era 
supravegheată cu grijă. De două ori dimineaţa, de două ori 
după-amiaza, locotenentul Allotte se căţăra şi el pe vergile 
zburătorului. Adesea apăreau câteva jeturi anunțând 
prezenţa cetaceelor, dar la o distanţă prea mare pentru ca 
domnul Bourcart să se gândească să lase bărcile la apă. 

Jumătate din parcurs se încheiase fără nici un incident, 
după şaptesprezece zile de navigaţie, când, la data de 5 
august, către ora zece dimineaţa, căpitanul Bourcart 
recunoscu Insulele Aleutine. 

Aceste insule, care aparţin astăzi Americii de Nord, 
făceau parte în acea epocă din Imperiul rus, care poseda 
toată imensa provincie Alaska, din care Aleutinele nu sunt 
în realitate decât o prelungire naturală. Acest lung şirag, 
care se întinde pe aproape 10 grade, numără nu mai puţin 

de cincizeci şi una de mărgele. E divizat în trei grupuri: 
Aleutinele propriu-zise, Andreanov şi Lisi. Acolo trăiesc 
câteva mii de locuitori, strânşi pe cele mai importante 
insule din arhipelag, care se ocupă cu vânătoarea, cu 
pescuitul şi comerţul de blănuri. 

La cinci mile spre nord, Saint-Enoch trecu pe lângă una 
din insulele mari, Uniak; observară vulcanul Shisaldin, înalt 
de nouă mii de picioare, care era în plină erupție. Domnului 
Bourcart nu i se păru potrivit să se apropie mai mult, 
temându-se că, din cauza vânturilor de la vest, avea să 
întâlnească o mare furioasă. 

Grupul Aleutinelor închide la sud Bazinul Bering, limitat 
la est şi la vest de America de Nord cu litoralul Alaska, şi de 
Asia cu litoralul Kamceatka. Acest grup prezintă 
particularitatea că descrie o curbă cu convexitatea întoarsă 
spre larg - particularitate pe care o oferă, de asemenea, în 
aşezarea lor Kurilele, Liu-Chien, Filipinele şi totalitatea 
pământurilor Imperiului Japoniei. 

În cursul acestei navigaţii, doctorul Filhiol putu urmări 
cu privirea contururile capricioase ale arhipelagului, 
semănat cu munţi vulcanici, a cărui abordare este extrem 
de periculoasă în timpul sezonului nefavorabil. 

Mergând de-a lungul acestei convexităţi, Saint-Enoch 
evitase curentele contrare. Favorizat de o briză constantă, 
nu mai avea decât să treacă una din ramificaţiile lui Kuro- 
Şivo care, în vecinătatea Kurilelor, urcă oblic spre nord-est, 
spre Strâmtoarea Bering. 

Când Saint-Enoch depăşi ultima insuliţă din Aleutine, 
întâlni vânt de nord-est. Era o împrejurare foarte 
avantajoasă pentru o navă care se îndrepta spre sud-vest, 
în direcţia Kurilelor. După ce traversară acest grup, domnul 

Bourcart spera să ajungă la capătul extrem al Kamceatkăi 
înainte de două săptămâni. 

Dar, la intrarea în Marea Bering, se dezlănţui un uragan 
căruia o navă, construită mai puţin solid şi manevrată mai 
puţin abil, poate că nu i-ar fi rezistat. Prudenţa îi sfătuia să 
nu caute adăpost în fundul unui golf din Aleutine, căci 
ancorele n-ar fi ţinut şi vasul s-ar fi sfărâmat pe recifuri. 

Însoţit de fulgere, amestecat cu grindină şi ploaie, 
uraganul dură patruzeci şi opt de ore. În prima noapte, 
nava fu cât pe ce să fie luată de valuri. Cum vântul urla cu 
violenţă crescândă, velele fuseseră reduse la minimum - 
rămăseseră numai trinca şi gabierul mare, fără terţarole. 

În timpul furtunii, doctorul Filhiol nu putu decât să 
admire sângele rece al căpitanului Bourcart, curajul 
ofiţerilor săi, îndemânarea şi devotamentul echipajului. Nu 
puteau fi aduse decât elogii meşterului Ollive, pentru 
promptitudinea şi abilitatea cu care executa manevrele. 
Puțin lipsi ca ambarcaţiunile de la tribord, deşi fuseseră 
trase înăuntru, să nu fie zdrobite, când ambardeele bruşte 
provocau o asemenea înclinare a navei, încât apa 
pătrundea prin canalele de scurgere. 

În asemenea condiţii, e de înţeles că SaintEnoch n-ar fi 
putut menţine capa normală. Trebui să fugă cu vânt de 
pupa şi chiar, o jumătate de zi, cu velele strânse, un lucru 
foarte periculos, căci nava riscă să fie «înghițită de mare». 
Când navighează în direcţia vântului şi atât de repede, 
cârma nemaiavând nici un efect, e greu s-o împiedici de a 
veni când la babord, când la tribord. Atunci, valurile mari 
sunt cel mai de temut, căci nu lovesc prova, făcută pentru a 
le rezista, ci pupa, prost pregătită pentru a le primi asaltul. 

Se întâmplă deci ca mai multe trombe de apă să măture 

de la un cap la altul puntea lui Saint-Enoch. Echipajul fu cât 
pe ce să facă găuri în parapet pentru a uşura scurgerea 
apei. Din fericire, canalele existente fură de ajuns şi 
capacele bocaporţilor, solid legate, rezistară. Oamenii aflaţi 
la cârmă putură menţine drumul spre vest. 

Saint-Enoch reuşi să scape fără avarii grave. Căpitanul 
Bourcart n-avu de regretat decât pierderea unui trinchetin 
de vreme rea, pe care încercaseră să-l menţină la pupa şi 
din care, curând, nu mai rămăseseră decât fişii, plesnind ca 
nişte lovituri de bici sub violenţa rafalelor. 

După această inutilă tentativă de a lua capa, căpitanul 
hotărâse să fugă cu vânt de pupa. 

Furtuna se linişti treptat, în noaptea de 10 spre 11 
august. Aproape de apariţia zorilor, meşterul Ollive putu 
întinde o parte din vele. Era de temut ca vântul să nu 
treacă la vest, atunci când Saint-Enoch se afla încă la 
aproape opt sute de mile de pământul Asiei. Ar fi fost 
obligat să lupte împotriva vântului şi mersul i-ar fi fost 
întârziat în mod considerabil. Pe de altă parte, să navigheze 
în volte ar fi însemnat să rişte să intre în curentul rapid 
Kuro-Şivo şi să fie târât spre nord-est, ceea ce ar fi 
compromis, poate, campania din Marea Ohotsk. 

Aceasta era marea dilemă a căpitanului Bourcart. 
încrezător în soliditatea navei sale, în capacitatea ofiţerilor 
şi echipajului, n-avusese altă grijă decât aceea că va vedea 
producându-se schimbarea bruscă a vântului, care i-ar fi 
întârziat sosirea în Kurile. 

- Oare ne va părăsi norocul, dându-i apă la moară 
cobitorului de Cabidoulin? repeta el câteodată. 

- El nu ştie ce spune, replica meşterul Ollive, şi ar face 
mai bine să-şi înghită limba!... Vorbele îi ies din gură ca 

suflul balenelor prin nări!... Numai că animalul ăsta suflă 
întotdeauna roşu! 

Nu ne-am mira dacă bravul şef de echipaj ar fi fost 
încântat de acest răspuns al său. 

Totuşi, o întârziere, chiar de numai cincisprezece zile, ar 
fi adus mari prejudicii. Către începutul lui septembrie, 
primele gheţuri se şi formează în Marea Ohotsk şi, în 
genere, balenierele nu-şi dau întâlnire acolo decât la 
sfârşitul iernii. 

Cu toate astea, după trecerea furtunii, uitară repede că 
Saint-Enoch fusese o dată sau de două ori în mare 
primejdie, aşa că glumele se înteţiră la adresa lui Jean- 
Marie Cabidoulin. 

- Vezi, bătrâne, îi spuse meşterul Ollive, tu ne-ai adus 
pe cap necazul ăsta şi, dacă ratăm campania, tot din vina 
ta o să fie! 

- Ei bine, răspunse butnarul, nu ar fi trebuit să mă 
scoată din prăvălia mea din strada Tournettes şi să mă 
îmbarce pe Saint-Enoch. 

- Sigur, Cabidoulin!. Dar, dacă eu aş fi căpitanul 
Bourcart, ştiu ce-aş face.... 

- Ce-ai face? 

- Ţi-aş lega câte-o ghiulea de fiecare picior şi te-aş 
trimite peste bord! 

- Poate că ar fi cel mai fericit lucru care mi s-ar putea 
întâmpla, răspunse Jean-Marie Cabidoulin, cu voce gravă. 

- Dracu să-l ia, strigă meşterul Ollive, ăsta vorbeşte 
serios! 

- Fiindcă treaba-i serioasă şi-o să vezi cum o să se 
termine campania. 

- Tot aşa de bine cum a început, bătrâne! Cu o condiţie: 

De altfel, indiferent de faptul dacă viitorul avea sau nu 
să-i dea dreptate lui Jean-Marie Cabidoulin, în cursul 
traversării între Vancouver şi Kurile, echipajul nu avu ocazia 
să încălzească topitoarea. 

Oamenii de veghe se osteniră zadarnic. Cetaceele, 
extrem de rare, nu se arătau decât la mari distanţe. Şi, 
totuşi, în această epocă a anului, vecinătăţile Mării Bering 
erau frecventate de obicei în mod curent de balenoptere 
gigantice, balene arctice, adesea lungi de treizeci de metri, 
culammaki şi ungulliki care măsoară cincizeci de metri. 
Care să fi fost cauza rarităţii lor?... Nici domnul Bourcart, 
nici domnul Heurtaux nu reuşeau să şi-o explice. Oare 
animalele, excesiv urmărite în mările arctice, căutau un 
refugiu, aşa cum avea să se întâmple mai târziu, în mările 
antarctice? 

- Ei, nu!... Ei, nu! striga locotenentul Allotte. Dacă nu le 
găsim dincoace de Kurile, o să le găsim dincolo!... Balenele 
ne aşteaptă în Marea Ohotsk, care s-ar putea umple toată 
cu uleiul lor! 

Dacă fantezistele preziceri ale locotenentului aveau, 
poate, să se realizeze, nu era mai puţin adevărat că nici 
măcar o dată n-a fost nevoie să se lase bărcile la apă. E de 
notat, de asemenea, că nu se vedea nici o navă şi, în luna 
august, nu-i un lucru obişnuit ca balenierele să părăsească 
aceste ţinuturi. Poate că, la urma urmelor, pescuiau deja în 
Marea Ohotsk, unde balenele mişunau, după spusele lui 
Romain Allotte. Şi cine ştie dacă printre ele nu era şi Repton 
care, după informaţiile căpitanului Forth, părăsise Golful 
Marguerite, îndreptându-se spre nord-vestul Pacificului? 

- Oricât de norocoasă i-ar fi fost campania, spuneau 

oamenii, n-o fi vânat tot; or fi rămas câteva balene şi 
pentru Saint-Enoch! 

Temerile de schimbare a direcţiei vântului nu se 
împliniseră. În urma unei acalmii de douăzeci şi patru de 
ore, vântul se restabilise la sud-est. Se scurseră mai multe 
zile. Păsările de mare - dintre cele care se aventurează la 
câteva sute de mile în larg - zburând în jurul navei, se 
odihneau adesea pe extremităţile vergilor. Nava, cu toate 
velele sus, cu murele la babord, naviga cu o viteză medie 
de zece-unsprezece noduri. Traversarea avea loc în astfel 
de condiţii, încât domnul Bourcart n-avea motive să se 
plângă. 

La 21 august, după dubla observaţie, de la ora 10 şi de 
la prânz, pe un timp foarte senin, poziţia era de 165 grade 
şi 13 minute latitudine. La ora unu, căpitanul şi ofiţerii se 
reuniseră pe dunetă. Saint Enoch, înclinat la tribord, lăsa în 
urma lui un siaj plat şi înainta repede pe valuri. 

Deodată, secundul spuse: 

- Oare ce văd acolo?... 

Toate privirile se îndreptară în direcţia de înaintare a 
navei, spre o panglică lungă, negricioasă, care părea 
animată de o mişcare stranie de reptaţie. 

Observată cu ajutorul lunetei, această panglică părea să 
măsoare între două sute cincizeci şi trei sute de picioare. 

- la te uită! strigă locotenentul Allotte, glumind. Să fie 
marele şarpe de mare al meşterului Cabidoulin?... 

Şi, într-adevăr, de pe teugă, cu mâna streaşină la ochi, 
butnarul privea în direcţia aceea, fără să scoată o vorbă. 

Doctorul Filhiol se urcase pe dunetă şi căpitanul 
Bourcart îi spuse, trecându-i binoclul: 

- Priveşte, te rog... 

- Seamănă cu o stâncă deasupra căreia zburătăcesc o 
mulţime de păsări, declară domnul Filhiol, după câteva 
minute de studiu. 

- Nu ştiu să existe nici o stâncă-n locul ăsta, declară 
domnul Bourcart. 

- Şi, de altfel, adăugă locotenentul Coquebert, e 
limpede că panglica se deplasează... 

Cinci sau şase mateloţi îl înconjurau pe butnar, care, 
dacă nu deschidea gura, deschidea ochii. 

Atunci, şeful de echipaj îi spuse: 

- Ei bine, bătrâne, ăsta să fie? 

Drept orice răspuns, Jean-Marie Cabidoulin făcu un gest 
care însemna: «Poate!» 

Monstrul - dacă era un monstru, şarpele - dacă era un 
şarpe, ondula la suprafaţa apei, la aproape trei mile în 
direcţia de înaintare a lui Saint-Enoch. Capul lui enorm - 
dacă era un cap - părea înzestrat cu o coamă deasă, din 
acelea pe care legendele norvegiene, sau de altă origine, 
le-au atribuit întotdeauna krakenilor, calmarilor şi diverselor 
specimene ale teratologiei marine. 

Desigur că nici o balenă, chiar dintre cele mai 
viguroase, n-ar fi putut rezista atacurilor unui asemenea 
gigant oceanic. Şi, de fapt, prezenţa lui nu explica oare 
faptul că balenele părăsiseră această parte a Pacificului?... 
O navă de cinci, şase sute de tone s-ar fi putut oare degaja 
din inelele unui animal atât de prodigios?... 

În clipa aceea, echipajul strigă într-un glas: 

- Şarpele de mare! Şarpele de mare! 

Şi privirile nu mai părăsiră monstrul. 

- Căpitane, întrebă locotenentul Allotte, nu sunteţi 
curios să ştiţi dacă animalul ăsta ar furniza atâta ulei cât o 

balenă comună? Pariez că scoatem două sute cincizeci de 
butoaie, dacă reuşim să-l prindem! 

Din clipa în care fusese semnalat, animalul se apropiase 
cu o jumătate de milă, fără îndoială sub acţiunea 
curentului. | se distingeau mai bine inelele, desfăşurate 
într-o mişcare ondulatorie, coada lui în zigzaguri lungi, a 
cărei extremitate se ridica din când în când, capul 
formidabil, cu coama zbârlită, din care nu ieşea nici un suflu 
de aer sau de apă. 

La cererea formulată, apoi reînnoită a locotenentului, de 
a lăsa bărcile la apă, căpitanul Bourcart nu răspunsese încă. 

Totuşi, când i se alăturară şi domnii Heurtaux şi 
Coquebert, domnul Bourcart, după o ezitare destul de 
firească, dădu ordin să se lase la apă două bărci, nu pentru 
a ataca monstrul, ci pentru a-l observa îndeaproape, căci 
Saint-Enoch n-ar fi putut să se apropie fără riscuri. 

Când butnarul văzu oamenii ocupați cu degajarea 
ambarcaţiunilor, înaintă spre căpitanul Bourcart şi îi spuse, 
nu fără emotie: 

- Căpitane... căpitane Bourcart, vrei să... 

- Da, meştere Cabidoulin, vreau să ştiu o dată pentru 
totdeauna despre ce-i vorba. 

- Oare e... prudent? 

- În orice caz, trebuie făcut! 

- Du-te cu ei! adăugă meşterul Ollive. 

Butnarul se întoarse spre teugă, fără să răspundă. La 
urma urmelor, îşi bătuseră joc atât de des de «şarpele lui 
de mare», încât poate că nu regreta această întâlnire care 
avea să-i dea dreptate. 

Cele două bărci, fiecare cu patru mateloţi la rame, 
într-una locotenentul Allotte şi harponierul Ducrest, în 

cealaltă secundul Heurtaux şi harponierul Kardek, îşi 
aruncaseră amarele şi se îndreptau către animal. 
Recomandările căpitanului erau formale: nu trebuiau să 
acţioneze decât cu cea mai absolută prudenţă. 

Domnul Bourcart, domnul Coquebert, doctorul Filhiol şi 
meşterul Ollive rămaseră în observaţie pe dunetă, după ce 
nava se oprise. 

Butnarul, fierarul, marangozul, ceilalţi doi harponieri, 
stewardul, bucătarul, mateloţii stăteau la prova. Aplecaţi 
peste  bastingaje,  muşii manifestau o curiozitate 
amestecată cu oarecare teamă. 

Toţi ochii urmăreau ambarcaţiunile. Acestea înaintau 
încetişor şi, curând, se aflară la numai o jumătate de 
ancablură de prodigiosul animal. Fiecare se aştepta ca 
acesta să se înalțe brusc... 

Monstrul rămânea nemişcat, iar coada lui nu bătea apa. 

Atunci văzură bărcile navigând de-a lungul lui, aruncând 
parâmele, fără ca el să fi făcut vreo mişcare, apoi luându-l 
la remorcă, pentru a-l aduce la bord. 

Nu era decât o algă gigantică, a cărei rădăcină închipuia 
un cap, o vegetală asemănătoare cu acea panglică imensă 
pe care corabia Peking o întâlnise, în anul 1848, în mările 
Pacificului. 

Şi când meşterul Ollive îi spuse butnarului, fără să-l 
scutească de batjocură: 

- Uite-ţi animalul... Uite-ţi faimosul şarpe de mare!... O 
grămadă de ierburi... O sargasă!... Ei bine... tot mai crezi, 
bătrâne?... 

- Cred ceea ce cred, răspunse Jean-Marie-Cabidoulin, 
şi-o să fiţi obligaţi să credeţi şi voi, mai curând sau mai 
târziu! 

Capitolul VIII. MAREA OHOTSK 


Kurilele, mai puţin numeroase decât Aleutinele, sunt în 
cea mai mare parte nişte insulițe nelocuite. Trei sau patru 
pot fi considerate totuşi insule: Paramushir, Onekotan, 
Simushir, Matona. Destul de împădurite, ele au un sol 
productiv. Celelalte, stâncoase şi nisipoase, improprii 
oricărei culturi, sunt lovite de sterilitate. 

O parte din acest grup e tributară Imperiului Japoniei, al 
cărui domeniu îl prelungeşte. Cealaltă parte, cea 
septentrională, ţine de provincia rusă a Kamceatkăi. 
Locuitorii ei, scunzi, păroşi, sunt desemnaţi cu numele de 
kamciadali. 

Domnul Bourcart nu se gândea să facă o escală aici, 
unde n-avea nici o treabă. Se grăbea să treacă de această 
barieră, care mărgineşte Marea Ohotsk la sud şi sud-est, 
pentru a-şi începe cea de-a doua campanie. 

Depăşind Capul Lopatka, la extremitatea Peninsulei 
Kamceatka, şi lăsând Paramushir la babord, Saint-Enoch 
pătrunse în apele siberiene la 23 august, după treizeci şi 
şase de zile de navigaţie de la Vancouver. 

Acest vast Bazin Ohotsk, foarte bine apărat de lunga 
panglică a Kurilelor, are o suprafaţă de trei, patru ori mai 
mare decât cea a Mării Negre. Asemenea unui ocean, îşi 
are furtunile lui, adesea de o extremă violenţă. 

Trecerea lui Saint-Enoch prin strâmtoare fu marcată de 
un accident nu prea grav, dar care ar fi putut să fie. 

Nava se afla în locul cel mai îngust al strâmtorii când, 
sub acţiunea unui curent, etrava ei se lovi de o ridicătură a 
fundului, a cărei poziţie era inexact indicată pe hartă. 

Căpitanul Bourcart se afla pe dunetă, lângă omul de la 
timonă, iar secundul lângă copastia din babord, în 
observaţie. 

În momentul şocului, care fusese destul de uşor, se auzi 
comanda: 

- Mascaţi cele trei gabiere! 

De îndată, echipajul trecu la braţele vergelor şi ele fură 
orientate astfel, încât vântul, umflând velele din spate, 
Saint-Enoch se putu degaja, dând înapoi. 

Dar căpitanul Bourcart constată că această manevră e 
insuficientă. Trebuia să se trimită o ancoră la pupa, ca să se 
tragă pe ea. 

Barca fu lăsată la apă cu o ancoră de furtună şi 
locotenentul Coquebert, însoţit de doi muşi, căută un loc 
convenabil. 

După cum am spus, şocul nu fusese violent. O navă atât 
de solid construită ca Sa'int-Enoch trebuia să iasă dintr-o 
asemenea încercare fără nici o avarie. 

În plus, cum ancorase în timpul refluxului, şi cum 
ancora o împiedica să se înfunde mai adânc în nisip, era de 
aşteptat ca, de îndată ce mareea avea să se facă simțită, 
nava să revină de la sine la linia de plutire. 

Prima grijă a domnului Bourcart fusese să-i trimită pe 
şeful de echipaj şi pe marangoz în cală. Amândoi constatară 
că nava nu lua apă. Nici o urmă de avarie a bordajului sau a 
coastelor. 

Nu mai trebuia decât să aştepte fluxul, care nu întârzie 
şi, după câteva vibrații ale chilei, SaintEnoch reveni la linia 
de plutire. Velele îi fură imediat braţate, şi, o oră mai târziu, 
intra în Marea Ohotsk. 

Oamenii de veghe îşi reluară postul în crucetele 

catargului mare şi ale trinchetului, pentru a semnala 
balenele care ar fi trecut la o distanţă convenabilă. Nimeni 
nu se îndoia că vor reuşi şi aici ca şi în Golful Marguerite, 
sau ca în Noua Zeelandă. În mai puţin de două luni, întors la 
Vancouver, SaintEnoch avea să-şi plaseze cea de-a doua 
încărcătură, la preţuri nu mai puţin avantajoase. 

Cerul era foarte curat. Sufla o briză plăcută de la 
sud-est. Marea se înălța în valuri lungi, ce nu se spărgeau, 
şi navigația nu risca să fie stânjenită. 

Se zărea un număr oarecare de nave - în cea mai mare 
parte baleniere. Probabil că exploatau această zonă de 
câteva săptămâni şi aveau să-şi continue campania până la 
venirea iernii. Celelalte nave aveau destinaţia Nikolaevsk, 
Ohotsk, Ayan, principalele porturi din această regiune, sau 
ieşeau din ele îndreptându-se spre larg. 

Încă de pe atunci, Nikolaevsk, capitala provinciei Amur, 
situată aproape la gura marelui fluviu cu acest nume, era 
un oraş important, al cărui comerţ căpăta din an în an o 
extindere tot mai mare. El oferea un port foarte bine 
adăpostit în Strâmtoarea Tartariei, care desparte litoralul 
de lunga Insulă Sahalin. 

Poate că în mintea lui Jean-Marie Cabidoulin punerea pe 
uscat a lui Saint-Enoch fusese începutul erei ghinioanelor. 
Nu că butnarul s-ar fi exprimat categoric în acest sens, dar, 
ca s-o facă, n-ar fi trebuit îndemnat prea mult. 

E de notat, totuşi, că începutul campaniei în Marea 
Ohotsk n-a fost norocos. 

În timpul dimineţii, o balenă suflă la aproximativ două 
mile - o balenă comună, pentru care domnul Bourcart hotărî 
să se lase la apă cele patru bărci. Însă urmărirea fu 
zadarnică. N-o mai revăzură după ce plonjase în trei 

rânduri, cu totul în afara razei lor de acţiune. 

A doua zi, aceeaşi tentativă, acelaşi insucces. 
Ambarcaţiunile se întoarseră la bord fără ca harponierii să fi 
aruncat harponul. 

Balenele nu lipseau deci din această mare. Alte câteva 
fură semnalate de oamenii de veghe, dar, foarte sperioase 
sau foarte înspăimântate, nu se lăsară ajunse. Oare 
celelalte nave erau mai favorizate?... 

Nu era de crezut. 

E uşor de închipuit că echipajul nutrea o dezamăgire 
foarte legitimă. Mai mult decât oricine turba locotenentul 
Allotte, şi era de temut să nu comită vreo imprudenţă, în 
ciuda recomandărilor căpitanului Bourcart. Atunci, acesta 
luă hotărârea să pornească spre Insulele Şantar, unde mai 
pescuise două sezoane în condiţii excelente. 

Cu trei luni mai devreme, balenierele din Marea Ohotsk 
ar fi întâlnit ultimele gheţuri ale iernii. Încă nedezagregate 
sau topite, ele ar fi făcut mai dificil pescuitul. Navele sunt 
constrânse să meargă de-a lungul banchizelor de gheaţă, 
pentru a le înconjura extremitatea. Adesea, chiar, se scurg 
două, trei zile înainte de a găsi un loc de trecere, care să le 
permită să-şi continue drumul. 

Dar în luna august marea este în întregime liberă, chiar 
în partea septentrională. Mai curând era de temut formarea 
«gheţurilor tinere», înainte ca a doua campanie a lui Saint- 
Enoch să se fi sfârşit. 

În ziua de 29, recunoscură Insulele Şantar, grupate în 
fundul golfului, în acel intrând îngust care brăzdează adânc 
litoralul provinciei Amur. 

Dincolo de acesta se deschide un al doilea golf, numit 
Golful Finisto sau de Sud-Est, care nu oferă adâncimi prea 

mari. Domnul Bourcart îl cunoştea şi preferă vechiul lui loc 
de ancorare. 

Acolo se produse un nou accident - de astă dată foarte 
grav. 

În momentul când ancora atingea fundul, doi mateloţi 
se urcaseră pe verga gabierului mic, pentru a degaja una 
din velele de manevră ale trinchetului. 

Când lanţul ancorei fu întins, meşterul Ollive primi ordin 
să strângă  gabierii. Din nefericire, uitară să strige 
mateloţilor să aibă grijă şi să se ţină bine. 

Or, în clipa când, cu fungile desfăcute, velele cădeau de 
la înălţimea butucului, unul din mateloţi era cu un picior pe 
sart şi cu celălalt pe ţapapie. Surprins în această poziţie, nu 
avut timp să se prindă cu mâinile de sart şi, dându-şi 
drumul, căzu pe bordul luntrii secundului şi apoi în mare. 

De data asta, nefericitul - se numea Rollat şi n-avea nici 
treizeci de ani - mai puţin norocos decât camaradul său, 
care, după cum ne amintim, fusese salvat în circumstanţe 
identice în ţinuturile Noii Zeelande, dispăru sub valuri. 

Îndată, barca fu lăsată la apă şi, în acelaşi timp, colacii 
erau aruncaţi peste copastie. 

Fără îndoială, Rollat se rănise grav, poate că-şi rupsese 
o mână sau un picior. Nu mai reveni la suprafaţă, şi 
camarazii săi încercară zadarnic să-l regăsească. 

Era prima victimă din această campanie a lui Saint- 
Enoch, primul din cei care nu se întorc totdeauna în port. 

Accidentul provocă o adâncă tulburare în inimile 
tuturor. Rollat era un bun matelot, foarte apreciat de şefii 
săi, foarte iubit de toată lumea, şi n-aveau să-l mai vadă, 
ceea ce-l făcu pe marangoz să-i spună şefului de echipaj: 

- Oare, într-adevăr, o să ne meargă prost?... 

Trecură mai multe zile, şi chiar dacă fură văzute câteva 
balene, nici una nu putu fi prinsă. Căpitanul unei nave 
norvegiene, care făcu escală în Golful Finisto, declară că, 
după cât îşi amintea toată lumea, niciodată nu fusese un 
sezon atât de prost. După el, Marea Ohotsk avea să fie 
curând abandonată ca loc de pescuit. 

În dimineaţa aceea, în clipa când o navă intra în golf, 
locotenentul Coquebert strigă: 

- Eh, dar uite.-l!... 

- Pe cine? întrebă domnul Heurtaux. 

- Pe Repton! 

Într-adevăr,  baleniera engleză, înaintând spre 
nord-vest, se arăta la mai puțin de două mile. 

Dacă fusese recunoscută de Saint-Enoch, fără îndoială 
că recunoscuse şi ea corabia franceză cu trei catarge. Dar, 
ca şi prima dată, căpitanul King nu încercă să intre în 
legătură cu căpitanul Bourcart. 

- Să-l ia naiba! exclamă Romain Allotte. 

- Nu pare să fi fost mai norocos în Marea Ohotsk decât 
în Golful Marguerite, observă domnul Heurtaux. 

- Într-adevăr, declară locotenentul Coquebert, nu e prea 
încărcat, şi m-ar mira să aibă un sfert din butoaie pline. 

- La urma urmelor, spuse atunci domnul Bourcart, nici 
celelalte nave nu par să fi pescuit mai bine anul ăsta. 
Trebuie oare să conchidem că, dintr-un motiv sau altul, 
balenele au părăsit aceste locuri ca să nu se mai întoarcă 
niciodată? 

În orice caz, era îndoielnic ca Saint Enoch să poată face 
o campanie fructuoasă, înainte de apariţia gheţurilor. 

Chiar în locul acela, fără a mai vorbi de porturi, coasta 
nu e cu totul pustie. Locuitorii coboară adesea din munţii 

din interior şi prezenţa lor nu este neliniştitoare. 

Dar dacă, atunci când oamenii coboară pe uscat ca să 
taie lemne, n-au a se teme de bipezi, trebuie să ia măsuri 
de  precauţiune împotriva unor patrupede foarte 
primejdioase. Urşii, numeroşi în această provincie, ies în 
grupuri din pădurile vecine, atraşi de carcasele balenelor 
eşuate pe plajă. Astfel că oamenii de pe Saint-Enoch se 
înarmară cu lănci, ca să se apere împotriva agresiunilor 
acestor plantigrade. 

Ruşii procedează în alt mod. În prezenţa unui urs ei 
acţionează cu o îndemânare cu totul specială. Aşteaptă 
animalul cu calm, îngenuncheaţi pe pământ, cu mâinile 
puse pe cap şi ţinând un cuţit. Când ursul se aruncă asupra 
lor, se înjunghie singur şi cade cu pântecul sfâşiat, alături 
de curajosul adversar. 

Aproape în fiecare zi, după ridicarea ancorei, Saint- 
Enoch ieşea din Golful Finisto în căutarea balenelor şi se 
întorcea seara la locul de ancorare, fără vreo reuşită. 

Alte dăţi, profitând de un vânt bun, ridicând cei trei 
gabieri, trinca şi focurile, se îndreptau spre larg, cu oamenii 
de veghe la post, cu bărcile pregătite. Dar în douăzeci şi 
patru de ore abia dacă era semnalat un cetaceu, şi la 
asemenea distanțe, încât nu se puteau gândi să-l 
urmărească. 

Saint-Enoch se mută atunci în dreptul oraşului Ayan, 
mic port de pe coasta occidentală, unde comerţul de 
blănuri a căpătat o mare importanţă. 

Acolo, echipajul reuşi să aducă la bord un pui de balenă 
de talie mijlocie - din specia celor pe care americanii îi 
numesc «krampsess». Plutea mort şi nu dădu decât şase 
butoaie dintr-un ulei asemănător cu cel al caşaloţilor. 

După cum se vede, rezultatele acestei campanii în 
nordul Pacificului amenințau să fie nule. 

- Dacă am fi în timpul iernii, ne-am ocupa de lupii de 
mare, repeta domnul Heurtaux doctorului Filhiol. Începând 
din octombrie, ei frecventează gheţurile Mării Ohotsk şi 
blănurile lor se vând destul de scump. 

- Din nefericire, domnule Heurtaux, iarna nu va sosi 
înainte de câteva săptămâni şi, la vremea aceea, Saint- 
Enoch va fi părăsit această regiune... 

- Atunci, domnule Filhiol, ne vom întoarce cu cala... sau, 
ca să zic aşa, cu burta goală! 

E foarte adevărat că, de la formarea primelor gheţuri, 
aceste amfibii, lupii de mare şi altele, apar cu sutele, dacă 
nu chiar cu miile, la suprafaţa banchizelor. În timp ce se 
încălzesc la soare, sunt uşor de capturat, cu condiţia să le 
surprinzi adormite. Bărcile se apropie cu ajutorul velelor. 
Câţiva oameni debarcă, apucă animalul de labele dinapoi 
şi-l transportă în barcă. De altfel, aceşti lupi marini, foarte 
prudenţi, au auzul extrem de fin, privirea de-o ascuţime 
surprinzătoare. Îndată ce unul din ei dă alarma, colonia 
fuge imediat sub gheţuri. 

La 4 septembrie, locotenentul Coquebert întâlni încă o 
balenă moartă. După ce-i trecu parâma peste coadă, o 
aduse la bord, unde fu aşezată în poziţia necesară pentru a 
fi ridicată a doua zi. 

Aprinseră deci topitoarea şi ziua întreagă o folosiră 
pentru topirea grăsimii. Era de remarcat că acest animal, 
rănit de curând într-o parte a trupului, nu fusese lovit cu un 
harpon. Rana se datora muşcăturii vreunui rechin. În total, 
balena nu dădu decât patruzeci şi cinci de butoaie de ulei. 

De obicei, pescuitul în Marea Ohotsk se desfăşoară 

într-un mod deosebit. Bărcile, trimise departe de navă, 
rămân adesea cinci sau şase zile fără să se întoarcă la bord. 
Asta nu înseamnă că stau pe mare în tot acest timp. Seara 
se întorc la mal, sunt trase pe uscat şi culcate pe un bord, 
ca să nu le ia mareea. Apoi oamenii construiesc colibe din 
crengi, iau masa, se odihnesc până dimineaţa, păzindu-se 
împotriva atacurilor urşilor, şi reiau vânătoarea. 

Trecură mai multe zile înainte ca Saint-Enoch să-şi fi 
reluat locul de ancorare din Golful Finisto. Urcă spre nord, 
până în dreptul târgului Ohotsk, port frecventat al 
litoralului, dar nu se opri acolo. 

Domnul Bourcart, care nu-şi pierduse orice speranţă, 
vru să treacă spre Peninsula Kamceatka, unde balenele se 
refugiaseră, poate, aşteptând epoca întoarcerii în 
trecătorile Kurilelor. Era exact ceea ce făcuse Repton, după 
ce încărcase câteva sute de butoaie. 

Profitând de o briză bună de la sud-vest, Saint-Enoch se 
îndreptă spre acea porţiune îngustă din Marea Ohotsk, 
cuprinsă între peninsulă şi coasta siberiană. După ce 
aleseră locul de ancorat, la două sau trei mile de țărm, 
aproape în dreptul micului port Yamsk, căpitanul Bourcart 
hotări să trimită trei bărci în căutarea balenelor, fără să le 
fixeze un termen de întoarcere, cu condiţia să nu se 
despartă. 

Barca secundului şi cele ale celor doi locotenenţi fură 
desemnate spre a naviga împreună cu harponierii Kardek, 
Ducrest şi Durut, patru mateloţi, doi muşi şi materialul 
necesar, lănci, puşti, aruncătoare de bombe şi barde. 

Pornind la ora opt, bărcile se îndreptară spre nord-vest, 
navigând de-a lungul coastei. O briză uşoară le favoriza 
mersul şi curând pierdură din vedere locul de ancorare. 

Dimineaţa trecu fără ca vreun cetaceu să fie zărit în 
larg. Se punea întrebarea dacă nu cumva părăsiseră Marea 
Ohotsk, aşa cum părăsiseră Golful Marguerite. 

Totuşi, spre ora patru după-amiaza, mai multe jeturi se 
ridicară la trei mile spre nord-est - coloane albe, de o 
intermitenţă regulată. Câteva balene săltau la suprafaţa 
apei, de data asta vii. 

Din nefericire, ziua se sfârşise aproape şi nu mai puteau 
să le urmărească. Soarele cobora spre munţii siberieni de la 
vest. Seara avea să cadă înainte ca ei să poată arunca 
harponul, şi prudenţa cerea să nu rămână noaptea pe 
mare. 

Domnul Heurtaux făcu deci semn celor două bărci care 
se aflau la o jumătate de milă în vânt şi, când se apropiară, 
ordonă: 

- La uscat! Mâine, în zori, o să ieşim în larg. 

Poate că Romain Allotte ar fi preferat să continue 
vânătoarea, dar trebui să se supună. În fond, hotărârea 
domnului Heurtaux era înţeleaptă. În aceste condiţii, cine 
ştie până unde riscau să fie antrenate ambarcaţiunile... Și 
oare nu trebuiau să ţină seama de distanţa de unsprezece 
sau douăsprezece mile care le despărţea atunci de Saint- 
Enoch?... 

Când bărcile atinseră ţărmul, la capătul unui cot strâmt, 
oamenii le traseră pe uscat. Pentru şapte sau opt ore de 
escală pe coastă, domnul Heurtaux nu socoti indispensabilă 
construirea unei colibe. Mâncară sub copaci - un grup de 
stejari mari, foarte stufoşi. Apoi se culcară pe pământ. 
Prevăzător, domnul Heurtaux puse totuşi un om de gardă. 
Înarmat cu o lance şi un harpon, pentru a apăra tabăra de 
atacul urşilor, urma să fie schimbat din două în două ore. 

- Şi iată cum, spuse locotenentul Allotte, dacă nu 
pescuim balene, pescuim măcar urşi! 

Noaptea nu fu tulburată în nici un fel; se auziră doar 
câteva urlete îndepărtate, şi de la primele luciri ale zorilor 
toată lumea era în picioare. 

În câteva clipe, mateloţii armară cele trei bărci, care 
porniră în larg. 

Timpul era ceţos - lucru destul de frecvent la această 
latitudine. Vizibilitatea se limita la o jumătate de milă. Dar 
ceața avea să se împrăştie, probabil, după câteva ore de 
soare. 

Limpezirea surveni în timpul dimineţii şi, cu toate că 
cerul rămase acoperit pe alocuri, vizibilitatea se extinse 
până la orizont. 

Bărcile se îndreptaseră spre nord-est, fiecare având 
libertate de acţiune, şi nu era de mirare că locotenentul 
Allotte, stimulându-şi oamenii, se afla în frunte. El semnală 
primul o balenă, care sufla la trei mile în vânt, şi fură luate 
toate măsurile pentru a o prinde. 

Cele trei ambarcaţii începură să manevreze astfel, încât 
să ajungă din urmă animalul. Se cuvenea să nu-i atragă 
atenţia. De altfel, se scufundase, drept care trebuiră să 
aştepte să reapară. 

Când balena reveni la suprafaţă, la mai puţin de o 
ancablură, locotenentul Coquebert se afla la distanţa cea 
mai potrivită ca s-o atace. Harponierul Durut, în picioare la 
prova, stătea gata să arunce harponul, în timp ce mateloţii 
trăgeau la rame. 

Balenoptera, de talie mare, cu capul întors spre larg, nu 
bănuia primejdia. Întorcându-se, trecu atât de aproape de 
barcă încât Durut, cu multă îndemânare, o lovi cu cele două 

harpoane sub înotătoarele pectorale. 

Balenoptera nu făcu nici o mişcare, ca şi cum n-ar fi 
simţit lovitura. Fu un noroc, căci, în acel moment, jumătate 
din trupul ei aflându-se sub barcă, ar fi fost de ajuns o 
lovitură de coadă ca s-o facă bucăţi. 

Deodată se scufundă, însă atât de brusc şi la o 
asemenea adâncime, încât parâma scăpă din mâinile 
locotenentului şi acesta nu mai avu timp decât să-i fixeze 
colacul în capăt. 

Când animalul ieşi, domnul Heurtaux se afla foarte 
aproape de el. Kardek aruncă harponul şi, de data asta, nu 
mai fu necesară filarea parâmei. 

Atunci sosiră celelalte două bărci. Animalul fu lovit cu 
lăncile, barda îi reteză una din înotătoare şi balenoptera, 
după ce suflă roşu, expiră fără să se fi zbătut prea violent. 

Acum trebuiau s-o remorcheze până la Saint-Enoch. Or, 
distanţa era destul de considerabilă - cel puţin cinci mile. 
Era o treabă dificilă, aşa că domnul Heurtaux spuse 
primului locotenent: 

- Coquebert, desfă-ţi parâma şi profită de briză ca să te 
duci la locul de ancorare din Yamsk. Căpitanul Bourcart se 
va grăbi să ridice pânzele şi să ne taie drumul, mergând 
spre nord-est. 

- Nu înţeleg, răspunse locotenentul. 

- Cred că ai să ajungi la Saint-Enoch înainte de căderea 
nopţii, reluă domnul Heurtaux. În orice caz, dacă trebuie să 
aşteptăm până la ziuă, o să aşteptăm. Cu o asemenea 
greutate la remorcă, n-am face nici o milă pe oră. 

Era lucrul cel mai înţelept. Aşa că, după ce-şi ridică vela 
şi-şi scoase ramele, luntrea se îndreptă spre coastă. 

Celelalte două bărci, pe care curentul le favoriza, se 

îndreptară încet în aceeaşi direcţie. 

Nu putea fi vorba să petreacă noaptea pe litoralul aflat 
la mai mult de patru mile. De altfel, dacă locotenentul 
Coquebert nu întârzia, poate că Saint-Enoch avea să ajungă 
înainte de căderea serii. 

Din nefericire, către ora cinci, ceața începu să se 
îndesească, vântul căzu şi vizibilitatea se reduse cam la o 
sută de stânjeni. 

-lată o ceaţă care-o să-l stânjenească pe căpitanul 
Bourcart, spuse domnul Heurtaux. 

- Admiţând că barca a găsit locul de ancorare, observă 
harponierul Kardek. 

- N-avem altceva de făcut decât să rămânem lângă 
balenă, adăugă locotenentul Allotte. 

- Într-adevăr, recunoscu domnul Heurtaux. 

Proviziile, carne sărată şi biscuiţi, apă dulce şi rachiu de 
melasă, fură scoase din saci. Oamenii mâncară şi se 
întinseră ca să doarmă până-n zori. Totuşi, noaptea nu fu cu 
totul liniştită. Către ora unu, bărcile, scuturate de un violent 
ruliu, fură pe punctul de a-şi rupe amarele, care trebui să 
fie dublate. 

De unde venea această stranie agitaţie a mării?... 
Nimeni nu putu să dea o explicaţie. Domnul Heurtaux se 
gândi că vreun steamer mare trecea la mică distanţă şi se 
temu de o ciocnire în ceaţă. 

Unul din mateloţi sună de mai multe ori din cornet, dar 
nu primi răspuns. Nu se auzeau, de altfel, nici clipocirile 
unei elice, nici zgomotul aburului, care însoțesc un steamer 
în mers, după cum nu se vedea nici lumina fanalelor. 

Tumultul acesta se prelungi timp de patruzeci de 
minute, şi uneori fu atât de puternic, încât domnul 

Heurtaux aproape că se gândea să părăsească balenoptera. 
Totuşi, după ce încetă, noaptea se încheie în linişte. 
Care să fi fost cauza tulburării apelor?... Nici domnul 

Heurtaux, nici locotenentul Allotte nu-şi puteau da seama. 

Un steamer?... 

Dar, în acest caz, agitația n-ar fi durat atâta timp. 


Şi-apoi, li se păruse că aud un nechezat formidabil şi 
sforăituri foarte diferite de cele produse de vapori ieşind din 
supape. 


Dimineaţa ceața se împrăştie, ca şi în ajun. Saint-Enoch 
nu se vedea încă. E adevărat că briza abia sufla. Totuşi, 
către ora nouă, vântul înteţindu-se, unul dintre harponieri îl 
semnală la sud-vest, pe drumul cel bun. 

Când nu mai fu decât la o jumătate de ancablură, 
domnul Bourcart opri vasul şi bărcile aduseră balenoptera, 
care fu legată de coadă, îndată ce se află lângă bord. 

Le trebui aproape o zi întreagă ca s-o ridice, căci era 
enormă. A doua zi aprinseră topitoarea şi, după o muncă de 
patruzeci şi opt de ore, butnarul Cabidoulin socoti la o sută 
douăzeci şi cinci de butoaie cantitatea de ulei trimis în cală. 

Câteva zile mai târziu Saint-Enoch se mută în altă parte, 
lângă coasta Kamceatkăi. Bărcile îşi reîncepură cercetările, 
fără prea mare succes: două balene de volum mic, alte trei 
întâlnite moarte, cu pântecele deschis, cu măruntaiele 
sfâşiate, din care nu putură scoate nimic. Sucombaseră, 
oare, în timpul vreunui atac violent?... Era inexplicabil. 

Hotărât, norocul nu mai era de partea lui SaintkEnoch şi, 
fără să se ajungă la supărătoarele preziceri ale lui Jean- 
Marie Cabidoulin, totul dădea de crezut că această a doua 
campanie avea să fie puţin fructuoasă. 

Într-adevăr, sezonul se apropia de sfârşit. Balenierele 

nu-l prelungeau niciodată mai târziu de septembrie în apele 
siberiene. Frigul începuse să înţepe şi oamenii trebuiseră 
să-şi îmbrace hainele de iarnă. Coloana termometrului 
oscila în jurul lui zero. Odată cu scăderea temperaturii, pe 
Marea Ohotsk începea domnia marilor furtuni. 

Gheţurile începeau să se formeze de-a lungul litoralului. 
Apoi banchiza avea să se întindă puţin câte puţin spre larg 
şi, în aceste condiţii, se ştie cât de dificil, ca să nu spunem 
imposibil, e pescuitul. 

Şi apoi, dacă SaintEnoch nu fusese prea favorizat, 
celelalte baleniere nu păreau să fi fost mai mult decât el, 
potrivit informaţiilor culese de căpitanul Bourcart, fie în 
Insulele Şantar, fie la Ayan, fie la Yamsk. Majoritatea 
vaselor căutau să ajungă într-un loc de hibernare. 

La fel se întâmplă cu Repton, pe care omul de veghe îl 
semnală în dimineaţa de 31. Tot fără încărcătură, plutea cu 
toate pânzele sus spre est, fără îndoială cu scopul de a 
trece de bariera Kurilelor. Foarte probabil că SaintEnoch 
avea să fie ultima navă care părăsea Marea Ohotsk. Venise 
ziua s-o facă, altfel ar fi riscat să rămână blocată. 

După socotelile meşterului Cabidoulin, încărcătura nu 
atingea nici cinci sute cincizeci de butoaie - abia o treime 
din cât putea conţine cala. 

- Cred că nu mai e nimic de făcut aici, spuse domnul 
Heurtaux, şi nu trebuie să mai întârziem... 

- E şi părerea mea, răspunse domnul Bourcart. Trebuie 
să profităm de faptul că trecătorile Kurilelor sunt încă 
deschise. 

- Intenţia dumitale, căpitane, întrebă doctorul Filhiol, e 
să ne întoarcem la Vancouver? 

- Probabil, răspunse domnul Bourcart. Dar înainte de 

această lungă traversare, Saint-Enoch va face o escală în 
Kamceatka. 

Această escală era cât se poate de indicată pentru 
reînnoirea proviziilor de carne proaspătă. La nevoie, ar fi 
putut chiar să ierneze la Petropavlovsk. 

Saint-Enoch ridică deci ancora şi, pornind în direcţia 
sud-est, cobori de-a lungul coastei Kamceatkăi. După ce 
depăşi Capul Lopatka, urcă din nou spre nord şi, la 4 
octombrie, după-amiază, zăriră oraşul Petropavlovsk. 

Capitolul IX. ÎN KAMCEATKA 


Kamceatka, această lungă peninsulă siberiană, udată 
de râul cu acelaşi nume, se întinde între Marea Ohotsk şi 
Oceanul Arctic. Ea măsoară nu mai puţin de 1 350 km 
lungime şi 400 km lăţime. 

Această provincie aparţine ruşilor din anul 1806. După 
ce a făcut parte din gubernia lrkuţk, acum formează una 
din cele opt mari diviziuni administrative ale Siberiei. 

Kamceatka este relativ puţin populată: abia un locuitor 
pe kilometru pătrat, şi e vizibil că populaţia nu tinde să 
crească. De altfel, solul pare puţin susceptibil de-a fi 
cultivat, deşi temperatura medie e mai puţin scăzută decât 
în alte părţi ale Siberiei. Presărat cu lave, pietre poroase, 
cenuşă provenită din erupții vulcanice, osatura lui e 
indicată de un mare lanţ muntos, care se întinde spre nord 
şi spre sud, mai aproape de litoralul de est, având câteva 
piscuri foarte înalte. 

Acest lanţ nu se opreşte la limita extremă a peninsulei. 
Dincolo de Capul Lopatka, el se prelungeşte de-a lungul 
şiragului  Kurilelor, până în apropiere de pământurile 
Japoniei. 

Porturile nu lipsesc pe coasta occidentală a istmului ce 
uneşte Kamceatka de continentul asiatic: Karajinsk, 
Cehalvesk, Svascinsk Cehaljulinsk, Ozernovsk. Cel mai 
important este, fără îndoială, Petropavlovsk, situat la 
aproximativ 250 km de Capul Lopatka. 

Saint-Enoch ancoră în acest port către orele cinci seara, 
la 4 octombrie. Ancora căzu atât de aproape de țărm, pe 
cât permitea adâncimea apei în Golful Avach, destul de larg 

ca să încapă în el toate flotele lumii. 

Repton se afla acolo, în escală. 

Dacă doctorul Filhiol visase vreodată să viziteze capitala 
Kamceatkăi, avea să-şi realizeze visul în cele mai favorabile 
condiţii, în acest climat salubru, cu un aer sănătos şi umed, 
orizontul e rareori perfect limpede. În ziua aceea, totuşi, 
chiar de la intrarea vasului în Golful Avach, putură urmări 
cu privirea profilul minunatei panorame muntoase. 

Numeroşi vulcani se deschid în acest lanţ: Siveluş, 
Sivelţ, Kronasker, Kortaţker, Povbratnaja, Asatşinska şi, în 
fine, în spatele orăşelului atât de pitoresc încadrat, 
Koriatski, alb de zăpadă, al cărui crater varsă vapori 
feruginoşi, amestecați cu flăcări. 

Oraşul, încă în stare rudimentară, era doar o 
aglomerare de case de lemn. La picioarele munţilor înalţi, 
părea un oraş-jucărie, cu căsuţele împrăştiate fără ordine. 
Dintre diversele construcţii, cea mai curioasă era o biserică 
ortodoxă, de culoare roşie, cu acoperişul verde şi cu 
clopotniţa la o depărtare de vreo cincizeci de paşi. 

Doi navigatori, unul danez, celălalt francez, au fost 
onoraţi cu monumente comemorative la Petropavlovsk: 
Bering şi comandantul La Perouse; o coloană pentru primul, 
o construcţie octogonală, blindată cu plăci de fier, pentru 
cel de-al doilea. 

Desigur că nu în această provincie ar fi putut întâlni 
doctorul Filhiol stabilimente agricole importante. Graţie 
umidității persistente, solul e bogat mai ales în păşuni şi dă 
până la trei recolte pe an. În schimb, gramineele sunt puţin 
abundente, iar legumele mediocre, cu excepţia conopidelor, 
care ating proporţii colosale. Nu se văd decât câmpii de orz 
şi de ovăz, poate mai productive decât în alte părţi ale 

Siberiei septentrionale, clima fiind mai puţin aspră între 
cele două mări care scaldă peninsula. 

Domnul Bourcart se gândea să stea la Petropavlovsk 
doar atât cât îi era necesar pentru a-şi procura carne 
proaspătă. În realitate, problema iernării lui SaintEnoch nu 
era încă rezolvată şi fu obiectul unei discuţii în care trebuia 
să se ia o hotărâre definitivă. 

lată ce spuse căpitanul Bourcart: 

- În orice caz, nu cred că trebuie să ne petrecem iarna 
în portul Petropavlovsk, deşi o navă n-are nimic de temut 
aici, în ceea ce priveşte gheţurile, de vreme ce Golful Avach 
rămâne întotdeauna liber, chiar pe cele mai mari geruri. 

- Căpitane, întrebă secundul, vă gândiţi să ne întoarcem 
la Vancouver? 

- Probabil, chiar dacă ar fi numai ca să vindem uleiul pe 
care-l avem în butoaie. 

- O treime din încărcătură... cel mult! ripostă secundul. 

- Ştiu, Heurtaux, dar de ce să nu profităm de ridicarea 
cursurilor, care cine ştie dacă va ţine până anul viitor? 

- N-o să scadă, căpitane, dacă balenele, după cum se 
pare, vor să părăsească aceste ţinuturi ale Pacificului 
septentrional. 

- Aici e ceva, într-adevăr, inexplicabil, răspunse domnul 
Bourcart, şi poate că balenierele nu vor mai fi tentate să 
vină în Marea Ohotsk. 

- Dacă ne-ntoarcem la Victoria, reluă domnul Heurtaux, 
Saint-Enoch va petrece iarna acolo? 

- Asta vom hotărî mai târziu. Traversarea de la 
Petropavlovsk la Victoria va dura între şase şi şapte 
săptămâni, oricât de puţine neplăceri am avea, şi cine ştie 
dacă pe drum n-o să se ivească ocazia să prindem două sau 

trei balene!... În sfârşit... Undeva or fi ele, din moment ce 
nu sunt nici în Marea Ohotsk, nici în Golful Marguerite. 

- E posibil să se fi îndreptat spre strâmtoarea Bering, 
căpitane. 

- S-ar putea, Heurtaux, dar sezonul e prea înaintat ca să 
urcăm la o asemenea latitudine. Am fi repede opriţi de 
banchiză. Nu... Să încercăm să dăm câteva lovituri de 
harpon în timpul traversării. 

- Fiindcă veni vorba, observă secundul, n-ar fi mai bine 
să ne întoarcem în Noua Zeelandă, în loc să iernăm la 
Victoria? 

- M-am gândit la asta, răspunse domnul Bourcart. 
Totuşi, ca să ne hotărâm, să aşteptăm ca Saint-Enoch să fi 
făcut escală în Vancouver. 

- Pe scurt, căpitane, nu poate fi vorba să ne întoarcem 
în Europa? 

- Nu înainte de-a profita de întreg sezonul din anul 
viitor. 

- Va să zică, spuse domnul Heurtaux în încheiere, nu 
vom întârzia să părăsim Patropavlovskul. 

-De îndată ce ne vom termina aprovizionarea, 
încuviinţă domnul Bourcart. 

Aceste proiecte, aduse la cunoştinţa echipajului, fură 
aprobate de toţi - în afară de butnar. În ziua aceea, când 
meşterul Ollive îl prinse într-unul din cabaretele din târg, în 
faţa unei sticle de votcă, îi zise: 

- Ei bine, bătrâne, care-i părerea ta despre hotărârea 
căpitanului? 

- Părerea mea e că Saint-Enoch ar face mai bine să nu 
se întoarcă la Vancouver. 

- Şi de ce? 

- Fiindcă drumul nu e sigur! 

- Ai vrea să iernăm la Petropavlovsk? 

- Nici asta. 

- Atunci?... 

- Atunci, cel mai bine ar fi să pornim spre sud şi să ne 
întoarcem în Europa. 

- Asta e ideea ta? 

- Asta e ideea mea... şi e singura bună! 

În afară de câteva reparaţii neînsemnate, Saint-Enoch 
n-avea decât să-şi reînnoiască hrana proaspătă şi provizia 
de combustibil. Era un lucru indispensabil, de care echipajul 
se ocupă fără întârziere. 

De altfel, Repton făcea acelaşi lucru, ceea ce indica 
aceleaşi intenţii. Părea deci probabil că şi căpitanul King 
avea să ridice ancora în câteva zile. Cu ce destinaţie?... 
Domnul Bourcart nu reuşise să afle. 

În ce-l priveşte pe doctorul Filhiol, el îşi consacră timpul 
liber din această escală vizitării împrejurimilor, la fel ca la 
Victoria, ce-i drept pe o rază mult mai restrânsă. Din 
punctul de vedere al facilităţii deplasărilor, Kamceatka nu 
ajunsese încă acolo unde ajunsese Insula Vancouver. 

Populaţia prezenta un tip foarte deosebit de cel al 
indienilor care locuiesc în Alaska şi în Columbia engleză. 
Aceşti indigeni au umeri largi, ochi proeminenţi, maxilare 
puternice, buze groase, părul negru. Bărbaţii au tenul 
brun-gălbui, iar femeile alb, după cât se poate judeca. 
Aceste cochete îşi acoperă faţa cu o băşică de bou fixată cu 
lipici şi se fardează cu roşu de iarbă de mare, amestecat cu 
grăsime de peşte. 

Îmbrăcămintea se compune din piei vopsite în galben 
cu scoarță de salcie, cămăşi din pânză de Rusia sau de 

Buhara, pantaloni pe care-i poartă ambele sexe. Pe scurt, 
sub acest raport, kamceadalii ar putea fi uşor confundați cu 
locuitorii Asiei septentrionale. 

Obiceiurile locului, felul de viaţă sunt aceleaşi ca şi în 
Siberia de sub puternica administraţie moscovită, şi 
populaţia e de religie ortodoxă. 

E cazul să adăugăm că, graţie salubrităţii climatului, 
kamceadalii se bucură de o sănătate excelentă şi bolile 
sunt rare în ţinut. 

«Medicii n-ar face avere aici!» îşi spuse, probabil, 
doctorul  Filhiol, văzând aceşti oameni dotați cu o 
remarcabilă vigoare, cu o supleţe puţin obişnuită, datorită 
practicării constante a exerciţiilor fizice, şi care nu albesc 
niciodată înainte de şaizeci de ani. 

De altfel, populaţia  Petropavlovskului se arăta 
binevoitoare, ospitalieră, şi, dacă există un defect care să îi 
poată fi reproşat, e acela că îi place prea mult să se 
distreze. 

În definitiv, de ce să trudeşti din greu, dacă te poţi hrăni 
fără mare osteneală? Peştele, mai ales somonul, fără a mai 
vorbi de delfini, abundă pe acest litoral şi chiar câinii se 
hrănesc aproape exclusiv cu peşti. Aceşti câini, slabi şi 
robuşti, sunt înhămaţi la sănii. Un instinct foarte sigur le 
permite să se orienteze în vârtejul atât de frecventelor 
furtuni de zăpadă. Se întâlnesc de asemenea urşi negri, în 
mare număr, în munţii peninsulei. La fel de înspăimântători 
ca şi cei din Golful Ohotsk, ei obligă la anumite precauţiuni. 
Pentru oamenii care se aventurează în împrejurimile 
Petropavlovskului agresiunile lor sunt întotdeauna de 
temut. 

Capitala Kamceatkăi nu număra atunci mai mult de 1 

100 de locuitori. Sub Nicolae |, ea a fost înconjurată cu 
fortificaţii pe care, în timpul războiului din 1855, flotele 
unite anglo-franceze le-au distrus în parte. Aceste fortificaţii 
vor fi ridicate din nou, fără îndoială, căci Petropavlovskul e 
un punct strategic de mare importanţă, şi e nevoie ca 
superbul Golf Avach să fie apărat împotriva oricărui atac. 

Echipajul lui SaintEnoch se ocupă de asemenea cu 
refacerea  proviziei de lemne, în vederea unei lungi 
traversări şi pentru cazul că aveau să vâneze vreo balenă. 
Dar pe litoralul Kamceatkăi nu fu la fel de uşor să-şi procure 
combustibil, ca pe litoralul Mării Ohotsk. 

Oamenii trebuiră să străbată trei sau patru mile, ca să 
ajungă într-o pădure care acoperă primele coaste ale 
vulcanului Koroatski. Fu deci necesar să se organizeze 
transportul cu sănii trase de câini, pentru a aduce lemnele 
la bord. 

La 6 octombrie, meşterul Cabidoulin, marangozul Ferut 
şi şase mateloţi, înarmaţi cu fierăstraie şi securi, urcară 
într-o sanie închiriată de căpitanul Bourcart şi condusă cu 
îndemânarea unui adevărat mujic de un vizitiu indigen. 

La ieşirea din oraş, sania o luă pe un drum, mai curând 
cărare decât drum, care şerpuia printre câmpurile de ovăz 
şi orz. Apoi străbătu vaste păşuni de pe care fusese 
secerată ultima recoltă şi pe care le udau numeroase 
pâraie. Câinii, dovedindu-se buni la fugă, ajunseră la pădure 
către ora şapte şi jumătate. 

La drept vorbind, nu era decât un crâng de pini, de zadă 
şi alţi arbori răşinoşi, mereu verzi. Ar fi fost greu ca o 
duzină de baleniere să se aprovizioneze după nevoi. Aşa că 
marangozul Ferut spuse: 

- Hotărât lucru, nu Kamceatka o să facă să ne fiarbă 

topitorile!... 

- E aici mai mult lemn decât o să ardem noi, răspunse 
meşterul Cabidoulin. 

- Cum aşa? 

- Balenele s-au dus la dracu' şi e inutil să tai copaci, 
când n-ai de ce să faci foc sub oale! 

- Fie, reluă marangozul, dar alţii nu-s de părerea asta şi 
se mai aşteaptă încă la câteva lovituri de harpon! 

Într-adevăr, în locul acela, o echipă lucra la marginea 
cărării. Erau vreo jumătate de duzină de mateloţi de pe 
Repton care, cu o zi înainte, începuseră această muncă sub 
conducerea secundului Strok. Poate că nava engleză voia 
să pornească spre Vancouver, ca şi Saint-Enoch... 

La urma urmei, chiar dacă n-ar fi fost acolo decât o sută 
de copaci, celor două baleniere le-ar fi ajuns din belşug. 
Oamenii n-aveau de ce să se certe pentru o rădăcină sau o 
creangă. Nici topitoarea englezilor, nici cea a francezilor 
n-aveau să şomeze din lipsă de combustibil. 

De altfel, din prudenţă, marangozul nu-şi conduse 
echipa în partea ocupată de oamenii de pe Repton. N- 
avuseseră legături pe mare, n-aveau să aibă nici pe uscat. 
Pe bună dreptate, domnul Bourcart le recomandase, dacă 
s-ar fi ivit ocazia, să evite orice contact. Aşa că mateloţii de 
pe Saint-Enoch se apucară de lucru la celălalt capăt al 
cărării şi, chiar din prima zi, doi steri de lemne fură aduşi la 
bord. 

Dar, în ultima zi, în ciuda sfaturilor căpitanului Bourcart, 
echipele de pe Repton şi Saint-Enoch sfârşiră prin a se 
întâlni şi a se certa pentru un copac. 

Englezii nu erau deloc răbdători, francezii nici atât, şi nu 
se aflau nici în Franţa, nici în Anglia, ci pe teren neutru, ca 

să spunem aşa. 

Curând începură să fie schimbate vorbe necuviincioase, 
şi de la vorbe la pumni nu-i drum lung între mateloţi. Se ştie 
că ranchiuna echipajului de pe Saint-Enoch data de câteva 
luni. 

Or, în timpul disputei pe care nici meşterul Cabidoulin, 
nici Ferut n-o putură împiedica, matelotul Germinet fu 
împins cu brutalitate de marangozul de pe Repton. Această 
fiinţă grosolană, pe jumătate beată de whisky şi gin, vărsă 
toată seria de înjurături care iese cu atâta abundentă 
dintr-o gură saxonă. 

Îndată, cele două echipe înaintară una spre cealaltă. 
Secundul Strok nu părea să aibă de gând să facă cel mai 
mic efort ca să-i oprească pe ai săi; poate că aveau să se 
încaiere. 

În primul rând, Germinet, care nu era om să înghită 
ghiontul primit, se repezi dintr-un salt la englez, îi smulse 
cascheta şi o călcă în picioare, strigând: 

- Dacă Repton nu l-a salutat pe SaintEnoch, cel puţin 
english-ul ăsta şi-a scos pălăria în faţa noastră... 

- Bine zis! încuviinţară camarazii lui. 

Cele două echipe erau egale ca număr şi nu se putea şti 
care ar fi câştigat lupta. Mateloţii, a căror animaţie creştea, 
erau înarmaţi cu securi şi cuțite. Dacă se aruncau unii 
asupra altora, ar fi curs sânge şi s-ar fi făcut poate moarte 
de om. Aşa că, cei dintâi, marangozul şi meşterul 
Cabidoulin încercară să-şi liniştească tovarăşii care erau 
gata să ia ofensiva. La rândul lui, secundul Strok, 
înțelegând gravitatea unei ciocniri, reuşi să-i oprească pe 
oamenii de pe Repton. 

Pe scurt, nu se schimbară decât injurii în două limbi, şi 

francezii se apucară din nou de lucru. De altfel, doborârea 
copacilor se termină în ziua aceea, şi cele două echipaje nu 
mai avură ocazia să se întâlnească. 

Două ore mai târziu, butnarul, marangozul şi oamenii 
lor se întoarseră la bord cu sania. Şi când domul Bourcart 
află ce se petrecuse, zise: 

- Din fericire, SaintEnoch nu va întârzia să ridice 
ancora, căci toate astea s-ar putea sfârşi prost! 

Într-adevăr, era de temut că marinarii de pe cele două 
nave, din ce în ce mai surescitaţi, aveau să ajungă să se 
bată pe străzile Petropavlovskului, cu riscul de-a fi arestaţi 
de poliţia rusă. Astfel că, dornici să evite un conflict serios, 
căpitanul Bourcart şi căpitanul King nu mai dădură 
permisiunea de a se cobori pe uscat. 

E adevărat că, Saint-Enoch şi Repton fiind ancorate la 
mai puţin de o ancablură unul de altul, provocările porneau 
şi se auzeau de la ambele borduri. Deci, cel mai bine era să 
fie grăbite pregătirile, să se îmbarce ultimele provizii, să se 
ridice ancora cât mai curând posibil şi apoi, odată pe mare, 
să nu navigheze împreună şi mai ales să nu se îndrepte 
spre acelaşi port. 

Între timp, se produse un incident de natură să întârzie 
plecarea navei franceze şi a celei engleze. 

În după-amiaza de 8 octombrie, deşi sufla o briză 
uşoară din larg, foarte propice pescuitului, toată lumea fu 
surprinsă văzând bărcile kamceadale forțând velele ca să 
ajungă în port. Atât de mare le fusese graba, încât mai 
multe se întoarseră fără plase, părăsindu-le la intrarea 
Golfului Avach. 

Şi iată ce nu întârzie să afle populaţia din 
Petropavlovsk. 

La o jumătate de milă în largul golfului, întreaga flotilă 
fusese lovită de spaimă la vederea unui monstru marin 
gigantic. Acest monstru luneca la suprafaţa apei pe care 
coada lui o bătea cu o violenţă de necrezut. Fără îndoială, 
erau de vină şi imaginaţiile surescitate, teama foarte 
firească de care fuseseră cuprinşi toţi pescarii. 

Dacă-i ascultai, animalul nu măsura mai puţin de trei 
sute de picioare lungime şi o lăţime variind între 
cincisprezece şi douăzeci de picioare, avea capul înzestrat 
cu o coamă, trupul foarte umflat la mijloc, şi câţiva adăugau 
că era înarmat cu cleşti formidabili, ca un crustaceu enorm. 

Hotărât lucru, dacă nu era şarpele lui Jean-Marie 
Cabidoulin, şi cu condiţia să nu fie închipuire, această parte 
a mării, în largul Golfului Avach, fusese sau mai era încă 
frecventată de unul din aceste animale prodigioase, cărora 
nu mai e posibil să li se atribuie o origine pur legendară. Să 
fi fost o algă imensă, de felul celei pe care Saint-Enoch o 
întâlnise dincolo de Aleutine? Nu, şi nu încăpea nici o eroare 
în această privinţă. Era, într-adevăr, vorba de o fiinţă vie, 
după cum afirmau cei cincizeci sau şaizeci de pescari care 
se întorseseră în port. Fiind de o asemenea mărime, trebuia 
să aibă o astfel de putere, încât un vas ca Repton sau Saint- 
Enoch nu i-ar fi putut rezista. 

Şi atunci, domnul Bourcart, ofiţerii, echipajul se 
întrebară dacă nu cumva prezenţa numitului monstru în 
această zonă a Pacificului de Nord provocase fuga 
balenelor, dacă nu cumva acest gigant oceanic le gonise 
din Golful Marguerite mai întâi, apoi din Marea Ohotsk... 

Monstrul de care vorbise căpitanul lui /wing şi care, 
după ce traversase această parte a oceanului, fusese acum 
semnalat în apele kamceadale... lată ce se întrebau cu toţii 

la bordul lui SaintEnoch - şi oare n-avea dreptate Jean- 
Marie Cabidoulin, împotriva tuturor, când susţinea existenţa 
marelui şarpe de mare sau a altui animal monstruos de 
acest fel?... 

Avură deci loc discuţii lungi şi pasionate pe această 
temă, în careu ca şi în postul echipajului. 

Pescarii, sub imperiul panicii, nu crezuseră oare că văd 
ceea ce nu văzuseră?... 

Aceasta era părerea domnului Bourcart, a secundului, a 
doctorului Filhiol şi a meşterului Ollive. Cei doi locotenenţi 
erau mai puţin categorici. lar cea mai mare parte din 
echipaj nu admitea că ar fi fost o eroare. Pentru ei, apariţia 
monstrului nu putea fi pusă la îndoială. 

-La urma urmelor, spuse domnul Heurtaux, dacă-i 
adevărat sau nu, dacă acest animal extraordinar există sau 
nu, noi n-o să ne întârziem plecarea! 

- Nici nu mă gândesc la asta, răspunse domnul 
Bourcart, şi nu ne vom schimba cu nimic planurile. 

- Ce naiba, strigă Romrin Allotte, oricât de monstruos o 
fi monstrul, n-o să-l înghită pe SaintEnoch aşa cum înghite 
un rechin un sfert de şuncă!... 

- De altfel, spuse doctorul Filhiol, în interesul general, e 
mai bine să aflăm despre ce e vorba! 

- E şi părerea mea, răspunse domnul Bourcart, şi 
poimâine pornim la drum. 

În genere, hotărârea căpitanului fu aprobată. Şi ce 
glorie pentru vasul şi echipajul care ar fi reuşit să curețe 
aceste locuri de un asemenea monstru! 

- Ei bine, bătrâne, îi spuse meşterul Ollive butnarului, 
plecăm totuşi, şi dacă ne vom căi... 

- Va fi prea târziu, răspunse Jean-Marie Cabidoulin. 

- Atunci... ar trebui să nu mai navigăm niciodată? 

- Niciodată. 

- Ţi-ai pierdut minţile, bătrâne! 

- Mărturiseşti că, dintre noi doi, cel care a avut dreptate 
sunt eu? 

- Haida-de! răspunse meşterul Ollive, ridicând din 
umeri. 

- Eu îţi spun... din moment ce şarpele de mare e aici... 

- O să vedem asta. 

- S-a şi văzut! 

Şi, în fond, butnarul şovăia între teama pe care trebuia 
să i-o inspire apariţia monstrului şi satisfacția de a fi crezut 
dintotdeauna în existenţa lui. 

În aşteptare, teroarea domnea în orăşelul 
Petropavlovsk. E uşor de închipuit că nu această populaţie 
superstiţioasă ar fi fost capabilă să pună la îndoială apariţia 
animalului în apele siberiene. Nimeni n-ar fi admis că 
pescarii se înşelaseră. Kamceadalii nu se puteau arăta 
sceptici în faţa celor mai neverosimile legende ale 
Oceanului. 

Deci, locuitorii nu încetau să supravegheze Golful 
Avach, temându-se ca teribilul animal să nu caute refugiu 
aici. Dacă în larg se ridica vreun val imens, el era cel care 
tulbura Oceanul până-n adâncuri!.. 

Dacă  văzduhul era străbătut de vreo rumoare 
formidabilă, el era cel care bătea aerul cu coada lui 
puternică!... Şi dacă înainta până-n port, dacă, ofidian şi 
saurian în acelaşi timp, această amfibie ieşea din apă şi se 
arunca asupra oraşului?... N-ar fi mai puţin de temut pe 
uscat decât pe mare!... Şi cum să-i scapi?... 

Saint-Enoch şi Repton îşi grăbeau pregătirile. Orice ar fi 

gândit englezii despre această fiinţă apocaliptică, aveau 
să-şi ridice pânzele, probabil în aceeaşi zi ca şi nava 
franceză. Din moment ce căpitanul King şi echipajul lui nu 
şovăiau să plece, căpitanul Bourcart şi ai săi puteau oare să 
nu le urmeze exemplul?... 

Şi aşa se face că, la 10 octombrie, dimineaţa, cele două 
vase ridicară ancora la aceeaşi oră, pentru a profita de 
maree. Apoi, cu pavilionul la pic, ajutate de o uşoară briză 
dinspre țărm, traversară Golful Avach, cu direcţia spre est, 
ca şi cum ar fi navigat împreună. 

La urma urmei, în eventualitatea unei întâlniri 
redutabile, cine ştie dacă, în ciuda antipatiei lor, n-aveau să 
fie în situaţia de a-şi da ajutor?... 

Cât despre populaţia Petropavlovskului, pradă groazei, 
singura ei speranţă era că monstrul, după ce se va fi 
înverşunat împotriva lui Repton şi a lui Saint-Enoch, avea să 
se îndepărteze de apele siberiene! 

Capitolul X. LOVITURA DUBLĂ 


Cele două nave mergeau spre larg, la şase sau şapte 
ancabluri una de cealaltă, supraveghind apele cu tot atâta 
atenţie cât şi nelinişte. E adevărat că trecuseră mai mult de 
patruzeci şi opt de ore de la întoarcerea grăbită a pescarilor 
kamceadali, şi liniştea golfului nu mai fusese tulburată. 
Totuşi, teroarea locuitorilor din Petropavlovsk avea să 
dureze multă vreme. Venirea iernii n-avea să-i apere 
împotriva atacurilor monstrului, de vreme ce Golful Avach 
nu-i niciodată cuprins de gheţuri. De altfel, chiar dacă ar fi 
îngheţat, în cazul când numitul monstru ar fi fost apt să se 
mişte pe pământ ca şi pe mare, târgul n-ar fi fost la adăpost 
de agresiunile lui. 

Sigur e că nici de la bordul lui Saint-Enoch şi nici, fără 
îndoială, de la bordul lui Repton, echipajele nu văzură nimic 
suspect. Lunetele se îndreptaseră spre toate punctele 
orizontului şi ale litoralului. Nici măcar o dată suprafaţa 
apelor nu trădă vreo agitaţie interioară. Sub acţiunea brizei, 
mareea se ridica în valuri înalte, care abia dacă se 
spărgeau spre larg. 

Saint-Enoch - şi de asemenea însoţitorul lui, dacă ne e 
permis să-i dăm acest nume - avea velele întinse, cu 
murele la babord. Căpitanul Bourcart se afla în vântul 
căpitanului King şi, venind în vânt cu un cart, nu întârzie să 
mărească distanţa care despărţea cele două nave. 

La ieşirea din golf, marea era absolut pustie. Nici fum, 
nici pânze la orizont. Probabil că aveau să treacă multe 
săptămâni înainte ca pescarii din Golful Avach să 
îndrăznească să iasă în larg. Şi cine ştie dacă această zonă 

a Pacificului de Nord n-avea să fie părăsită pe timpul 
întregii ierni?... 

Trecură trei zile. Navigaţia nu fu tulburată de nici un 
incident sau accident. Oamenii de veghe de pe Sa'int-Enoch 
nu observară nimic care să indice prezenţa gigantului 
oceanic care înspăimântase Petropavlovskul. Şi totuşi, 
fuseseră cu ochii în patru - trei harponieri în crucetele 
catargului mare, trinchetului şi artimonului. 

Dar, dacă marele şarpe de mare nu se arătă, nici 
domnul Bourcart n-avu ocazia să-şi coboare bărcile. Nici 
caşaloţi, nici balene. Echipajul se înciuda constatând că 
rezultatele acestei a doua campanii aveau să fie nule. 

- Într-adevăr, nu înceta să repete domnul Bourcart, 
toate astea sunt inexplicabile!... Se întâmplă ceva de care 
nu ne dăm seama!... În această epocă a anului, în nordul 
Pacificului, balenele abundă de obicei şi pot fi vânate până 
la jumătatea lui noiembrie. Nu vedem nici una... Şi, ca şi 
cum ar fugi de aceste ţărmuri, nu sunt mai multe baleniere 
decât balene. 

- Totuşi, observă doctorul Filhiol, dacă cetaceele nu 
sunt aici, sunt în altă parte, căci nu-mi închipui că ai ajuns 
să crezi că le-a dispărut specia... 

- Doar dacă monstrul nu le-o fi înghiţit până la ultima! 
interveni locotenentul Allotte. 

- Pe cinstea mea, reluă domnul Filhiol, părăsind 
Petropavlovskul, nu prea credeam în existenţa acestui 
animal extraordinar, dar acum nu cred chiar deloc!... 
Pescarii au fost jucăria unei iluzii. Or fi observat vreo 
caracatiţă la suprafaţa apei şi groaza lor i-a atribuit 
dimensiuni gigantice!... Un şarpe de mare lung de trei sute 
de picioare e o legendă ce-ar trebui trimisă la vechiul 

Constitutionnel! 

Totuşi, nu aceasta era opinia dominantă la bordul lui 
Saint-Enoch. Muşii, majoritatea mateloţilor îl ascultau pe 
butnarul care nu înceta să-i sperie cu istoriile lui, în stare 
să-i facă părul măciucă unui chel... după cum spunea 
marangozul Ferut. Şi totuşi, nevăzând nimic, nu trebuiau să 
sfârşească prin a nu crede nimic?... 

Jean-Marie Cabidoulin nu se dădea bătut. După părerea 
lui, pescarii din Petropavlovsk nu se înşelaseră. Monstrul 
marin exista în realitate, nu în imaginaţia acestor bieţi 
oameni. Butnarul nu avusese nevoie de această nouă 
întâlnire ca să fie edificat, şi la cele câteva glume care-i 
fuseseră adresate în acea zi, răspunse: 

- Chiar dacă noi nu vom vedea animalul, chiar dacă nu-l 
vom întâlni în drum, asta nu schimbă lucrurile cu nimic. 
Kamceadalii l-au văzut, au să-l mai vadă şi alţii şi poate că 
n-au să scape aşa de ieftin. Şi sunt sigur că noi înşine... 

- Când? întrebă meşterul Ollive. 

- Mai curând decât crezi, declară butnarul, şi spre 
nenorocirea noastră... 

- Pariezi pe o sticlă de rachiu, bătrâne, că n-o să vedem 
nici vârful cozii şarpelui tău, înainte ca SaintEnoch să 
ajungă la Vancouver? 

- Poţi să pariezi şi pe două... pe trei... pe o jumătate de 
duzină... 

- De ce? 

- Pentru că n-ai să ai ocazia să le plăteşti niciodată, nici 
la Victoria, nici în altă parte! 

Şi, în mintea acestui încăpățânat de Jean-Marie 
Cabidoulin. răspunsul lui însemna că Saint-Enoch nu avea 
să se mai întoarcă din această ultimă călătorie. 

În dimineaţa zilei de 13 octombrie, cele două nave se 
pierdură din vedere. De douăzeci şi patru de ore nu mai 
urmau acelaşi drum. Repton, schimbând direcţia vântului, 
se afla mai sus, ca latitudine. 

Vremea nu înceta să se menţină frumoasă, cu o mare la 
fel. Briza varia de la sud-vest la nord-vest, în consecinţă, 
fiind foarte favorabilă navigaţiei spre pământurile Americii. 
Observațiile domnului Bourcart îi indicau că ajunsese la 
patru sute de leghe de litoralul asiatic, adică la aproximativ 
o treime din traversare. 

Pacificul era absolut pustiu, de când baleniera engleză 
înainta spre nord. Cât vedeai cu ochii, nu se zărea nimic pe 
toată întinderea apelor, abia tulburate de siaj. Păsările nu 
ajungeau la această distanţă de coastă. Dacă vântul se 
menținea, SaintEnoch n-avea să întârzie să zărească 
Aleutinele. 

Era de remarcat că, de la plecare, undiţele agăţate la 
pupa nu prindeau nici un peşte. Astfel că hrana se reducea 
numai la proviziile de pe bord. De obicei, totuşi, în această 
parte a oceanului, navele pescuiesc cu sutele bonite, tipari 
de mare, roşioare, anges, spares, dorade şi alte specii. Ele 
navighează chiar în mijlocul cârdurilor de rechini, de 
marsuini, de delfini, de peşti-sabie. Or, lucru absolut ciudat, 
se părea că toate fiinţele vii fugiseră din aceste ţinuturi. 

În rest, oamenii de veghe nu semnalară prezenţa 
vreunui animal excepţional prin formă sau dimensiuni. Şi 
desigur că el n-ar fi scăpat ochilor vigilenţi ai lui Jean-Marie 
Cabidoulin. Aşezat pe călcâiul bompresului, cu mâna 
streaşină la ochi, ca să vadă mai bine, mereu în observaţie, 
nici nu răspundea celor care-i adresau cuvântul. Ceea ce 
mormăia printre dinţi era numai pentru el, nu pentru 

ceilalţi. 

Pe la orele trei, în după-amiaza de 13, spre marea 
mirare a ofiţerilor şi a echipajului, din înălţimea marelui 
catarg căzu acest strigăt: 

- Balenă la pupa, la tribord! 

Harponierul Durut zărise un cetaceu în largul oceanului. 

Într-adevăr, în direcţia nord-est, o masă negricioasă se 
legăna pe ondulările hulei. 

Deîndată, toate lunetele se îndreptară într-acolo. 

Harponierul nu se înşelase oare?... Era vorba de o 
balenă, sau de coca unui vas naufragiat?... Se schimbară 
următoarele fraze: 

- Dacă-i o balenă, observă locotenentul Allotte, stă 
absolut nemişcată. 

- Poate că se pregăteşte să se scufunde, răspunse 
locotenentul Coquebert. 

- Afară de cazul că-i adormită, replică domnul Heurtaux. 

- În orice caz, reluă Romain Allotte, să aflăm ce e: poate 
căpitanul vrea să dea ordin... 

Domnul Bourcart nu răspundea şi, cu luneta la ochi, nu 
înceta să observe animalul. Lângă el, sprijinit de balustradă, 
doctorul Filhiol privea cu aceeaşi atenţie şi sfârşi prin a 
spune: 

- S-ar putea să fie din nou o balenă moartă, cum am 
mai întâlnit. 

- Moartă? exclamă locotenentul Allotte. 

- Şi chiar să nu fie o balenă, adăugă căpitanul Bourcart. 

- Atunci ce să fie? întrebă locotenentul Coquebert. 

- O epavă... o navă abandonată. 

De altfel, ar fi fost greu să se pronunţe, căci masa 
aceea plutea la nu mai puţin de şase mile de Saint-Enoch. 

- Căpitane, reluă locotenentul Allotte. 

- Da, răspunse domnul Bourcart, care înțelegea 
nerăbdarea tânărului ofiţer. 

De îndată, comandă să se pună bara dedesubt şi să se 
întărească şcotele. Nava, schimbându-şi uşor drumul, o 
porni spre nord-est. 

Înainte de ora patru, Saint-Enoch se afla la o jumătate 
de milă. 

Imposibil să se înşele. Nu era o epavă în derivă, ci un 
cetaceu de mari dimensiuni, despre care nu se putea spune 
încă dacă era mort sau viu. Atunci, domnul Heurtaux luă de 
la ochi luneta, declarând: 

- Dacă această balenă este adormită, n-o să ne fie greu 
s-o înţepăm! 

Bărcile secundului şi ale celor doi locotenenţi fură 
coborâte. Dacă animalul era viu, aveau să-l urmărească; 
dacă era mort, aveau să-l remorcheze până la SaintEnoch. 
Fără îndoială că avea să dea o sută de butoaie, căci domnul 
Bourcart întâlnise rareori o balenă de o asemenea mărime. 

Cele trei ambarcaţiuni porniră, în timp ce vasul se 
oprea. 

De data asta, lăsând deoparte orice amor propriu, 
ofiţerii nu căutară să se întreacă. Cu pânzele ridicate, 
bărcile plutiră alături şi nu scoaseră ramele decât la un 
sfert de milă înainte de a acosta balena. Atunci se 
despărţiră, astfel, încât să-i taie drumul, în caz că ar fi vrut 
să fugă. 

Precauţiunile se dovediră a fi de prisos şi secundul 
strigă aproape imediat: 

- Nu-i de temut c-o să fugă, c-o să se scufunde... 

- Nici c-o să se trezească! adăugă locotenentul 

Coquebert. E moartă... 

- Hotărât lucru, replică Allotte, nu mai sunt decât 
balene moarte în ţinuturile astea! 

- S-o legăm, totuşi, răspunse domnul Heurtaux, căci 
merită! 

Era o balenopteră imensă, care nu părea într-o stare 
avansată de descompunere şi a cărei moarte nu data de 
mai mult de douăzeci şi patru de ore. Nici o emanaţie fetidă 
nu se degaja din această masă plutitoare. 

Din nefericire, când bărcile înconjurară animalul, văzură 
că flancul stâng era sfâşiat. Măruntaiele pluteau la 
suprafaţa apei. O bucată din coadă lipsea. Capul prezenta 
urmele unei ciocniri puternice, şi gura larg deschisă era 
lipsită de  fanoane, care, desprinse din gingii, se 
scufundaseră. Grăsimea acestui corp sfâşiat şi îmbibat de 
apă nu mai avea nici o valoare. 

- Păcat, spuse domnul Heurtaux, nu mai e nimic de scos 
din carcasa asta... 

- Atunci, întrebă locotenentul Allotte, nu merită s-o 
luăm la remorcă? 

- Nu, răspunse harponierul Kardek, şi e într-o asemenea 
stare, încât am pierde jumătate din ea pe drum. 

- La Saint-Enoch! comandă domnul Heurtaux. 

Cele trei bărci, având vântul în faţă, trecură la rame. 
Dar, cum nava se apropia, cu pânzele sus, ajunseră repede 
la ea şi fură ridicate la bord. 

Când domnul Bourcart auzi raportul secundului, spuse: 

- Va să zică, era o balenopteră? 

- Da, domnule Bourcart. 

- Şi nu fusese lovită cu harponul? 

- Nu, desigur, declară domnul Heurtaux, căci loviturile 

de harpon nu fac asemenea răni. S-ar părea mai curând că 
a fost strivită... 

- Strivită... de cine? 

N-ar fi trebuit să-l întrebe asta pe Jean-Marie Cabidoulin. 
E uşor de ghicit ce-ar fi răspuns el. Să fi avut oare dreptate 
împotriva tuturor, şi aceste ţinuturi să fi fost devastate de 
un monstru marin de dimensiuni extraordinare şi de o 
putere prodigioasă?... 

Navigaţia continua şi domnul Bourcart nu se putea 
plânge de vreme. Niciodată o traversare n-a fost mai 
favorizată de vânt. Dacă condiţiile atmosferice nu se 
modificau, Saint-Enoch n-avea nevoie, ca să se întoarcă la 
Insula Vancouver, decât de trei sferturi din timpul folosit ca 
să ajungă în Kurile. Dacă ar fi avut noroc la pescuit în 
aceste ţinuturi, ar fi ajuns la vreme ca să-şi vândă uleiul pe 
piaţa din Victoria. 

Din nefericire, campania nu fusese deloc fructuoasă, 
nici în Marea Ohotsk, nici după plecarea din Petropavlovsk. 
Oamenii nu aprinseseră nici măcar o dată topitoarea, şi 
două treimi din butoaie rămăseseră goale. 

Trebuiau deci să facă haz de necaz şi să se resemneze 
cu speranţa că, peste câteva luni, aveau să se 
despăgubească în apele Noii Zeelande. 

Meşterul Ollive repeta muşilor, care n-aveau experienţa 
mateloţilor: 

- Vedeţi, băieţi, aşa e meseria! Într-un an îţi merge, 
într-altul nu - şi nu trebuie nici să facem pe miraţii, nici să 
ne pierdem încrederea!... Nu balenele aleargă după vas, ci 
vasul aleargă după balene, şi când au şters-o în larg, 
deşteptăciunea e să ştii unde să le cauţi!... Deci, 
înarmaţi-vă cu răbdare... Băgaţi-o în sac, puneţi batista 

deasupra... şi aşteptaţi! 

Cuvinte înțelepte - şi era mai bine să-l asculţi pe 
meşterul Ollive decât pe meşterul Cabidoulin, cu care 
primul îşi termina invariabil discuţiile spunând: 

- Mai ţii rămăşagul cu sticla de rachiu? 

- Ţin! replica butnarul. 

De fapt, se părea că cu cât înaintau cu atât lucrurile îi 
dădeau dreptate lui Jean-Marie Cabidoulin. Dacă Saint- 
Enoch nu întâlni nici o balenă, adesea zăriră resturi pe 
suprafaţa mării, resturi de bărci, epave în derivă. Şi era de 
notat că aceste nave păreau să fi pierit în urma unor 
ciocniri... Dacă fuseseră părăsite de echipajul lor, însemna 
că nu mai puteau naviga. În ziua de 20 octombrie, 
monotonia traversării fu întreruptă. Se ivi în fine o ocazie ca 
Saint-Enoch să-şi umple o parte din butoaiele din cală. 

Vântul slăbind puţin faţă de ziua dinainte, domnul 
Bourcart pusese să se ridice velele-strai şi bonetele. Un 
soare strălucitor lumina cerul fără nori, şi orizontul se 
desena limpede de jur împrejur. 

Către ora trei, căpitanul Bourcart, doctorul Filhiol şi 
ofiţerii stăteau de vorbă sub cortul de pe dunetă, când se 
auzi din nou strigătul: 

- Balenă... balenă! 

Din cruceta marelui catarg, strigase harponierul 
Ducrest. 

- În ce direcţie? îl întrebă imediat şeful de echipaj. 

- La trei mile de noi, sub vânt. 

De data asta, nu era nici o îndoială, căci un jet se înălța 
deasupra mării, în direcţia indicată. Animalul, revenit la 
suprafaţă după scufundare, fusese zărit de Ducrest chiar în 
clipa când arunca acea coloană de aer şi de apă. Un al 

doilea jet nu întârzie să-i urmeze primului. 

Nu vă veţi mira că locotenentul Allotte făcu această 
remarcă: 

- În sfârşit, asta nu e moartă! 

- Nu, replică domnul Heurtaux, şi nici nu-i rănită, fiindcă 
suflă alb! 

- Cele trei bărci, la apă! ordonă domnul Bourcart. 

Niciodată nu li se oferiseră împrejurări mai favorabile 
pentru vânătoare: marea liniştită, o briză uşoară care umfla 
pânzele bărcilor, câteva ore de lumină care aveau să 
permită prelungirea urmăririi. 

În câteva minute, bărcile secundului şi ale locotenenţilor 
fură pe mare, cu armamentul lor obişnuit. În ele luară loc 
domnii Heurtaux, Coquebert, Allotte, câte un matelot la 
cârmă, patru la vâsle şi harponierii Kardek, Durut şi 
Ducrest, în faţă. Apoi luară repede direcţia nord-est. 

Domnul Heurtaux recomandă celor doi locotenenţi să 
fie extrem de prudenţi, să nu sperie balena şi s-o ia prin 
surprindere. Părea a fi de talie mare şi, uneori, apa bătută 
cu o formidabilă lovitură de coadă ţâşnea la mare înălţime. 

Cu velele mici, gabieri şi focuri, Saint-Enoch se apropia 
încet. 

Cele trei bărci mergeau în linie şi, la recomandarea 
expresă a domnului Bourcart, nu trebuiau să încerce să se 
întreacă. Era preferabil să fie împreună în momentul 
atacării animalului. 

Deci, locotenentul Allotte trebui să-şi  pondereze 
nerăbdarea. Nu-i era uşor şi, din când în când, domnul 
Heurtaux era obligat să-i strige: 

- Nu atât de repede!... Nu atât de repede, Allotte, şi 
rămâi în rând! 

Când fusese zărită, balena plutea la aproximativ trei 
mile de vas - distanţă pe care bărcile o parcurseră cu 
uşurinţă într-o jumătate de oră. 

Strânseră pânzele şi culcară catargele sub banchete, ca 
să nu stânjenească manevra. Fiecare harponier avea la 
dispoziţie două harpoane, din care unul de schimb. Lăncile 
şi bardele bine ascuţite stăteau la îndemână. Se asigurară 
că parâmele, înfăşurate pe tambure, n-aveau să se încurce 
în scobitura întărită cu plumb, din prova, şi că vor fi uşor de 
desfăşurat pe cadrul fixat în corpul bărcii. Dacă animalul, 
odată lovit, avea să fugă la suprafaţa mării sau să plonjeze 
în adâncuri, aveau să fileze parâma. 

Era o balenopteră care nu măsura mai puţin de 
douăzeci şi opt, douăzeci şi nouă de metri, din specia 
culammak. Cu înotătoarele pectorale lungi de trei metri şi 
înotătoarea codală triunghiulară de şase, şapte metri, 
trebuia să cântărească aproape o sută de tone. 

Fără să dea vreun semn de nelinişte, culammakul se 
lăsa legănat de un val prelung, cu capul enorm întors spre 
larg. Desigur că Jean-Marie Cabidoulin ar fi declarat că se 
puteau scoate cel puţin două sute de butoaie de ulei. 

Cele trei bărci, una pe fiecare flanc, ultima în spate, 
gata să intervină la dreapta sau în stânga, sosiseră fără să 
alarmeze balena. Durut şi Ducrest, în picioare pe teugă, 
legănau harponul, aşteptând momentul să-l arunce sub 
înotătoarele balenei, astfel încât s-o rănească mortal. 

Dacă era atinsă de o lovitură dublă, captura avea să fie 
cu atât mai sigură. În caz că una din parâme s-ar fi rupt, 
aveau s-o ţină cel puţin cu cealaltă, fără teamă că o vor 
pierde când se va scufunda. 

Dar, în clipa când barca locotenentului Allotte era gata 

să-l acosteze, culammakul, înainte ca harponul să-l fi putut 
lovi, se-ntoarse brusc, gata să sfărâme ambarcaţia, apoi se 
scufundă, după ce lovi valurile cu coada atât de violent, 
încât apa ţâşni la douăzeci de metri înălţime. 

Îndată mateloţii strigară: 

- Animal blestemat! 

- Uite-o că fuge! 

- Nici măcar o lovitură de lance în slănină! 

- Şi nici parâmă de desfăşurat!... 

- Şi când o să urce iar? 

- Şi unde o să urce? 

Sigur era că asta n-avea să se întâmple înainte de o 
jumătate de oră, timp egal cu cel care se scursese de la 
primul ei suflu. 

După tumultuoasa vânzolire a apelor produsă de 
lovitura de coadă, marea redevenise calmă. Cele trei bărci 
se alăturaseră. Domnul Heurtaux şi cei doi locotenenţi erau 
absolut hotărâți să nu abandoneze o pradă atât de 
frumoasă. 

Acum, nu mai aveau decât să aştepte urcarea la 
suprafaţă a culammakului, pe care era imposibil să-l situeze 
cu ajutorul parâmei. Era de dorit să apară sub vânt, astfel 
încât bărcile să-l poată urmări cu ramele şi velele. 

Nici un alt cetaceu nu se arăta prin împrejurimi. 

Trecuse puţin de ora patru, când culammakul apăru din 
nou. În clipa aceea ţâşniră două jeturi enorme, care 
şuierară ca mitraliile. 

Numai o jumătate de milă îl despărţea de bărci, sub 
vânt. 

- Ridicaţi velele, pregătiţi ramele, şi spre el! strigă 
domnul Heurtaux. 

După un minut, bărcile pluteau în direcţia indicată. 

În acest timp animalul continua să se depărteze spre 
nord-est şi, cu spinarea la suprafaţă, înota cu oarecare 
viteză. 

Briza întărindu-se puţin, bărcile nu încetau să se 
apropie. 

La rândul său, căpitanul Bourcart, temându-se ca 
acestea să nu fie antrenate prea departe, orientă pânzele 
astfel, încât să nu le piardă din vedere. Drumul pe care-l 
făcea spre nord-est avea să economisească timp şi 
oboseală, atunci când bărcile aveau să se întoarcă la bord 
cu animalul la remorcă. Vânătoarea continuă în aceste 
condiţii. Culammakul fugea mereu şi harponierii nu reuşeau 
să se apropie destul ca să-l înţepe. 

E sigur că, folosind numai ramele, bărcile n-ar fi putut 
să menţină mult timp această viteză. Din fericire, vântul le 
veni în ajutor şi marea era potrivită pentru o înaintare 
rapidă. Totuşi, noaptea n-avea oare să-i oblige, pe domnul 
Heurtaux şi oamenii săi, să se întoarcă la Saint-Enoch?... N- 
aveau destule provizii ca să rămână în larg până a doua zi... 

Dacă nu ajungeau balenoptera înainte de căderea serii, 
ar fi fost nevoiţi să renunţe la vânătoare. 

Se părea că lucrurile aveau să se petreacă astfel şi era 
aproape şase şi jumătate când harponierul Durut, rămas în 
picioare pe teugă, strigă: 

- Navă în prova! 

Domnul  Heurtaux ridică privirea în clipa când 
locotenenţii Coquebert şi Allotte încercau să zărească vasul 
semnalat. 

O corabie cu trei catarge, cu toate velele sus, strângând 
vântul cât mai mult, apăruse la patru mile în direcţia 

nord-est. 

Nu încăpea îndoială că era o balenieră. Poate, chiar, că 
oamenii ei de veghe văzuseră culammakul, care se afla la 
jumătatea drumului între bărci şi ea. Deodată, Romain 
Allotte strigă, coborând luneta: 

- E Repton! 

- Da, Repton! răspunse domnul Heurtaux. Se pare că 
vrea să ne taie drumul... 

- Cu murele la babord, adăugă Ives Coquebert. 

- Vine să ne salute! replică locotenentul Allotte. 

Trecuseră opt zile de când nava engleză şi vasul francez 
se  despărţiseră, după ce plecaseră împreună din 
Petropavlovsk. Repton se îndreptase mai spre nord, 
probabil cu intenţia de a ajunge în Marea Bering, şi iată-l că 
apărea din nou fără să fi înconjurat ultimele ţărmuri ale 
Insulelor Aleutine. Căpitanul King voia deci şi el să vâneze 
animalul pe care bărcile lui Saint-Enoch îl urmăreau de trei 
ceasuri lungi? 

Se lămuriră în această privinţă când harponierul Kardek 
îi spuse domnului Heurtaux: 

- Uite-i că-şi coboară ambarcaţiile... 

- Evident... ca să prindă balena, declară locotenentul 
Coquebert. 

- N-or s-o aibă! răspunse cu hotărâre Romain Allotte. 

Şi toți ceilalţi îl aprobară în cor, ceea ce nu ne poate 
surprinde. 

În acest timp, deşi marea începea să se întunece, 
bărcile lui Repton înaintau cu toată viteza spre culammakul 
acum nemişcat, ca şi cum şovăia dacă să fugă spre est sau 
spre vest. Mateloţii de pe Sa'int-Enoch trăgeau tare la rame 
ca să le-o ia înainte, căci vântul căzuse şi trebuiseră să 


148 


strângă velele. 

- Curaj, copii, curaj! Trageţi tare! repetau domnul 
Heurtaux şi locotenenţii, care-şi îmbărbătau oamenii cu 
vocea şi gesturile. 

Şi aceştia strigau, vâslind cu putere: 

- Nu!... N-or s-o aibă... N-or s-o aibă! 

De fapt, aveau aproape aceeaşi distanţă de străbătut. 
Erau toate motivele să se creadă că bărcile aveau să 
ajungă balenoptera în acelaşi timp, dacă aceasta n-ar fi 
dispărut într-o ultimă scufundare. 

E de la sine înţeles că nu mai putea fi vorba să rămână 
în rând, aşa cum ordonase domnul Heurtaux. Fiecare 
ambarcaţiune înainta pe cont propriu. Ca de obicei, 
locotenentul Allotte se menținea în frunte şi nu înceta să 
repete. 

- Curaj, copii, curaj! 

La rândul lor, englezii câştigau teren, şi chiar şi 
culammakul tindea să se apropie de ei. 

De altfel, în mai puţin de zece minute, chestiunea avea 
să fie hotărâtă: sau harponau animalul, sau acesta avea să 
dispară sub apă. 

Câteva clipe mai târziu, cele şase bărci se pomeniră 
unele în faţa altora, la mai puţin de o ancablură. Ce avea să 
se întâmple, având în vedere animația echipajelor?... 

- Dar animalul ăsta vrea să-şi ducă uleiul la englishi! 
strigă unul din mateloţii din barca lui Coquebert, văzând că 
balena evolua spre Repton. 

Nu, culammakul se opri când ambarcaţiunile nu mai 
erau decât la vreo sută de picioare. Poate că se pregătea să 
se scufunde, ca să scape mai sigur... 

În acel moment, Ducrest, din barca locotenentului 

Allotte, ridicându-şi harponul, îl aruncă, în timp ce 
harponierul din barca lui Strok, de pe Repton, îl arunca pe 
al său. 

Culammakul fu atins. Un jet de sânge îi ţâşni din nări. 
Suflă roşu, bătu marea cu o ultimă lovitură de coadă şi 
după ce se întoarse pe burtă, rămase nemişcat. 

Dar, în această lovitură dublă, care dintre cei doi 
harponieri îl lovise mortal?... 

Capitolul XI. ÎNTRE MARINARII ENGLEZI ŞI 
FRANCEZI 


Dacă predispoziţiile ostile, care aţâţau cele două 
echipaje, de pe Repton şi Saint-Enoch, au avut vreodată un 
motiv să se manifeste, el a fost, trebuie să recunoaştem, 
împrejurarea de faţă. 

Că balena fusese observată mai întâi de marinarii de 
veghe de pe Saint-Enoch, că francezii porniseră primii în 
urmărirea ei, aceste fapte nu puteau fi contestate. Era cât 
se poate de limpede că, trei ore mai devreme, barca 
secundului şi cele ale locotenenţilor fuseseră coborâte în 
vederea vânării culammakului. Dacă l-ar fi lovit pe loc, n-ar 
fi fost niciodată semnalat de la bordul vasului englez, care 
nu se arătase încă în larg. Dar balena fugise în direcţia 
nord-est, acolo unde, două ore mai târziu, apăruse Repton, 
aşa că, deşi animalul era urmărit de bărcile franceze, 
căpitanul King le coborâse şi pe ale lui pe mare. 

Totuşi, dacă cele două harpoane loviseră în acelaşi 
timp, cel al englezului nu atinsese culammakul decât în 
partea din spate a corpului, la baza cozii, pe când cel al lui 
Ducrest atinsese înotătoarea din stânga, pătrunsese până 
la inimă şi forţase culammakul să sufle roşu. 

De altfel, admițând că vasele ar fi trebuit s-o împartă în 
mod egal, fiecare din ele n-ar fi putut decât să se felicite 
pentru această captură. 

Nici SaintEnoch, nici Repton nu capturaseră în tot 
timpul sezonului o balenopteră care să se poată compara 
cu aceasta. 

E de la sine înţeles că, la francezi ca şi la englezi, 

nimeni nu înţelegea să consimtă la o împărţeală. Fără 
îndoială, unul dintre harpoane făcuse o rană care 
determinase moartea - lovitură foarte fericită şi foarte rară - 
dar celălalt atinsese şi el animalul. 

Din această stare de fapt rezultă că, în clipa în care 
oamenii domnului Heurtaux se pregăteau să treacă o 
remorcă în jurul cozii, oamenii domnului Strok erau gata 
să-i imite: 

- În larg... bărcile lui Saint-Enoch, în larg! 

Îndată, locotenentul Allotte replică: 

- În larg cu bărcile voastre! 

- Această balenă ne aparţine de drept, declară secundul 
de pe Repton. 

- Nu... nouă ne aparţine... şi o s-o ţinem bine! declară 
domnul Heurtaux. 

- Parâma... parâma!... comandă domnul Strok, ordin 
repetat în aceeaşi clipă de secundul de pe Saint-Enoch. 

Luntrea locotenentului Allotte acostă enormul animal 
şi-l amară, ceea ce făcură şi mateloţii de pe Repton. 

Dacă cele trei bărci ale englezilor şi cele trei bărci ale 
francezilor se apucau să tragă, nu numai că animalul 
n-avea să fie adus nici la SaintEnoch, nici la Repton, dar 
remorcile n-aveau să întârzie să se rupă, datorită acestei 
duble tracţiuni în sensuri opuse. 

Asta se şi întâmplă, după mai multe eforturi simultane. 

Atunci, de acord asupra acestui punct, bărcile renunţară 
la ideea remorcării şi, manevrând una spre alta, se găsiră 
aproape bord la bord. 

În starea de spirit în care erau, se putea presupune că 
echipajele au să ajungă la un schimb de lovituri. Armele nu 
lipseau: harpoane de schimb, lănci, barde, fără a mai 


152 


număra cuțitul de buzunar de care marinarul nu se 
desparte niciodată. Conflictul ar fi degenerat în luptă. 
Sângele ar fi curs din plin, aşteptând ca navele să ia 
cunoştinţă şi să intervină în apărarea bărcilor. 

În acel moment, secundul Strok, cu un gest 
ameninţător, cu o voce iritată, adresându-se domnului 
Heurtaux, a cărui limbă o vorbea fluent, spuse: 

- Aveţi deci intenţia să contestaţi că această balenă ne 
aparţine? Vă previn că n-o să vă meargă... 

- Şi pe ce vă întemeiaţi pretenţia? replică domnul 
Heurtaux, după ce făcuse semn celor doi locotenenţi să-l 
lase să vorbească. 

- Întrebaţi pe ce se întemeiază? reluă secundul lui 
Repton. 

- Întreb!... 

- Pe aceea că balena venea spre noi şi că n-aţi fi putut 
s-o ajungeţi, dacă noi nu i-am fi barat drumul. 

- Şi eu afirm că, de mai bine de două ore, bărcile 
noastre o urmăreau. 

- După ale noastre, domnule! declară domnul Strok. 

- În orice caz, a fost semnalată pentru prima oară la 
bordul lui Saint-Enoch, când nava voastră nici nu se zărea. 

- Şi ce importanţă are, din moment ce n-aţi putut să vă 
apropiaţi destul ca s-o loviţi!... 

- Toate astea sunt palavre! replică domnul Heurtaux, 
care începea să se înfierbânte. La urma urmelor, o balenă 
nu e a celui care o vede, ci a celui care o omoară! 

- Nu uitaţi că harponul nostru a fost aruncat înaintea 
harponului vostru! afirmă domnul Strok. 

- Da, da! strigară englezii, fluturându-şi armele. 

- Nu, nu! ripostară francezii, ameninţându-i pe cei de pe 

Repton. 

De data aceasta, domnul Heurtaux n-ar fi putut să le 
impună tăcerea. 

Poate că n-ar fi reuşit nici să-i reţină... 

Într-adevăr, oamenii erau gata să se repeadă unii la 
alţii. 

Domnul Heurtaux, vrând să încerce un ultim efort, îi 
spuse secundului de pe Repton: 

- Admiţând, deşi nu e aşa, că harponul vostru a fost 
aruncat primul, n-a putut face o rană mortală, şi moartea a 
fost provocată de al nostru... 

- E mai uşor de spus decât de dovedit! 

- Va să zică... nu vreţi să cedaţi?... 

- Nu! urlau englezii. 

Ajunşi la acest grad de iritare, mateloţii nu mai puteau 
decât să se încaiere. O împrejurare îi punea pe cei de pe 
Repton în inferioritate, dacă nu pentru începutul luptei, cel 
puţin pentru continuarea ei. 

Francezii ar fi sfârşit prin a-i obliga să bată în retragere. 

Într-adevăr Repton, aflat sub vânt, nu se putuse apropia 
cu această briză slabă. Se afla încă la o milă şi jumătate, în 
timp ce Saint-Enoch se oprise la câteva ancabluri de bărci. 
Domnul Strok remarcă asta şi ezită să declanşeze 
încăierarea. 

Şi englezii, ca nişte oameni foarte practici ce erau, 
înţeleseră că, în aceste condiţii dezavantajoase, nu puteau 
izbândi. Tot echipajul lui Saint-Enoch s-ar fi năpustit asupra 
lor şi ar fi fost bătuţi înainte ca Repton să le poată veni în 
ajutor. De altfel, căpitanul Bourcart tocmai lansase la apă a 
patra barcă, şi asta însemna o întărire de doisprezece 
oameni, aflaţi pe drum. 

Atunci domnul Strok comandă marinarilor săi, aflaţi 
într-o situaţie nefavorabilă: 

- La bord! 

Totuşi, înainte de a părăsi balena, adăugă pe un ton în 
care furia egala ciuda: 

- O să ne mai întâlnim noi!... 

- Când doriţi, răspunse domnul Heurtaux. 

lar tovarăşii lui nu se sfiau să repete: 

- V-am înfundat... englezilor... v-am înfundat! 

Împinse de rame, bărcile domnului Strok se îndreptară 
spre Repton, care se afla atunci la distanţă de o milă bună. 

Rămânea de văzut dacă domnul Strok ameninţase în 
van, sau dacă afacerea avea să fie reglată definitiv între 
cele două nave. 

Căpitanul Bourcart, îmbarcat în a patra barcă, sosi în 
acea clipă. Pus la curent imediat, şi după ce aprobă 
purtarea domnului Heurtaux, se mulţumi să spună: 

- Dacă Repton vine «să ceară socoteală» lui Saint- 
Enoch, Saint-Enoch o să-i dea socoteală!... Până atunci, 
prieteni, legaţi balena! 

Aceste cuvinte se  potriveau atât de bine cu 
sentimentele tuturor, încât echipajul scoase câteva urale 
puternice, pe care le putură auzi şi englezii. Ah! Repton nu-i 
salutase!... Ei bine, îi salutau ei, cu glume nu mai puţin 
sărate decât apele Pacificului!... 

Balenoptera fu remorcată, şi era atât de grea, că 
mateloţii celor patru bărci trebuiră să vâslească, nu glumă, 
ca s-o ducă până la Saint-Enoch. 

Meşterul Ollive, marangozul Ferut, fierarul Thomas 
trecuseră la teuga. În ce-l priveşte pe Jean-Marie 
Cabidoulin, părerea lui era că avea să scoată două sute de 

butoaie de ulei din acel culammak. Cu ce mai era în cală, 
Saint-Enoch avea să facă jumătate de încărcătură. 

- Ei, ce spui, bătrâne? întrebă meşterul Ollive, 
interpelându-l pe butnar. 

- Spun că e un ulei bun pentru vărsat în timpul furtunii 
următoare, replică meşterul Cabidoulin. 

- Haida-de!... No să ne lipsească nici un butoi, când o să 
ajungem la Vancouver!... Pe-o sticlă? 

- Pe-o sticlă! 

Unul dintre muşi anunţă că era ora şapte şi jumătate 
seara. Prea târziu ca să mai ridice balena. Se mulţumiră, 
deci, s-o lege de bordul navei. A doua zi, în zori, echipajul 
urma să treacă la tăierea ei, apoi la topirea grăsimii, şi asta 
nu avea să le ia mai puţin de două zile pline. 

În concluzie, era cazul să se felicite. Traversarea de la 
Petropavlovsk la Victoria îi permisese domnului Bourcart să 
obţină o jumătate de încărcătură, mai mult decât putea 
spera în aceste circumstanţe. Şi cum, probabil, cursul nu 
scăzuse încă pe piaţa din Victoria, această a doua 
campanie avea să aducă beneficii destul de frumoase. 

Pe de altă parte, Saint-Enoch nu avusese nici o întâlnire 
neplăcută, în locul monstrului marin, semnalat de pescarii 
kamceadali, se lăsase prins acest magnific culammak. 

La sosirea nopţii, cu velele strânse, nava nu mai avu 
decât să aştepte răsăritul soarelui. 

Briza abia se simţea. Marea era absolut calmă. Ruliul 
era atât de slab, încât n-aveau de ce să se teamă pentru 
parâmele care ţineau balena. Ce pierdere şi ce regrete 
dacă, în timpul nopţii, s-ar fi dus la fund! 

Trebuiră să ia câteva măsuri de precauţie, sau cel puţin 
de supraveghere. Cine ştie dacă nu cumva căpitanul King 

avea să dea urmare amenințărilor secundului său şi să 
încerce să răpească balena, atacându-l pe Saint-Enoch? 

- E, într-adevăr, de temut o asemenea agresiune? 
întrebă doctorul Filhiol. 

- Pe cinstea mea, declară locotenentul Coquebert, cu 
englezii nu ştii niciodată la ce să te aştepţi... 

- Ce e sigur, adăugă domnul Heurtaux, e că au plecat 
foarte furioşi. 

- Îi înţeleg! strigă locotenentul Allotte. Să le scape o 
bucăţică atât de bună!... 

- Aşa că, reluă domnul Heurtaux, n-aş fi deloc surprins 
dacă ar veni... 

- Să vină! răspunse căpitanul Bourcart. Vom fi gata să-i 
primim! 

Şi dacă vorbea aşa, era pentru că putea fi sigur de 
întregul său echipaj. Nu era prima oară că izbucneau 
dispute între baleniere pe tema unei lovituri de harpon 
contestate - dispute însoţite adesea de cele mai regretabile 
violenţe. 

O severă supraveghere se stabili deci la bordul lui Saint- 
Enoch şi oamenii de cart îşi făcură datoria. Dacă, în lipsa 
vântului, lui Repton i-ar fi fost greu să ajungă la Saint- 
Enoch, îşi putea trimite bărcile şi era cazul să nu se lase 
surprinşi în timpul nopţii. 

De altfel, securitatea navei franceze fu asigurată: spre 
ora zece, o ceaţă destul de deasă o învălui. Ar fi fost greu 
să se găsească locul unde se afla în pană. 

Orele trecură fără nici o alarmă. Când soarele răsări, 
ceata care nu se împrăştiase l-ar fi ascuns pe Repton chiar 
la o jumătate de milă. Şi poate că englezii nu renunţaseră 
să-şi pună amenințările în aplicare şi aveau să încerce un 

atac la ridicarea ceţii. Însă vântul n-avea să-i ajute. Nici un 
suflu nu traversa spaţiul şi starea atmosferică nu se 
modifică toată dimineaţa. Echipajul lui SaintEnoch putu să 
se apuce de treburi, fără să fie tulburat. 

Din zori - era în 21 octombrie - domnul Bourcart 
procedase la ridicarea balenei, dând ordin oamenilor să se 
grăbească.  Folosiră palancuri şi oamenii lucrară cu 
schimbul la vinci. 

În prealabil, meşterul Ollive, ajutat de câţiva mateloţi, 
trecuse un lanţ peste înotătoarea dinafară, şi animalul se 
răsuci în loc, ceea ce uşură tăierea în bucăţi. Desprinseră 
atunci capul şi, nu fără mari eforturi, îl depuseră pe punte. Îi 
tăiară buzele, limba, fanoanele, operaţie care se simplifică 
după ce-l împărţiră în patru bucăţi. 

Topitoarea fiind aprinsă, lemnul nelipsind, graţie 
proviziilor îmbarcate la Petropavlovsk, bucătarul putu 
întreţine focul sub cele două cazane. 

În ele topiră mai întâi grăsimea scoasă din cap, din 
limbă şi buze, care-i de calitate mai fină. Apoi procedară la 
împărţirea corpului în bucăţi de opt până la nouă braţe, 
reduse apoi la două picioare pentru a fi introduse în 
topitoare. 

Întreaga dimineaţă şi o parte din după-amiază fură 
consacrate acestei munci. Abia spre ora trei, ceața se mai 
risipi puţin. Dar aburul fin îi împiedica să vadă mai departe 
de o jumătate de milă. 

De la Repton nici o veste. N-ar fi putut să se apropie, 
din cauza brizei, decât remorcat de ambarcaţiuni, ceea ce 
ar fi cerut o mare cheltuială de energie. 

Totuşi, domnul Bourcart se afla în continuare în alertă. 
Barca locotenentului Allotte fu trimisă în recunoaştere spre 

nord-est. Se întoarse fără să aibă ceva de semnalat, dat 
fiind că nu se aventurase nici la o jumătate de leghe spre 
nord. 

În fond, poate că echipajului nu i-ar fi părut rău să se ia 
la bătaie cu englezii. E o tradiţie la francezi şi, mai ales, la 
marinari. Ei se mai gândesc încă să-şi ia revanşa pentru 
Waterloo! Dar probabil că, de data asta, tunul de pe 
muntele Saint Jean n-avea să se facă auzit, şi Wellington 
avea să bată în retragere, spre largul mării. 

Lucrul continua în condiţii excelente. Domnul Bourcart 
socotise că jumătate din grăsime avea să fie topită în 
timpul zilei. Deci, dacă vântul s-ar fi întețit, spera să poată 
ridica velele peste patruzeci şi opt de ore, cu două sute de 
butoaie în plus în cală. 

Către ora patru, se produse totuşi o alarmă. 

Fierarul Thomas, îmbarcat în luntrea cea mică, era pe 
cale de a consolida una din piesele cârmei, când i se păru 
că aude un fel de clipocit venind dinspre vest. 

să fi fost un zgomot de rame, anunțând apropierea 
bărcilor lui 

Repton?... Descoperiseră oare englezii poziţia lui Saint- 
Enoch? 

Fierarul îl preveni imediat pe domnul Bourcart. Cine ştie 
dacă nu venise momentul să desprindă puştile de pe 
suporturile din careu şi să se pregătească de apărare?... 

Suspendară lucrul, şi oamenii ocupați cu tăierea balenei 
trebuiră să se întoarcă la bord. 

Dat fiind că ochii nu erau de nici un folos, în mijlocul 
ceţurilor, se ciuliră urechile. O tăcere absolută domnea la 
bord. Lăsară să se stingă şi focul, care pâlpâia sub 
topitoare. S-ar fi putut auzi cel mai mic zgomot venit din 

larg. 

Trecură câteva minute. Nici o barcă nu apăru - şi ar fi 
fost o mare îndrăzneală din partea căpitanului King să 
încerce un atac asupra lui Saint-Enoch în aceste condiţii. 
Deşi ceața, care-i stânjenea pe englezi, le-ar fi permis să se 
apropie fără să fie zăriţi, ei trebuiau să presupună că 
domnul Bourcart era cu ochii-n patru. Dar meşterul Ollive 
repeta întruna: 

- Nimic nu m-ar mira din partea lui John Bull. 

După cum nu întârziară să-şi dea seama, fusese o 
alarmă falsă. Clipocitul provenea, probabil, de la una din 
acele brize capricioase care străbat ceata, fără a avea însă 
putere s-o împrăştie. Constatară chiar că briza începea să 
se înteţească, suflând intermitent, fără direcţie fixă. Dacă 
n-avea să răzbească ceața, cerul avea să rămână tulbure 
până la răsăritul soarelui. Acestui calm, destul de rar în acel 
anotimp, în partea septentrională a Oceanului Pacific, 
aveau să-i urmeze probabil mari furtuni. Era de temut că 
navigația n-avea să mai fie atât de favorizată ca la plecarea 
din Petropavlovsk. Totuşi, cum vasul se comportase bine în 
timpul atâtor uragane, fără să fi suferit vreodată avarii 
grave, Jean-Marie Cabidoulin ar fi făcut mai bine să-i 
scutească de poveştile lui amenințătoare pe oamenii lui 
Saint-Enoch, din Havre, având drept căpitan pe Evariste- 
Simon Bourcart! 

La urma urmelor, de ce nu şi-ar regăsi norocul din prima 
campanie, de ce n-ar întâlni alte balene, care să permită 
completarea încărcăturii înainte de a ancora în 
Vancouver?... 

După-amiaza înainta. Pe cât se părea, noaptea avea să 
fie la fel de întunecoasă ca şi cea dinainte. În orice caz, 

precauţiunile fuseseră luate şi, la întoarcerea locotenentului 
Allotte, bărcile fuseseră urcate înapoi, la bord. 

În definitiv, pentru treaba care rămăsese de făcut, era 
mai bine ca Saint-Enoch să stea imobilizat încă douăzeci şi 
patru de ore, cu condiţia ca un vânt bun să-l împingă spre 
coasta americană. 

Deodată, puţin înainte de ora cinci, nişte şuierături de o 
extremă violenţă sfâșiară aerul. În acelaşi timp, marea se 
tulbură până în străfunduri. O imensă pânză de spumă îi 
albi suprafaţa. Saint-Enoch, săltat pe spinarea unui val 
enorm, fu scuturat de un ruliu şi de un tangaj din cele mai 
violente. Velele, care atârnau pe strângătoare, trosniră cu 
zgomot mare şi echipajul se temu că întreaga arboradă se 
va prăbuşi. 

Din fericire, corpul balenei, bine legat de-a lungul 
bordului, nu se desprinse, ceea ce fu un adevărat miracol, 
într-atât se înclinase vasul. 

- Ce-i asta? strigă domnul Bourcart, năpustindu-se afară 
din cabina lui. 

Apoi urcă pe dunetă, unde secundul şi locotenenţii se 
grăbiră să-l ajungă. 

- Trebuie să fi fost un val seismic, declară domnul 
Heurtaux, şi Saint-Enoch era gata să fie luat de ape... 

- Da... un val seismic, repetă meşterul Ollive, căci vânt 
nu-i nici cât să-mi umple pălăria... 

- Dar, cum ar putea fi însoţit de o vijelie, reluă căpitanul 
Bourcart, pune să strângă toate velele, Heurtaux!... Nu 
trebuie să ne ia prin surprindere! 

Era un lucru prudent, şi chiar oportun. După câteva 
minute, vântul crescu cu destulă impetuozitate, gonind o 
parte din ceaţă spre sud. 

- Navă la pupa, în babord! 

Acest strigăt, scos de unul dintre mateloţii agăţaţi de 
şarturile trinchetului, făcu să se întoarcă toate privirile în 
partea aceea. 

Nava semnalată era oare Repton?... 

Da, era vasul englez, aflat la aproximativ trei mile de 
Saint-Enoch. 

- Mereu în acelaşi loc, observă locotenentul Coquebert. 

- Ca şi noi, răspunse domnul Bourcart. 

- S-ar zice că se pregăteşte să întindă velele, remarcă 
locotenentul Allotte. 

- Fără îndoială, o să pornească, declară domnul 
Heurtaux. 

- Vrea oare să vină spre noi? întrebă doctorul Filhiol. 

- E în stare! strigă meşterul Ollive. 

- Vom vedea, se mulţumi să spună căpitanul Bourcart. 

Cu luneta la ochi, nu înceta să urmărească baleniera 
engleză. 

Aveau toate motivele să creadă că domnul King voia să 
profite de briza care sufla de la est, pentru a se apropia de 
Saint-Enoch. 

Vedeau oamenii căţărându-se pe vergi. În curând, 
gabierii, trinca, brigantina fură braţate cu murele la tribord, 
apoi murele şi micul foc, care înlesniră volta lui Repton. 

Problema era de a se şti dacă avea să-şi continue 
drumul spre est, strângând vântul, pentru a se îndrepta 
înspre vreun port din Columbia britanică. 

Dar nu, nu aceasta era intenţia căpitanului King, şi cei 
de pe Saint-Enoch n-aveau cum să se înşele. În loc să se 
îndrepte spre est, Repton mergea astfel, încât să-i taie 
drumul lui Saint Enoch. 

- Cu noi are ce are! strigă Romain Allotte. Vrea să-şi 
ceară partea din balenă! Ei bine... n-o să capete nici măcar 
o bucată de coadă! 

Spusele locotenentului fură repetate de echipaj. Dacă 
Repton îl ataca pe Saint-Enoch, avea cu cine să stea de 
vorbă!... Aveau să-i răspundă cum se cuvine, cu puştile, cu 
pistoalele şi cu securea!... 

Era ora şase şi câteva minute. Soarele cobora repede 
spre orizont, cam la sud-vest. Marea continua să fie 
eliberată de ceaţă, în partea de unde sufla briza. Nu scăpau 
din vedere nici o mişcare a lui Repton, care înainta cu o 
viteză mijlocie. În mai puţin de o jumătate de oră avea să 
fie bord la bord cu Saint-Enoch, dacă nu-şi schimba direcţia. 

În vederea unui atac, se dădu ordin să fie pregătite 
armele. Încărcară cele două catapulte cu care sunt 
înarmate, în genere, balenierele. Dacă domnul King va 
arunca câteva ghiulele de cinci, şase livre, căpitanul 
Bourcart putea să-i răspundă cu un număr egal şi de 
aceeaşi greutate. 

Repton se afla doar la trei sferturi de milă, când starea 
mării se modifică brusc, fără nici o schimbare în condiţiile 
atmosferice. Vântul nu se întărise, cerul nu se acoperise. 
Nici un nor ameninţător nu se ridica la orizont. Calm plat în 
zonele joase, ca şi în cele înalte ale spaţiului. 

Fenomenul extraordinar care se pregătea avea să se 
localizeze, deci, în această parte a oceanului. 

Deodată, se auziră mugete îngrozitoare, a căror natură 
şi cauză nimeni de pe Saint-Enoch nu le putu recunoaşte. 
Marea începu să fiarbă, se albi de spumă, se denivelă, ca şi 
cum o erupție submarină i-ar fi răscolit adâncurile chiar în 
locul ocupat de baleniera engleză, în timp ce baleniera 

franceză nu simţea încă efectele acestei tulburări 
inexplicabile. 

Căpitanul Bourcart şi tovarăşii lui, surprinşi mai întâi, îl 
priveau pe Repton, şi ceea ce văzură le transformă surpriza 
în groază. 

Repton se ridicase pe coama unui val enorm, apoi 
dispăru în spatele acestuia. Din val ţâşneau puternice jeturi 
lichide, aşa cum ar fi putut ţâşni din nările unui monstru, al 
cărui cap gigantic s-ar fi aflat sub navă şi a cărui coadă ar fi 
bătut marea la o jumătate de ancablură, adică la 
aproximativ o sută de metri... 

Când nava reapăru, era descumpănită, cu arborada 
căzută, greementul sfărâmat, coca spartă, asaltată de 
valuri formidabile. 

Un minut mai târziu, rostogolită încă o dată de 
monstruoasa trombă de apă, ea fu înghițită de abisurile 
Pacificului. 

Căpitanul Bourcart, ofiţerii şi echipajul scoaseră un 
strigăt de groază, cutremuraţi de acest inexplicabil şi 
înspăimântător cataclism... 

Dar poate că oamenii de pe Repton nu pieriseră toţi, 
odată cu nava?... Poate câţiva reuşiseră să fugă în bărci, la 
timp, pentru a nu fi antrenați în genune?... Poate că ar fi 
reuşit să-i salveze pe câţiva dintre acei nefericiţi, înainte ca 
noaptea să fi cuprins marea?... În faţa unor asemenea 
catastrofe, orice motiv de duşmănie se uită!... Era o datorie 
umanitară de îndeplinit, şi aveau s-o îndeplinească... 

- Bărcile la apă! 

Se scurseseră abia două minute de la dispariţia lui 
Repton şi mai era încă timp să fie ajutaţi supraviețuitorii 
naufragiului. 

Deodată, înainte ca bărcile să fi fost coborâte, se 
produse un şoc nu prea violent. Ridicat cu şapte, opt palme 
la pupa, ca şi cum s-ar fi ciocnit de o stâncă, SaintEnoch se 
înclină la tribord şi rămase nemişcat. 

Capitolul XII. EŞUAREA 


Vântul care sufla de la est, către orele cinci seara, şi de 
care Repton voise să profite, nu se menţinuse. După apusul 
soarelui, el slăbi şi sfârşi prin a înceta cu totul. Agitaţia 
mării se reduse la un uşor clipocit de suprafaţă. Se iviră iar 
ceţurile dese care învăluiau de patruzeci şi opt de ore 
această porţiune a Pacificului. 

Saint-Enoch eşuase chiar în momentul când echipajul 
era pe cale de a lansa bărcile la apă. Oare sfârşitul lui 
Repton trebuia atribuit unui accident de aceeaşi natură?... 
Şi, mai puţin norocoasă decât Saint-Enoch, nava engleză se 
sfărâmase de o stâncă submarină?... 

Oricum, chiar dacă nu se scufundase, Sa'int-Enoch 
eşuase. Or, cum risca în fiecare clipă să fie înghiţit de 
valuri, fu imposibil să folosească bărcile pentru salvarea 
marinarilor englezi. 

Prima senzaţie a domnului Bourcart şi a tovarăşilor săi 
fusese de stupoare. 

Cărei cauze să-i atribuie eşuarea?... SaintEnoch abia 
dacă simţise acţiunea brizei uşoare, care se ridicase către 
ora cinci seara. Ca să ajungă să se urce pe stâncă, suferise 
oare acţiunea vreunui curent a cărui existenţă n-o bănuia 
nimeni şi care nu putea fi observat?... Erau, aici, 
circumstanţe dintre cele mai inexplicabile şi, de altfel, 
momentul nu era potrivit pentru explicaţii. 

Zguduitura, aşa cum am mai spus, fusese mai curând 
slabă. Dar, după două izbituri ale călcâiului chilei, care nu 
distruseră cârma, nava primi în plin un val enorm. Din 
fericire, arborada nu se clinti, iar straiele şi şarturile 

rezistară. Fără avarii la cocă, nu părea ameninţată să se 
scufunde, ca Repton. Poate că nu-i lipseau decât câteva 
degete de apă ca să-şi revină la linia de plutire şi avea să 
se degajeze la venirea fluxului?... 

Şocul avu drept prim rezultat ruperea parâmelor care 
ţineau balena şi curentul antrenă cadavrul. 

Dar aveau altceva de făcut, decât să se neliniştească de 
pierderea unei sute de butoaie de ulei. SaintEnoch eşuase 
şi trebuiau să-l salveze din această situaţie neplăcută. 

În urma accidentului, meşterul Ollive se ferea să-l 
interpeleze pe Jean-Marie Cabidoulin. Butnarului i-ar fi 
plăcut să-i răspundă: 

- Nu-i decât începutul sfârşitului! 

În acest timp, domnul Bourcart şi secundul se sfătuiau 
pe dunetă. 

- Există deci praguri în partea aceasta a Pacificului? 
spuse domnul Heurtaux. 

- Nu ştiu ce să cred, declară domnul Bourcart. Sigur e 
că hărţile nu indică nici unul, între Kurile şi Aleutine! 

Într-adevăr, cele mai noi hărţi nu arătau nici praguri, 
nici recifuri în această parte a oceanului, unde meridianele 
o sută douăzeci şi o sută şaizeci se întretaie cu paralela 
cincizeci. E adevărat că, de şaizeci de ore, ceața îi 
împiedicase pe căpitanul Bourcart să facă punctul. Dar 
ultima observaţie îi situa la peste două sute de mile de 
arhipelagul aleutin. Or, nu se putea admite că, de la 19 
octombrie, vântul sau curenţii îl purtaseră pe SaintEnoch la 
o asemenea distanţă. 

Şi totuşi, ar fi putut eşua numai pe recifurile extreme 
ale Aleutinelor. 

Coborând în careu, domnul Bourcart îşi întinsese hărţile 

pe masă şi le studia stabilind cu vârful compasului poziţia 
ocupată de navă, evaluând cu aproximaţie drumul parcurs 
în trei zile. Şi chiar dacă s-ar fi estimat până la două sute de 
mile în această direcţie, adică până la Insulele Aleutine, tot 
n-ar fi întâlnit nici un prag... 

- Totuşi, observă doctorul Filhiol, nu s-ar putea să se fi 
produs o ridicare a fundului în locul acesta, într-o epocă 
ulterioară întocmirii hărţilor?... 

- O ridicare a fundului? repetă domnul Bourcart, care nu 
părea să respingă o asemenea ipoteză. 

Şi, în absenţa alteia, era oare lipsit de rațiune să o 
admită?... De ce nu s-ar fi ridicat pragul submarin la 
suprafaţa mării, printr-o presiune lentă, sau printr-o mişcare 
bruscă, datorată acţiunii forţelor plutonice? Oare lipsesc 
exemplele unor astfel de fenomene telurice, în regiunile 
unde încă se mai manifestă acţiunea eruptivă? Şi nu se 
învecinează această zonă cu un arhipelag vulcanic?... Cu 
două luni şi jumătate mai devreme, traversând-o, nu 
observaseră la nord flăcările lui Sicaldinskoi pe Insula 
Unimak?... 

Deşi această explicaţie era plauzibilă, într-o oarecare 
măsură, majoritatea echipajului avea s-o respingă, aşa cum 
se va vedea îndată. 

În definitiv, oricărei cauze i s-ar fi datorat, eşuarea lui 
Saint-Enoch era indiscutabilă. Sondând la prova, apoi la 
pupa, meşterul Ollive nu găsi sub chilă mai mult de patru, 
cinci picioare de apă. 

Prima grijă a căpitanului Bourcart fusese să inspecteze 
cala. Jean-Marie  Cabidoulin şi  marangozul Ferut îşi 
dăduseră seama că marea nu pătrunsese prin bordaj şi că 
nici o infiltrare de apă nu se produsese în urma ciocnirii. 


168 


În concluzie, trebuiau să aştepte până a doua zi, pentru 
a determina natura acestui prag necunoscut al Pacificului, 
şi poate că aveau să reuşească să-l degajeze pe Saint- 
Enoch, înaintea începerii furtunilor. 

Noaptea păru interminabilă. Nici ofiţerii nu se retraseră 
în cabine, nici oamenii în postul echipajului. Trebuiau să fie 
gata la orice. Din când în când se produceau hârşâituri ale 
chilei pe recif... Oare n-aveau să se desprindă de pe acest 
prag de stânci sub influenţa vreunui curent? Nu s-ar fi putut 
ca nava să alunece în partea în care era liberă şi să-şi 
regăsească linia de plutire?... 

De altfel, ca măsură de prevedere, căpitanul Bourcart 
coborâse bărcile pe mare, cu cât mai multe provizii, pentru 
cazul în care ar fi trebuit să-l părăsească pe SaintEnoch. 
Cine ştie dacă n-avea să fie nevoie să se îmbarce în ele, 
pentru a ajunge la pământurile cele mai apropiate?... lar 
acestea trebuiau să fie insulele arhipelagului aleutin, afară 
de cazul că, în urma unor împrejurări absolut de neînțeles, 
nava ar fi fost deviată din drumul ei. Ea nu ameninţa să se 
răstoarne, ceea ce s-ar fi întâmplat, poate, dacă balena ar 
mai fi fost legată de bordaj. 

Printre alte împrejurări care ar fi putut aduce degajarea 
lui Saint-Enoch, domnul Bourcart nu înceta să se bizuie pe 
flux. El ştia că mareele sunt, în general, slabe pe toată 
întinderea Pacificului. Dar poate că o ridicare de câteva 
degete a mării ar fi fost de ajuns... Nava nu părea să se fi 
angajat foarte departe pe stâncă, aderând la ea doar prin 
călcâiul chilei. 

Fluxul începu să se facă simţit pe la ora unsprezece, şi 
marea avea să aibă înălţimea maximă spre orele două 
dimineaţa. Căpitanul şi ofiţerii urmăriră, deci, cu atenţie 

înaintarea mareei anunţată printr-un clipocit de curent pe 
care urechea îl înregistra în noaptea atât de calmă. 

Din nefericire, în momentul aşteptat, când marea fu 
staţionară, nu se produse nici o schimbare. Sa'intEnoch 
simţi câteva scuturături slabe, chila i se mişcă poate uşor 
pe pragul submarin... La acea dată a lunii octombrie, 
mareele echinocţiului trecuseră şi şansele de a se degaja în 
felul acesta aveau să scadă odată cu lunaţiile apropiate. 

Şi acum, când refluxul avea să se accentueze, nu era 
oare de temut că situaţia se va înrăutăţi?... Oare înclinarea 
n-avea să se mărească pe măsură ce apa se retrăgea, şi 
nava nu risca să se răstoarne? 

Acest grav motiv de nelinişte nu încetă decât spre patru 
şi jumătate dimineaţa. De altfel, pentru a face faţă oricărui 
eveniment, căpitanul Bourcart pregătise proptele din 
vergile zburătorului, dar nu fu nevoie să le folosească. 

Puțin înainte de ora şapte, o lumină împurpură ceţurile 
dinspre est. Soarele, care răsărea la orizont, nu putu să le 
risipească şi greementul se încărcă de umezeală. 

După cum vă închipuiţi, ofiţerii pe dunetă, mateloţii pe 
teugă încercau să străpungă ceata cu privirile, în partea în 
care eşuase nava, aşteptând ca bărcile să-i poată da ocol. 
Fiecare era nerăbdător să afle poziţia pragului stâncos. Se 
întindea oare pe un spaţiu mare?... Forma un prag unic?... 
Se zăreau vârfuri de stânci ieşind din marea joasă? 

Nu se putea vedea nici la câţiva metri dincolo de 
copastie. Totuşi, nu se auzea zgomotul caracteristic al 
resacului produs de curent pe stâncile de la suprafaţa apei. 

Deci, nimic de făcut înainte de împrăştierea ceţii şi 
poate că avea să se risipească la fel ca în zilele precedente, 
în clipa când soarele avea să se apropie de meridian. 

Atunci, dacă circumstanţele permiteau, domnul Bourcart 
avea să încerce să determine poziţia cu sextantul şi 
cronometrul. 

Era nevoie de o inspecţie mai amănunţită a calei. 
Meşterul Cabidoulin şi marangozul Ferut se asigurară din 
nou, deplasând un număr de butoaie din spate, că apa nu o 
invadase. Nici coastele, nici bordajul nu cedaseră în 
momentul eşuării. Deci nici o avarie gravă. Dar, deplasând 
butoaiele, butnarul nu-şi spunea oare că trebuiau, fără 
îndoială, ridicate pe punte şi aruncate în mare, atât cele 
pline cât şi cele goale, pentru a uşura nava?... 

Dimineaţa înainta şi cerul rămânea acoperit. O 
recunoaştere făcută de domnul Bourcart şi secund în jurul 
lui Saint-Enoch, pe o rază de jumătate de ancablură, nu 
aduse nici o lămurire în legătură cu poziţia şi natura stâncii. 

Înainte de toate, ar fi trebuit să ştie dacă se găseau în 
apropierea unui țărm, pe care ambarcaţiunile ar fi putut 
acosta, dacă devenea necesară părăsirea navei. E adevărat 
că domnul Bourcart nu putea admite existenţa unui 
continent sau a unui arhipelag în această zonă şi îi 
răspunse pe un ton hotărât doctorului, care-l chestionă în 
această privinţă: 

- Nu, domnule Filhiol, nu, acum câteva zile am obţinut o 
determinare exactă, repet... Mi-am revăzut calculele şi 
trebuie să fim la cel puţin două sute de mile de 
extremitatea Kurilelor! 

- Mă întorc, deci, la explicaţia mea, reluă doctorul 
Filhiol. Trebuie să se fi produs o ridicare a solului submarin, 
de care s-a ciocnit Sa/int-Enoch... 

- E posibil şi refuz să cred că o eroare sau o deviere din 
drum ne-ar fi aruncat la o asemenea distanţă spre nord. 

Era, într-adevăr, un mare ghinion, că vântul nu părea să 
se ridice. Mai întâi, ar fi măturat ceața şi ar fi degajat 
orizontul. Apoi, dacă ar fi suflat dinspre vest, echipajul, 
ridicând velele pe catarge, l-ar fi silit poate pe Saint-Enoch 
să se smulgă de pe pragul stâncos... 

- Să aşteptăm... Să aşteptăm, prieteni! repeta căpitanul 
Bourcart, care simţea crescând nerăbdarea şi neliniştea 
oamenilor săi. Sper că ceața se va ridica în timpul 
după-amiezii şi vom cunoaşte exact situaţia din care sper 
că vom ieşi fără mari pagube! 

Dar când mateloţii şi muşii se uitau la Jean-Marie 
Cabidoulin, îl vedeau clătinând din capul lui mare şi zbârlit, 
semn că nu împărtăşea deloc acest optimism, şi asta nu-i 
liniştea. 

Între timp, pentru a împiedica fluxul de la est să 
împingă nava înainte pe stâncă, domnul Bourcart, de acord 
cu secundul, hotări să fixeze o ancoră la pupa. 

Meşterul Ollive şi doi mateloţi pregătiră una din bărci, 
pentru a efectua această prudentă operaţie, sub 
conducerea locotenentului Allotte. 

Barca porni, în timp ce de pe SaintEnoch se fila garlinul 
ancorei. 

Conform ordinelor căpitanului Bourcart, locotenentul 
sondă la vreo cincizeci de picioare de navă. Spre marea lui 
surpriză, nu dădu de fund nici după ce desfăşură douăzeci 
de braţe de sondă. 

Operația reluată în mai multe locuri avu un rezultat 
identic, şi plumbul nu atinse fundul nicăieri. 

În aceste condiţii, aruncarea ancorei ar fi fost inutilă de 
vreme ce nu putea să muşte. Trebuiau să conchidă că, cel 
puţin în acea parte, laturile stâncii erau tăiate vertical. 

Când barca se întoarse, locotenentul Allotte dădu 
raportul căpitanului. 

Domnul Bourcart se arătă destul de surprins. El credea 
că stânca trebuia mai curând să coboare în pante laterale 
foarte alungite, căci eşuarea se produsese aproape fără 
zdruncinături, ca şi cum nava ar fi lunecat pe suprafaţa unui 
prag abia înclinat. 

Era cazul să efectueze sondaje în jurul lui Saint-Enoch, 
pentru a determina, pe cât posibil, întinderea stâncii şi 
adâncimea apei la suprafaţa ei. Căpitanul Bourcart se 
îmbarcă în luntre cu secundul, şeful de echipaj şi doi 
mateloţi. Luară cu ei un fir cu plumb a cărui saulă măsura 
două sute de braţe. 

După ce repetară operaţia locotenentului Allotte, se 
convinseră că extremitatea sforii nu atinge fundul. Trebuiră 
să renunţe deci la fixarea unei ancore la pupa, operaţie 
care, în alte condiţii, ar fi permis degajarea navei, virând 
vinciul ancorei. 

- Căpitane, spuse domnul Heurtaux, am face bine să 
sondăm numai la câteva picioare de corpul navei. 

- Sunt de aceeaşi părere, răspunse domnul Bourcart. 

Meşterul Ollive agăţă cangea într-unul din portsarturi şi 
dispuse barca astfel, încât să înconjoare coca navei la cel 
mult cinci, şase picioare. Din trei în trei metri, secundul 
sondă. Nicăieri plumbul nu întâlni pragul, nici chiar la două 
sute de braţe. 

Va să zică, pragul nu ocupa decât o suprafaţă foarte 
restrânsă, la unul sau doi stânjeni sub mare. Asta însemna 
că SaintEnoch eşuase în vârful unui con submarin 
nesemnalat în această regiune. 

Orele treceau şi nimic nu anunţa ridicarea ceţurilor. 

Domnul Bourcart vru să încerce să degajeze vasul cu 
ajutorul bărcilor, în momentul când mareea avea să atingă 
înălţimea maximă. Trăgându-l de pupa, poate ar fi reuşit 
să-l readucă în largul mării. 

Această manevră se execută în condiţiile cele mai 
favorabile. Cele şase bărci îşi reuniră forţele într-un efort 
comun şi mateloţii traseră cu toată puterea la rame. Făcu 
oare nava o uşoară mişcare de recul?... 

Abia de un picior. Fu tot ce obţinură şi, până la urmă, 
echipajul îşi pierdu speranţa de a o smulge de pe stâncă. 

Or, dacă vântul nu făcea ceea ce nu putuseră face 
bărcile, ce avea să se întâmple cu Saint-Enoch la primele 
furtuni?... Prăvălit pe pragul de stâncă, în curând n-ar fi 
rămas din el decât resturi informe... Şi cât aveau să mai 
întârzie furtunile care bântuie aceste porţiuni ale Pacificului, 
în această perioadă a anului? 

Mai rămânea de încercat o operaţiune. După ce reflectă 
îndelung, după ce se sfătui cu ofiţerii şi cu meşterii, 
căpitanul Bourcart trebui să se hotărască, amânând-o totuşi 
cu câteva ore, din moment ce nu părea de temut o 
schimbare a vremii. Amintita operaţiune ar fi avut drept 
scop uşurarea navei, prin aruncarea încărcăturii în mare. 
Scăpând de cele opt sute, nouă sute de butoaie de ulei, 
avea poate să se ridice suficient pentru a pluti în intervalul 
dintre maree. Aşteptară, socotind că, în ziua aceea, ca şi în 
ajun, ceața se va împrăştia. 

Era unul dintre motivele pentru care domnul Bourcart 
nu aplică imediat proiectul de sacrificare a încărcăturii. 
Într-adevăr, chiar dacă nava avea să se elibereze, ar fi fost 
oare posibil s-o dirijeze în mijlocul ceţurilor?... Marile 
adâncimi, pe care sondele le înregistraseră în jurul stâncii, 

însemnau oare că nu există în apropiere alte stânci 
submarine, pe care Saint-Enoch risca să eşueze din nou?... 
Oare, la mai puţin de o milă, Repton nu se ciocnise şi el, şi 
încă atât de teribil, încât se scufundase aproape imediat?... 

Această reflecţie, pe care o făcu fiecare, redeschise 
discuţiile asupra balenierei engleze. Nu era cazul să se 
întrebe dacă măcar câţiva oameni nu supravieţuiseră 
naufragiului?... Oare bărcile lor nu încercau să-l regăsească 
pe Saint-Enoch?... Domnul Bourcart şi echipajul stăteau cu 
urechile ciulite... 

Nu se auzea nici un strigăt şi, fără îndoială, nici un 
matelot de pe Repton nu putuse scăpa din cumplita 
catastrofă... 

Trecură trei ore. Marea retrăgându-se, era inutil să 
spere că nava se va desprinde singură. De altfel, diferenţa 
dintre înălţimea maximă a fluxului şi cea minimă a 
refluxului avea să fie destul de mică. Stânca n-avea să se 
arate decât poate la mareea de lună plină. Domnul 
Heurtaux constată că apa nu scăzuse sensibil, în raport cu 
reperele trasate pe cocă, şi, când sondau împrejur, lăncile 
atingeau fundul zgrunţuros la o adâncime constantă de 
cinci picioare. 

Asta era situaţia. Cum se va rezolva ea?... Saint-Enoch 
îşi va putea relua navigaţia?... Oamenii n-aveau să fie 
constrânşi să-l părăsească, înainte ca vreo furtună să-l fi 
nimicit?... Erau treizeci şi trei la bord şi puteau încăpea în 
ambarcaţiuni, cu provizii pentru câteva zile. Dar la ce 
distanţă se afla coasta cea mai apropiată?... Dacă trebuiau 
să străbată sute de mile?... 

Domnul Bourcart se hotări să sacrifice încărcătura. 
Poate că vasul, uşurat de câteva sute de tone, avea să se 

ridice destul în timpul fluxului, pentru ca echipajul să-l 
poată degaja. 

Odată luată hotărârea, oamenii se apucară de treabă, 
blestemând nenorocul care-i făcea să irosească profiturile 
acestei ultime campanii!.. 

Meşterul Ollive grăbea lucrul. Cu ajutorul unor palancuri 
fixate deasupra celor două bocaporte, butoaiele fură 
ridicate pe punte, apoi aruncate în mare. Unele se 
scufundau imediat. Altele, sparte de stâncă în cădere, se 
goleau de conţinutul lor, care urca la suprafaţa mării. Saint- 
Enoch fu înconjurat curând de un strat de grăsime, ca şi 
cum ar fi turnat ulei ca să liniştească valurile unei furtuni. 
Dar marea nu fusese niciodată mai calmă. Nici cea mai 
uşoară hulă la suprafaţă sau pe perimetrul pragului, deşi 
domnul Heurtaux constatase existenţa unui curent venind 
dinspre nord-est. 

Mareea nu mai putea întârzia. Totuşi, delestarea navei 
n-avea să-şi producă efectul decât în momentul când fluxul 
avea să atingă înălţimea maximă. Mai aveau la dispoziţie 
trei ore, aşa că operaţia avea să se termine la timp. Nu era 
vreme de pierdut, altfel Saint-Enoch ar fi rămas eşuat până 
în noaptea următoare, şi era mai bine să se îndepărteze de 
stâncă în timpul zilei. 

Scoaterea din cală a celor opt sute de butoaie ceru 
timp, fără a mai vorbi de oboseală. Către ora cinci, 
jumătate din treabă era isprăvită. Cum mareea câştigase 
între trei şi patru picioare, se părea că Saint-Enoch ar fi 
trebuit să se resimtă, şi totuşi nu se produse nici o 
mişcare... 

- La dracu! S-ar spune... că nava noastră e ţintuită în 
locul ăsta, zise meşterul Ollive. 

- Şi nu tu ai s-o desţintuieşti! murmură Jean-Marie 
Cabidoulin. 

- Ce spui, bătrâne? 

- Nimic! replică butnarul, aruncând unul din butoaiele 
goale. 

Pe de altă parte, speranţa că negurile se vor risipi nu se 
realizase. Întunericul ameninţa să fie îndesit de brumă. 
Deci, dacă nava nu se elibera decât la mareea următoare, 
căpitanului Bourcart avea să-i fie foarte greu s-o scoată din 
această zonă plină de primejdii. 

Puțin după ora şase, când semiobscuritatea invada 
spaţiul, se auziră strigăte dinspre vest, unde se zăreau vagi 
lumini. 

Meşterul Ollive, postat pe teugă, se duse la căpitanul 
Bourcart, la piciorul dunetei. 

- Căpitane... Ascultaţi!  Ascultaţi! spuse el. Auziţi? 
Acolo... parcă... 

- Da... e o chemare! întări locotenentul Coquebert. 

Un mic tumult se iscă în rândul echipajului. 

- Linişte! ordonă domnul Bourcart. 

Şi fiecare ciuli urechea. 

Într-adevăr, apelurile încă depărtate ajungeau la bord. 
Fără îndoială că erau adresate lui Saint-Enoch. 

Un strigăt puternic le răspunse imediat, la un semn al 
căpitanului Bourcart: 

- Ohe!... Ohe!... Aici!... 

Erau oare indigenii de pe uscat sau de pe o insulă din 
vecinătate veniţi cu luntrile lor?... Nu era vorba mai curând 
de supraviețuitorii de pe Repton?... Ambarcaţiunile lor nu 
căutau, oare, din ziua precedentă, în mijlocul ceţii dese, să 
ajungă la baleniera franceză?... 

Această ipoteză, cea mai verosimilă, era adevărată. 

Câteva minute mai târziu, ghidându-se după strigăte şi 
după detunăturile armelor de foc, două ambarcaţiuni 
ajunseră la Saint-Enoch. 

Erau bărcile lui Repton, cu douăzeci şi trei de mateloţi, 
inclusiv căpitanul King. 

Bieţii oameni, extenuaţi de oboseală, nu avuseseră timp 
să ia provizii, atât de neaşteptată fusese catastrofa. După 
ce rătăciseră douăzeci şi patru de ore, mureau de foame şi 
de sete... 

Supraviețuitorii de pe Repton fură aduşi la bord şi 
primiţi de domnul Bourcart cu politeţea de care nu se 
despărţea niciodată, cu toate că nu-i putea lăuda pentru 
comportarea lor anterioară. Înainte de a-l chestiona pe 
căpitanul King, înainte de a-l întreba despre împrejurările în 
care-şi pierduse nava, înainte de a-i aduce la cunoştinţă 
situaţia lui SaintkEnoch, domnul Bourcart ordonă să li se 
dea tuturor de mâncare şi de băut. 

Căpitanul King fu condus în careu, iar mateloţii coborâră 
în postul echipajului. 

Treisprezece oameni lipseau din echipajul căpitanului 
King, treisprezece înghiţiţi de mare, în timpul naufragiului 
lui Repton. 

Capitolul XIII. O STÂNCĂ SUBMARINĂ CARE 
SE MIŞCĂ 


Atunci când căpitanul King şi însoțitorii lui îl acostaseră 
pe Saint-Enoch, ceața era atât de deasă, încât, dacă nu li 
s-ar fi auzit strigătele, bărcile ar fi trecut pe lângă stâncă. 
Plutind spre sud, englezii n-ar fi întâlnit nici coasta asiatică, 
nici cea americană. Admiţând chiar că vântul ar fi risipit 
ceața, cum ar fi străbătut ei sute de mile spre est sau spre 
vest?... Şi, de altfel, fără pesmeţi ca să-şi astâmpere 
foamea, fără apă dulce ca să-şi astâmpere setea, în cel 
mult patruzeci şi opt de ore n-ar mai fi rămas viu nici unul. 

Cu ofiţeri şi mateloţi, Repton avea în total treizeci şi 
şase de oameni. Numai douăzeci şi trei se aruncaseră în 
ambarcaţiuni şi adăugându-i personalului de pe Saint- 
Enoch, micşorat de la moartea matelotului Rollat, se 
obținea cifra de cincizeci şi şase. În cazul că nu reuşea să-şi 
degajeze nava, care avea să fie soarta căpitanului Bourcart, 
a vechilor şi noilor săi tovarăşi?... Chiar în eventualitatea că 
un țărm, continent sau insulă, s-ar fi aflat nu prea departe, 
ambarcaţiile de la bord nu-i puteau lua pe toţi!... La prima 
rafală puternică de vânt - şi ele sunt frecvente în această 
zonă a Pacificului - SaintEnoch, asaltat de valurile 
monstruoase, care s-ar fi spart de stâncă, avea să fie 
sfărâmat în câteva minute!... Ar fi trebuit deci să-l 
părăsească... Atunci, proviziile, pe care domnul Bourcart 
socotea să le reînnoiască la Vancouver, n-aveau să se 
epuizeze, hrănind un echipaj aproape dublu de la sosirea 
naufragiaţilor de pe Repton?... 

Ceasurile de bord indicau ora opt. Nici o urmă de vânt la 

apusul soarelui, sub perdeaua groasă de ceaţă. Noaptea, 
care cobora încet, încet, avea să fie calmă şi foarte 
întunecoasă. Nu puteau spera o degajare a navei în timpul 
fluxului, căci mareea următoare avea să fie şi mai redusă 
decât precedenta, şi nu puteau uşura vasul mai mult, decât 
dacă ar fi sacrificat arborada. 

Aceste lucruri le află căpitanul King, atunci când se 
întâlni în careu cu domnul Bourcart, domnul Heurtaux, 
doctorul Filhiol şi cei doi locotenenţi. Dacă el şi tovarăşii săi 
găsiseră refugiu la bord, asta nu însemna o salvare sigură. 
Oare viitorul nu-i rezerva în curând lui SaintEnoch soarta 
lui Repton?... 

Erau nerăbdători să afle în ce condiţii se produsese 
naufragiul navei engleze. Şi iată ce povesti căpitanul King: 

Repton era imobilizat în mijlocul ceţii, când, cu o zi 
înainte, o limpezire pasageră îl descoperi pe SainkEnoch la 
trei mile sub vânt. De ce se îndrepta Repton spre el?... Cu 
intenţia mai mult sau mai puţin ostilă de a regla chestiunea 
balenei harponată de cele două echipaje?... Căpitanul King 
nu se pronunţă în această privinţă. De altfel, nu era 
momentul să-şi facă reproşuri. Se mulţumi să spună că 
Repton, pe când navele se mai aflau doar la o milă una de 
alta, suferi un şoc dintre cele mai violente. Coca fu spartă la 
fund, la babord pătrunse apa. Secundul Strok şi doisprezece 
oameni din echipaj fuseseră unii aruncaţi peste bord, 
ceilalţi striviţi de căderea catargelor. Căpitanul King şi 
tovarăşii lui ar fi pierit ca şi ei, dacă două dintre bărcile 
aflate pe mare nu i-ar fi cules, în număr de douăzeci şi trei. 
Mai mult de douăzeci şi patru de ore, supraviețuitorii de pe 
Repton rătăciseră la noroc, fără nici un fel de provizii, 
căutând să-l descopere pe Saint-Enoch, şi hazardul îi 

adusese la locul eşuării sale. 

- Dar, adăugă căpitanul King, care vorbea curent 
franţuzeşte, ceea ce nu-mi explic este existenţa unei stânci 
aici!... Eram sigur de poziţia mea, ca latitudine şi 
longitudine. 

- Ca şi eu de a mea, răspunse domnul Bourcart, doar 
dacă s-o fi produs recent o ridicare submarină... 

- Evident, este singura ipoteză admisibilă, declară 
domnul Heurtaux. 

- În orice caz, căpitane, reluă domnul King, Saint-Enoch 
a fost mai puţin lovit decât Repton. 

- Fără îndoială, mărturisi domnul Bourcart, dar cum şi 
când va putea întinde iar velele?... 

- N-are avarii grave? 

- Nu, şi coca e intactă... Dar pare ţintuită de stâncă asta 
şi, chiar după ce am sacrificat toată încărcătura, nu s-a 
putut degaja, în plin flux!... 

- La ce soluţie să ne oprim? întrebă căpitanul King, a 
cărui privire trecu succesiv asupra domnului Bourcart şi a 
ofiţerilor săi. 

Această întrebare rămase fără răspuns. Tot ce 
încercase până atunci echipajul, pentru a-l readuce pe 
Saint-Enoch pe linia de plutire, nu dăduse nici un rezultat... 
Natura avea să facă, oare, ceea ce nu putuseră să facă 
oamenii?... Cât despre îmbarcarea în bărci, nu însemna, 
oare, să alerge spre o moarte sigură?... Spre nord ca şi spre 
est, ca şi spre vest, sute de mile îi despărţeau de 
pământurile cele mai apropiate, fie ale Kurilelor, fie ale 
Aleutinelor. Sfârşitul lui octombrie se apropia... Furtunile 
aveau să se dezlănţuie curând. Nişte ambarcaţiuni slabe, 
fără punte, ar fi fost la bunul lor plac. N-ar fi rezistat nici 


181 


primei rafale... De altfel, cincizeci şi şase de oameni n-ar fi 
încăput în ele... Şi ce şansă ar fi avut să fie salvaţi cei care 
rămâneau, în afară de cazul că i-ar fi cules vreun vapor care 
ar fi traversat această parte a Pacificului!... 

Atunci, doctorul Filhiol îi puse căpitanului King 
următoarea întrebare: 

- Când am părăsit împreună Petropavlovskul, aflaseţi, 
fără îndoială, că pescarii semnalaseră în larg prezenţa unui 
monstru marin, din faţa căruia fugiseră cu toată graba?... 

- Într-adevăr, şi mărturisesc că echipajul de pe Repton 
fusese cuprins de groază... 

- Credeau în existenţa monstrului? reluă domnul 
Heurtaux. 

- Credeau că era un calmar, un kraken, o caracatiţă 
gigantică - şi nu prea văd de ce n-ar fi crezut... 

- Pentru motivul că aceste caracatiţe, krakeni, calmari 
nu există, căpitane, reluă doctorul. 

- Să nu fim atât de categorici, domnule Filhiol, replică 
Romain Allotte. 

- Să ne înţelegem, dragă locotenente. Au fost întâlnite, 
într-adevăr, specimene de astfel de monştri, câţiva au fost 
urmăriţi, unii chiar ridicaţi la bord... Dar n-aveau deloc 
dimensiunile colosale care li se atribuie şi care sunt pură 
imaginaţie... Giganţi ai speciei, dacă vrei, care ar fi putut să 
distrugă o barcă - dar nu să antreneze o navă de câteva 
sute de tone în adâncurile mării... nu... nu!... 

- E absolut şi părerea mea, confirmă domnul Bourcart, 
şi monştri capabili de asemenea isprăvi trebuie trecuţi 
printre animalele legendare... 

- Totuşi, insistă locotenentul Coquebert, pescarii din 
Petropavlovsk vorbeau despre un şarpe de mare enorm, pe 

care-l zăriseră... 

- Şi spaima le-a fost atât de mare, încât s-au întors 
rapid în port, adăugă căpitanul King. 

-Ei bine, de la plecarea dumneavoastră din 
Petropavlovsk, îl întrebă doctorul Filhiol, v-a apărut 
vreodată acest Briareu cu cincizeci de capete, cu o sută de 
braţe, acest descendent al faimosului gigant din antichitate, 
care ameninţa cerul şi pe care Neptun l-a închis sub 
muntele Etna?... 

- Nu, domnule, declară căpitanul King. Totuşi, Saint- 
Enoch, ca şi Repton, a întâlnit fără îndoială epave la 
suprafaţa mării, resturi de bărci, cadavre de balene care nu 
păreau să fi fost harponate... Nu s-ar putea ca monstrul 
marin semnalat la Petropavlovsk să fi fost cel care a 
devastat această zonă?... 

- Nu numai că e posibil, ci e cât se poate de probabil, 
declară locotenentul Allotte, nu le fie cu supărare domnilor 
Bourcart şi Filhiol. 

- Ce vrei, locotenente, replică doctorul, cât timp n-am 
să văd cu ochii mei, n-am să cred... 

- În orice caz, reluă domnul Bourcart, adresându-se 
căpitanului King, nu atribuiţi pierderea lui Repton atacului 
acestui kraken, calmar sau şarpe?... 

- Nu, răspunse căpitanul King, nu... ŞI, totuşi, dacă am 
da crezare unora dintre oamenii mei, nefericita noastră 
navă ar fi fost apucată de nişte braţe gigantice, de nişte 
cleşti formidabili, apoi răsturnată şi antrenată în abis... 
Vorbeau despre asta în timp ce bărcile noastre îl căutau pe 
Saint-Enoch... 

- Eh, făcu domnul Bourcart, spusele  mateloţilor 
dumneavoastră vor găsi ecou la bordul meu!... În marea lui 

majoritate, echipajul nostru este convins că aceşti monştri 
există. Butnarul n-a încetat să-i servească tot soiul de istorii 
pe această temă. După părerea lui, distrugerea lui Repton 
se datorează unui animal extraordinar, care avea în acelaşi 
timp ceva de şarpe şi de caracatiţă... Dar până la proba 
contrarie, voi afirma că navele noastre au eşuat pe nişte 
recife de formație recentă, neindicate pe hărțile 
Pacificului... 

- E neîndoielnic, după părerea mea, adăugă doctorul 
Filhiol, şi să-l lăsăm pe Jean-Marie Cabidoulin să cânte şi să 
descânte în această privinţă! 

Era ora nouă seara. Nu mai aveau nici o speranţă că 
Saint-Enoch s-ar fi putut degaja în timpul nopţii. După cum 
se ştie, fluxul trebuia să atingă o înălţime şi mai mică decât 
la mareea precedentă. Totuşi, nevrând să neglijeze nimic, 
căpitanul Bourcart cobori ambarcaţiunile, după ce le 
încărcase cu cele mai grele piese ale arboradei. Inutil să se 
gândească să uşureze mai mult nava, afară doar de cazul 
că ar fi doborât gabierii şi zburătorul, velele şi vergile lor. Ar 
fi fost o muncă grea şi, admițând că Saint-Enoch reuşea să 
se degajeze, ce ar fi devenit dacă l-ar fi surprins furtuna 
aproape dezgolit?... În sfârşit, a doua zi, dacă ceața se 
ridica, dacă soarele permitea o observaţie bună, dacă 
situaţia putea fi determinată cu exactitate, aveau să vadă 
ce era de făcut. 

De altfel, nici căpitanul Bourcart, nici ofiţerii nu se 
gândeau la odihnă. Oamenii, întinşi pe punte, nu 
coborâseră în postul echipajului de la prova. Neliniştea îi 
ţinea treji. Numai câţiva dintre muşi luptaseră în van 
împotriva somnului. Tunetele şi trăsnetele n-ar fi reuşit să-i 
trezească - şi nici pe majoritatea mateloţilor de pe Repton, 

doborâţi de oboseală. Meşterul Ollive măsura duneta, în 
timp ce un grup de cinci, şase oameni îl înconjura pe 
butnar, şi e prea uşor de imaginat ce povestea Jean-Marie 
Cabidoulin. 

Conversaţia, care continuă în careu, ajunse la rezultatul 
că fiecare se încăpăţâna şi mai mult în ideile lui asupra 
existenţei sau inexistenţei monstrului marin. Discuţia dintre 
doctorul Filhiol şi locotenentul Allotte începea chiar să se 
înfierbânte. 

Deodată, un incident îi puse capăt. 

- Atenţie... atenţie! strigă domnul Heurtaux, care se 
ridicase dintr-un salt. 

- Nava e degajată, adăugă locotenentul Coquebert. 

- Va pluti... pluteşte! afirmă Romain Allotte, al cărui 
scaun pliant, alunecând pe podea, fusese gata să se 
răstoarne cu el cu tot. 

Câteva zguduituri clătinară coca lui Saint-Enoch... Chila 
părea că se degajase, zgâriind suprafaţa stâncii. Se 
produsese un oarecare balans, de la tribord la babord, şi 
înclinarea vasului nu mai era atât de mare... 

Într-o clipă, domnul Bourcart şi însoțitorii săi ieşiră din 
careu. 

În noaptea neagră pe care ceața o făcea şi mai 
întunecoasă încă, nici o lumină, nici o scânteiere!... Nici un 
suflu nu străbătea văzduhul!... Marea abia se umfla într-o 
hulă uşoară şi resacul nici nu murmura pe panta abruptă a 
stâncii... 

Înainte ca domnul Bourcart să fi apărut pe punte, 
mateloţii se ridicaseră în grabă. Simţind zdruncinăturile şi 
ei, îşi spuneau că nava se va degaja. După mai multe 
balansări de ruliu, SainkEnoch se înălţase uşor. Cârma se 

mişca în aşa fel, încât meşterul Ollive trebui să lege timona. 

Şi atunci, strigătele echipajului se uniră cu cele ale 
locotenentului Allotte: 

- Pluteşte!... Pluteşte!... 

Căpitanul Bourcart şi căpitanul King, aplecaţi deasupra 
copastiei, iscodeau suprafaţa sumbră a mării. Şi ceea ce-i 
miră, în primul rând, ceea ce-i miră pe toţi cei ce se gândiră 
la asta, e că refluxul era aproape la nivelul cel mai scăzut. 
Deci revenirea navei pe linia de plutire nu putea fi atribuită 
acţiunii mareei. 

-Ce s-a întâmplat? întrebă domnul  Heurtaux, 
adresându-se meşterului Ollive. 

- Nava s-a degajat, desigur, răspunse acesta, şi mă tem 
să nu se fi avariat cârma... 

- Şi acum? 

- Acum, domnule Heurtaux, suntem la fel de ţintuiţi ca 
şi înainte! 

Domnul Bourcart, doctorul Filhiol, locotenenţii urcară pe 
dunetă şi un matelot aduse două felinare aprinse, care le 
îngăduiră cel puţin să vadă. 

Căpitanul se gândea, poate, să trimită oameni cu 
bărcile, ca să încerce un nou efort de remorcare a lui Saint- 
Enoch. Dar cum nava redevenise imobilă, înţelese că 
manevra ar fi fost zadarnică. Era mai bine să aştepte 
următoarea maree de zi şi atunci aveau să încerce să se 
degajeze, dacă zdruncinăturile s-ar fi repetat. 

Cât despre cauza acestor zdruncinături, cum s-o explice 
şi care-i fusese rezultatul?... Chila navei se desprinsese 
oare puţin de pe fundul stâncos la care părea să adere 
puternic prin călcâi, ceea ce indica avarierea probabilă a 
cârmei?.... 

- Aşa trebuie să fie, îi spuse domnul Bourcart 
secundului, şi, după cum ştii, în jurul stâncii marea e 
adâncă. 

- Atunci, căpitane, poate că ar fi de ajuns un recul de 
câteva picioare pentru reamplasare... Dar o să obţinem 
acest recul?... 

- Sigur e, reluă domnul Bourcart, că poziţia navei s-a 
modificat, şi cine ştie dacă, în noaptea asta sau mâine, în 
intervalul dintre maree, n-o să se degajeze singură?... 

- Nu îndrăznesc să sper asta, căpitane, căci mareea, în 
loc să crească, dimpotrivă, va scădea!... Şi dacă trebuie să 
aşteptăm luna nouă?... 

- Ar însemna să petrecem vreo opt zile în aceste 
condiţii, Heurtaux... Pe mare calmă, Sa'intEnoch n-ar trece 
prin mari primejdii... E adevărat, timpul nu va întârzia să se 
schimbe, şi, în genere, acestor ceţuri le urmează rafale 
violente... 

- Cel mai regretabil lucru e că nu ştim unde suntem, 
observă secundul. 

- Dacă soarele s-ar arăta mâine dimineaţă, măcar o oră, 
declară domnul Bourcart, aş stabili poziţia navei şi ne-am 
cunoaşte situaţia cu precizie!... În orice caz, fii sigur, dragul 
meu Heurtaux, că eram pe drumul cel bun, când s-a produs 
eşuarea... Nu, curenţii nu ne-au deviat mai la nord decât 
trebuia!... Mă întorc deci la explicaţia care mi se pare cea 
mai acceptabilă... Din moment ce e inadmisibil ca hărţile să 
nu menţioneze poziţia acestei stânci submarine, înseamnă 
că e de formaţie recentă... 

- Şi eu cred la fel, căpitane, şi ghinionul a făcut ca 
Saint-Enoch să se aşeze tocmai pe ea. 

- Ca şi Repton, pe o stâncă de aceeaşi natură, conchise 

domnul Bourcart. Slavă domnului, cel puţin nava noastră nu 
s-a scufundat şi mai am speranţa s-o scot de aici. 

Aceasta era explicaţia pe care o dădea domnul Bourcart 
şi căreia bucuros i se alăturau domnul Heurtaux, doctorul 
Filhiol, şeful de echipaj, poate şi căpitanul King. Cei doi 
locotenenţi nu se pronunţau în această privinţă. Cât despre 
echipaj, opinia lui ieşi curând la iveală, şi iată în ce condiţii. 

Oamenii, grupaţi la piciorul marelui catarg, stăteau de 
vorbă între ei. Nu vedeau decât un lucru, anume, că 
zdruncinăturile n-ar fi putut fi pricinuite nici de mare, de 
vreme ce era absolut calmă, nici de maree, dat fiind că 
refluxul adusese şi mai puţină apă pe prag. Apoi, aceste 
zdruncinături încetaseră cu desăvârşire, şi dacă Saint- 
Enoch se ridicase puţin la babord, acum era complet 
nemişcat. Este ceea ce remarca harponierul Pierre Kardek, 
spunând în concluzie: 

- Trebuie deci ca stâncă... da... stâncă însăşi să se fi 
mişcat.... 

- Stâncă? strigară doi sau trei dintre tovarăşii lui. 

- Haide, replică fierarul Thomas, ne iei drept nişte 
ageamii de pe uscat, al căror gâtlej e în stare să înghită 
asemenea gogoşi? 

Această replică păru bine găsită. O stâncă mişcându-se 
ca un colac de salvare, clătinându-se sau având tangaj ca o 
navă pe hulă!.... Nu erau lucruri de spus în prezenţa unor 
marinari încercaţi! Şi, desigur, nici măcar unul n-ar fi admis 
că o mişcare submarină agitase în locul acela pragul 


- S-o creadă alţii! strigă marangozul Ferut. Am văzut tot 
felul de minuni în vechea mea meserie de maşinist.... dar 
aici nu suntem pe scena Operei, sau la Chatelet!.... Nu 

există o echipă în stare să urnească o stâncă... dacă nu e 
de carton sau de pânză vopsită.... 

- Bine spus, adăugă harponierul Louis Thiebault, şi nici 
un mus de la bord nu ar crede o asemenea fantasmagorie! 

Nu, desigur, şi mai curând decât să accepte această 
explicaţie, destul de naturală, în fond, toţi erau dispuşi să 
admită altele, mult mai neverosimile!.... 

În clipa aceea, harponierul Jean Durut, spuse, destul de 
tare pentru ca domnul Bourcart să-l poată auzi de la 
dunetă, unde se mai găsea încă: 

- Asta nu-i tot. S-a urnit sau nu stânca - o să reuşim să 
ne degajăm?... 

Această observaţie răspundea preocupării generale. 
Dar, se înţelege, nu i se putea da nici un răspuns. 

- Haide, băieţi... reluă Ferut, rânjind, să nu vorbim toţi 
deodată!... Oare SaintkEnoch o să rămână veşnic aşa, ca o 
stridie pe o stâncă?.... 

- Nu, răspunse o voce pe care echipajul o cunoştea prea 
bine. 

- Dumneata ai spus «nu», meştere Cabidoulin? întrebă 
Jean Kardek. 

- Eu... 

- Şi ne asiguri că vasul se va mişca până la urmă de 
aici? 

- Da... 

- Când? 

- Când o să vrea monstrul... 

- Care monstru? strigară deodată mai mulţi mateloţi şi 
muşi. 

- Monstrul care l-a prins pe Sa'int-Enoch şi care-l ţine cu 
braţele sau cu cleştii lui... monstrul care-l va duce cu el... 

dacă nu cumva chiar în fundul Pacificului!... 

Nu era momentul ca echipajul să-l zeflemisească pe 
Jean-Marie Cabidoulin, în privinţa krakenilor şi a celorlalţi 
şerpi de mare ai lui. Părea că butnarul are dreptate, 
împotriva căpitanului Bourcart, a secundului, a doctorului 
Filhiol, împotriva tuturor celor care până atunci refuzaseră 
să-i împărtăşească vederile. 

Atunci, meşterul Ollive strigă: 

- Ai terminat... flecar bătrân?... 

Dar un murmur se ridică şi fu evident că echipajul ţinea 
cu butnarul. 

Da, tuturor celor care-l ascultau, vorbele lui le părură 
evidenţa însăşi... Un monstru gigantic făcea prăpăd pe aici 
şi, fără îndoială, era cel semnalat de pescarii din 
Petropavlovsk. El sfărâmase bărcile, carcasele navelor ale 
căror epave le întâlniseră! El sfârtecase balenele zărite la 
suprafaţa mării!... El se aruncase asupra lui Repton şi-l 
trăsese la fund!... El îl apucase pe Saint-Enoch şi-l ţinea 
într-o formidabilă strânsoare!... 

Auzindu-l pe meşterul Cabidoulin, domnul Bourcart se 
întreba dacă afirmaţia lui n-avea să stârnească panică. 
Împreună cu secundul şi ofiţerii, cobori de pe dunetă. 

Era şi timpul... poate era chiar prea târziul!... 

Da, groaza nu le mai permitea acestor oameni să-şi 
păstreze sângele rece... Gândul că se aflau în puterea unui 
animal îngrozitor îi făcea rebeli la observaţiile şi ordinele 
căpitanului... Câţiva dintre meşteri, care-şi pierduseră firea, 
dădeau exemplul... 

- Opriţi!... Opriţi! strigă căpitanul Bourcart. Primului 
care încearcă să părăsească bordul, îi zbor creierii!... 

Şi, prin fereastra cabinei lui, luă un revolver de pe 

masă. 

Domnul Heurtaux, locotenenţii Coquebert şi Allotte se 
alăturară şefului lor. Meşterul Ollive se repezi în mijlocul 
mateloţilor, pentru a restabili ordinea. Cât despre căpitanul 
King, ai lui nu-l mai ascultaul!... 

Cum să-i opreşti pe aceşti oameni, îngroziţi la gândul că 
monstrul putea să-i tragă în adâncul oceanului!... 

Şi iată că noi zdruncinături clătinară nava. Oscilaţiile o 
înclinau când la babord, când la tribord. Coca părea că o să 
se disloce. Catargele gemură. Câteva pataranţine se 
desprinseră. Bara cârmei fu mişcată atât de brusc, încât 
unul din sacheţi se sparse şi roata se învârti cu atâta forţă, 
că n-ar fi putut s-o ţină nici doi timonieri. 

- La bărci, la bărci! 

Acesta fu strigătul unanim şi, totuşi, n-ar fi încăput toţi 
în ele! 

Domnul Bourcart înţelese că, dacă nu-l va pedepsi cu 
asprime pe autorul acestei dezordini, nu va mai fi stăpân pe 
bord. Îndreptându-se spre butnarul care stătea în picioare, 
lângă marele catarg, strigă: 

- Pe dumneata, Cabidoulin, te acuz de ce se întâmplă!... 

- Pe mine... căpitane?... 

- Da! Pe dumneata! Şi, adresându-se meşterului Ollive: 
Pune-l în lanţuri... În fundul calei! 

Se auziră proteste. Şi atunci butnarul răspunse cu voce 
calmă: 

- Eu... în lanţuri, căpitane?! Pentru că am spus 
adevărul? 

- Adevărul? strigă domnul Bourcart. 

- Da, adevărul! repetă Jean-Marie Cabidoulin. 

Şi, ca pentru a-i întări spusele, iată că vasul se ridică din 

prova spre pupa, într-o violentă mişcare de tangaj. În 
acelaşi timp, mugete îngrozitoare se auziră la câteva 
ancabluri spre sud. Apoi un val imens se înălţă peste Saint- 
Enoch şi, în mijlocul tenebrelor, nava fu purtată cu o viteză 
incalculabilă pe suprafaţa Pacificului. 

Capitolul XIV. SPRE NORD 


Încotro mergea  SaintEnoch, antrenat de forta 
prodigioasă care-i cuprinsese bordurile, purtându-l când 
spre nord-est, când spre nord-vest? 

În întunecimea din jur era imposibil să se distingă ceva. 
Căpitanul Bourcart şi ofiţerii lui încercau zadarnic să 
recunoască direcţia. Echipajul ajunsese la paroxismul 
groazei. Nu mai rămăsese nici măcar o barcă în care s-ar fi 
putut refugia, căci parâmele se rupseseră în clipa când 
nava îşi reluase mersul. 

SaintEnoch înainta cu o asemenea iuţeală, încât 
oamenii erau gata să fie răsturnaţi de rezistenţa aerului. 
Trebuiră să se întindă de-a lungul parapetului, să se culce 
la picioarele catargelor, să se agaţe de tacheţi, să 
părăsească duneta ca să nu fie aruncaţi peste bord. 
Majoritatea mateloţilor se refugiară în postul echipajului, 
sau sub teugă. Cât despre domnul Bourcart, căpitanul King, 
doctorul  Filhiol, secundul,  locotenenţii, aceştia se 
adăpostiră în careu. Ar fi fost primejdios să stea pe punte, 
căci catargele riscau să se prăbuşească. 

Şi apoi, ce-ar fi putut face acolo?... În noaptea neagră 
nu se vedeau unii cu alţii, nici măcar nu se auzeau. 
Văzduhul răsuna de mugete continue, cărora li se adăuga 
şuieratul aerului în greement, deşi nu era nici un suflu de 
briză. Dacă vântul s-ar fi dezlănţuit cu furia aceea, ar fi 
risipit ceața deasă şi, prin sfâşieturile norilor, s-ar fi zărit 
câteva stele. 

- Nu, spuse domnul Heurtaux, vremea n-a încetat să fie 
calmă, şi violenţa acestor rafale se datorează numai vitezei 

noastre! 

- Forţa acestui monstru trebuie să fie deci 
extraordinară! strigă locotenentul Allotte. 

- Monstru... monstru! repetă domnul Bourcart. 

Şi, în ciuda a ceea ce părea să fie evident, şi el, ca şi 
doctorul Filhiol, secundul şi meşterul Ollive, refuza încă să 
admită existenţa unui şarpe gigantic sau a unei şopârle 
colosale, în stare să poarte o navă de cinci sute de tone cu 
această iuţeală de necrezut. Un mascaret provocat de vreo 
comoţie submarină, un val seismic de o putere infinită, tot 
ce vreţi, în afară de absurdele poveşti ale lui Jean-Marie 
Cabidoulin. 

Noaptea trecu în aceste condiţii. Nici direcţia, nici 
poziţia navei nu se modificaseră. La primele mijiri ale 
zorilor, căpitanul Bourcart şi tovarăşii săi voiră să observe 
starea mării. Presupunând că butnarul avea dreptate, cine 
ştie dacă animalul n-avea să-şi arate oarecare părţi ale 
trupului, ceea ce ar fi îngăduit poate să-l rănească mortal, 
să elibereze vasul din formidabila lui strânsoare... Aparţinea 
oare acelui gen de cefalopode cunoscute sub numele de 
caracatiţe cu cap de cal, cu cioc de uliu, cu tentacule care 
cuprinseseră strâns coca lui Saint-Enoch? Nu intra mai 
curând în clasa articulatelor, acoperite cu o carapace 
groasă, ihtiozauri, plesiozauri, crocodili gigantici?... Era unul 
dintre acei calmari, krakeni, «manta» întâlniți în anumite 
ţinuturi din Atlantic sau Pacific, de dimensiuni care 
întreceau orice imaginaţie?... 

Veni ziua, o zi lividă. Nimic nu lăsa să se prevadă că 
ceața opacă ar fi avut de gând să se împrăştie sau măcar 
să piardă ceva din extraordinara ei intensitate. Atât de 
mare era viteza lui SaintEnoch, încât aerul lovea feţele în 


194 


rafale, ca un bici. Din nou fu imposibil să se stea pe punte. 
Domnul Bourcart şi ofiţerii trebuiră deci să se întoarcă în 
careu. Meşterul Ollive, care încercă să se târască până la 
copastie, nu reuşi să ajungă şi fu respins atât de brutal, 
încât era să se strivească de scara dunetei. 

- Mii de draci, strigă el, când cei doi locotenenţi îl 
ridicară, am crezut că n-am să mai fiu în stare să-i plătesc 
sticla animalului acela bătrân de Cabidoulin! 

Căpitanul constatase, într-un timp, că Saint-Enoch, prins 
dintr-o parte, era atât de aplecat la bord, încât puteai crede 
că se va răsturna. 

E de la sine înţeles că echipajul nu părăsise postul de la 
prova şi nici teuga. Ar fi fost greu, mai ales în mijlocul ceţii, 
să se comunice de la pupa navei cu prova. Din fericire, 
cambuza conţinea destule provizii, pesmeţi şi conserve, ca 
să se asigure hrana la bord. 

- Ce-i de făcut? întrebă secundul. 

- Vom vedea, Heurtaux, răspunse domnul Bourcart. 
Această situaţie nu poate dura. 

- Măcar de n-am fi duşi până în Oceanul Arctic! replică 
locotenentul Allotte. 

- Şi de-ar rezista SaintEnoch! adăugă locotenentul 


Coquebert. 
In clipa aceea, mugetelor, care păreau să vină din 
zonele adânci ale oceanului, li se alătură un trosnet 


îngrozitor. Meşterul Ollive se târî spre uşa dunetei şi strigă: 

- Arborele s-a prăbuşit! 

Fusese un noroc că nimeni nu se putea aventura pe 
punte. 

Şarturile, pataraţinele, straiele cedaseră din cauza 
zdruncinăturilor, tangajului şi ruliului. Catargul zburătorului 

şi catargul gabiei se prăbuşiseră în lung, cu vergile lor. 
Câteva erau ţinute în afară de parâme, cu riscul de a 
sparge  bordajul. Nu mai rămăseseră decât coloanele 
catargelor cu gabiile lor; velele, sfâșiate, nu întârziară să 
zboare în fâșii. Nava astfel dezarborată nu pierdea cu nimic 
din viteză, şi epavele o urmau în această irezistibilă 
antrenare spre nordul Pacificului. 

- Ah! Bietul meu Saint-Enoch! 

Aceste cuvinte pline de amărăciune îi scăpară 
căpitanului Bourcart. 

Până atunci nu pierduse speranţa că nava lui îşi va 
putea relua navigația, când avea să se afle din nou în 
condiţii normale. Într-adevăr, admițând existenţa unui 
monstru marin, era evident că acesta nu era destul de 
puternic pentru a-l trage pe Saint-Enoch în abis... Altfel ar fi 
făcut-o deja. Avea deci să sfârşească prin a obosi cu o 
asemenea povară şi nu trebuiau să se teamă că se vor 
ciocni, împreună cu el, de coasta asiatică sau coasta 
americană. 

Da, domnul Bourcart sperase până atunci că nava avea 
să scape teafără!... Dar acum, fără catarge şi fără vele, în 
imposibilitate de a-şi repara avariile, ce resurse le mai 
oferea?... 

Era o situaţie extraordinară, într-adevăr, şi poate că 
Jean-Marie Cabidoulin nu greşea când spunea: «Niciodată 
n-ai văzut totul pe mare şi totdeauna mai rămân lucruri de 
văzut.» 

Totuşi, căpitanul Bourcart şi ofiţerii lui nu erau oameni 
care să se lase doborâţi de disperare. Atâta timp cât mai 
aveau puntea navei sub picioare, nu se gândeau c-au 
pierdut orice şansă de salvare... Dar cum să reacționeze 

împotriva terorii căreia i se lăsase pradă echipajul? 

Cronometrele marcau ora opt dimineaţa. Se scurseseră 
deci douăsprezece ore de când SaintEnoch pornise din 
nou. 

Evident, forţa de tracţiune, oricare ar fi fost, era 
prodigioasă, şi nu mai puţin prodigioasă era viteza 
imprimată vasului. De altfel, unii savanţi au calculat - ce 
n-au calculat oare şi ce nu vor calcula în viitor? - puterea 
cetaceelor mari. O balenă lungă de douăzeci şi trei de 
metri, cântărind aproximativ şaptezeci de tone, posedă o 
forţă de o sută patruzeci de cai-vapori, sau patru sute 
douăzeci de cai-tracţiune, forţă pe care n-o dezvoltă încă 
locomotivele cele mai perfecţionate!? Astfel, după cum 
spunea domnul Filhiol, poate că într-o zi navele vor fi 
remorcate de un atelaj de balene, iar baloanele de unul de 
vulturi, condori şi ulii... Or, după aceste cifre, vă puteţi da 
seama care trebuia să fie valoarea mecanică a unui 
monstru marin care măsura patru, cinci sute de picioare 
lungime. 

Când doctorul Filhiol îl întrebă pe căpitanul Bourcart la 
cât evalua viteza lui Saint-Enoch - viteză, de altfel, aparent 
uniformă - acesta îi răspunse: 

- Nu poate fi mai mică de 40 de leghe pe oră. 

- Atunci înseamnă că am făcut aproape cinci sute de 
leghe, de douăsprezece ore încoace?.... 

- Da, aproape cinci sute de leghe! 

Chiar dacă pare surprinzător, există exemple de iuţeală 
şi mai mare. Chiar în Oceanul Pacific, fusese semnalat, cu 
câţiva ani înainte, de către comandanții unor staţiuni 
navale, acest fenomen: în urma unui violent cutremur 


1 Acţiunea romanului se desfăşoară în anul 1863. (N.T.) 

produs pe coastele Perului, o imensă ondulare a oceanului 
se întinsese până la litoralul australian. Acest val, lung de 
două leghe  parcursese în salturi precipitate aproape o 
treime din glob, cu o viteză vertiginoasă, evaluată la 143 
metri pe secundă, adică 658 km pe oră. Aruncându-se 
asupra unor arhipelaguri din Pacific, precedat de o întinsă 
oscilație submarină, venirea lui se anunţa printr-un mare 
vuiet în apropierea pământului şi, după ce depăşea sau 
răsturna obstacolul, se deplasa şi mai repede încă. 

Acest fapt, relatat în Jurnalul din Havre, îi era cunoscut 
domnului Bourcart şi, după ce îl cită tovarăşilor lui, adăugă: 

- Aşa că nu m-aş mira dacă am fi martorii şi victimele 
unui fenomen de acest gen... S-o fi produs o ridicare 
vulcanică în fundul oceanului - şi de aici originea acestei 
stânci submarine necunoscute, pe care a eşuat Saint 
Enoch... Apoi, la fel ca în urma cutremurului din Peru, o fi 
luat naştere un val enorm, un val seismic extraordinar, 
care, după ce ne-a smuls de pe stâncă, ne duce spre nord... 

- După părerea mea, declară domnul Heurtaux, 
văzându-l pe căpitanul King făcând un semn aprobator, iată 
un lucru care îmi pare mai admisibil decât existenţa unui 
monstru marin... 

- Şi ce monstru, adăugă doctorul Filhiol, în stare să ne 
poarte nava cu o viteză de patruzeci de leghe pe oră! 

- Bine, interveni meşterul Ollive, mergeţi să-i spuneţi 
asta lui Jean-Marie Cabidoulin şi o să vedeţi dacă renunţă la 
krakenul, calmarul sau şarpele lui de mare! 

În fond, n-avea nici o importanţă dacă butnarul se 
încăpăţâna cu poveştile lui fantastico-marine. Esenţial era 
să-şi dea seama la ce latitudine ajunsese SaintEnoch în 
ziua aceea. 

Domnul Bourcart luă harta şi încercă să stabilească 
poziţia. După toate aparențele, direcţia urmată continua să 
fie spre nord. Puteau deci admite că nava, după ce trecuse 
de şiragul Kurilelor, traversase Marea Bering. Altfel s-ar fi 
sfărâmat de acest arhipelag, sau de cel al Aleutinelor, mai 
la est. La suprafaţa acestui bazin, nu se zărea nici colţ de 
uscat, care ar fi putut fi un obstacol. Dată fiind viteza, nava 
trecuse şi prin acea strâmtoare largă de abia vreo 
cincisprezece leghe. 

Or, depăşind-o, ar fi fost de ajuns ca imensul val să 
devieze cu câteva mile spre est sau spre vest, pentru a se 
sparge de Capul Orient, pe pământul Asiei. Dar, din 
moment ce acest ocol nu se produsese, se puteau oare 
îndoi că Saint-Enoch ajunsese în plin Ocean Arctic?... 

Atunci, doctorul Filhiol îl întrebă pe domnul Bourcart: 

- La ce distanţă de stânca aceea se află Marea Polară? 

- La aproximativ 17 grade, răspunse căpitanul, ceea ce, 
socotind douăzeci şi cinci de leghe pe grad, dă aproape 
patru sute douăzeci şi cinci de leghe... 

- Va să zică, declară domnul Heurtaux, nu putem fi 
departe de paralela 70! 

Paralela 70 e cea care limitează Oceanul Arctic şi, în 
acel anotimp, banchiza polară trebuia să fi fost aproape! Pe 
cât se părea, cei 56 de oameni îmbarcaţi pe Saint-Enoch 
goneau spre cea mai înspăimântătoare dintre catastrofe. 
Nava lor avea să-şi găsească sfârşitul în mijlocul 
singurătăţilor hiperboreene. La acea latitudine, aveau să 
întâlnească gheţurile imobilizate, dincolo de Strâmtoarea 
Bering, câmpurile de gheaţă, aisbergurile şi inexpugnabila 
banchiză arctică... 

Ce avea să devină echipajul, admițând că nu va fi 

înghiţit de valuri, ca urmare a unei ciocniri violente?... Dacă 
ar fi reuşit să se refugieze pe un câmp de gheaţă, pe unul 
din arhipelagurile din acea zonă, în Noua-Siberie, Insulele 
Vranghel sau vreun alt grup insular, la mai multe sute de 
mile de coastele Asiei şi Americii, pe una din acele insule 
nelocuite şi nelocuibile, fără provizii, fără adăpost, expus la 
gerurile excesive, care, din octombrie, învăluie regiunile 
Oceanului Îngheţat, ce soartă îl aştepta?... Acolo nu se 
putea ierna, şi cum să ajungă în provinciile Siberiei sau 
Alaskăi?... 

E adevărat că, ieşind din Strâmtoarea Bering, enorma 
ondulaţie oceanică, având un spaţiu mai larg în faţă, 
trebuia să piardă din forţă şi viteză. Şi apoi, nu le dădea 
speranţe scăderea indicată de coloana barometrică? În 
mijlocul rafalelor, pe o mare dezlănţuită, când vântul avea 
să şuiere, în vijelie, poate că fenomenul epuizat avea să-i 
redea libertatea lui Sa'int-Enoch!... Dar atunci, dezarborat, 
sub loviturile furtunilor, în acel început de iarnă arctică, 
cum să reziste şi ce avea să se întâmple cu el?... Cât de 
îngrozitoare perspectivă pentru căpitanul Bourcart şi 
tovarăşii săi, pe nava pe care n-o mai puteau stăpâni, 
pierdută în aceste ţinuturi îndepărtate!... Era o situaţie pe 
care nici energia, nici inteligenţa, nici curajul n-o puteau 
schimba. 

Dimineaţa trecu. Saint-Enoch continua să fie împins 
când dintr-un bord, când din pupa, când din prova, ca o 
epavă părăsită în voia capriciilor mării. Ceea ce făcea 
situaţia şi mai înspăimântătoare e că privirea nu reuşea să 
străpungă perdeaua de ceaţă. De altfel, dată fiind 
imposibilitatea de a sta pe punte, domnul Bourcart şi ofiţerii 
săi ar fi putut efectua observaţii numai prin ferestrele 

înguste ale careului. 

Deci nu ştiau dacă nava trece prin dreptul unor 
pământuri, prin apropierea unui mal sau altul al Strâmtorii 
Bering, dacă nu se arăta vreo insulă din arhipelagurile 
arctice, de care extraordinara ondulaţie s-ar fi sfărâmat, 
împreună cu Saint-Enoch!... 

Oricum, deznodământul nu putea fi decât un naufragiu 
iminent, căruia, fără-ndoială, n-avea să-i supravieţuiască 
nimeni din echipaj!... 

- Dar crapă odată, ceaţă blestemată, crapă odată! 
striga locotenentul Allotte. 

Ceaţa se împrăştie în timpul după-amiezii, sub influenţa 
scăderii presiunii barometrice. Nava urca spre latitudinile 
înalte şi, dacă soarele nu se vedea, cel puţin privirea putea 
străbate până la orizont. 

Spre ora patru, seara, viteza lui SaintkEnoch păru să se 
micşoreze. Avea să se elibereze, în sfârşit?... N-ar fi fost 
decât o navă dezarborată. Dar dacă domnul Bourcart ar fi 
reuşit să ridice câteva vele la întâmplare, poate că ar fi 
ajuns să se întoarcă spre sud şi... 

- Orice, spuse domnul Heurtaux, orice, numai să nu ne 
zdrobim de banchiză! 

În acel moment, meşterul Ollive încercă să iasă din 
careu. Rezistenţa aerului era mai slabă, aşa că reuşi. 
Domnul  Bourcart, căpitanul King, doctorul  Filhiol, 
locotenenţii îl urmară şi se înşiruiră unul lângă altul, lângă 
copastia din tribord, ţinându-se de tacheţi. Jean-Marie 
Cabidoulin,  marangozul, fierarul,  harponierii, vreo 
doisprezece mateloţi, atât englezi cât şi francezi, urcară din 
postul echipajului şi se postară în observaţie pe capacul 
dintre parapet şi cambuză. 

Saint-Enoch avea atunci capul spre nord, nord-est, 
purtat pe creasta largii ondulaţii a cărei înălţime scădea pe 
măsură ce-i descreştea viteza. 

Nu se vedea nici un țărm. 

Cât despre monstrul marin, de care nava ar fi fost 
ataşată de douăzeci de ceasuri, acesta nu se arăta, orice ar 
fi spus butnarul. 

Şi toţi sperară, toţi fură îmbărbătaţi de cuvintele 
încurajatoare pronunţate de căpitanul Bourcart. Aşa că, 
meşterul Ollive crezu de cuviinţă să-l zeflemisească pe 
Jean-Marie Cabidoulin, în legătură cu crocodilul-caracatiţa- 
kroko-krak. 

- Ai pierdut sticla, bătrâne! îi spuse el, bătându-l pe 
umăr. 

- Am câştigat-o, replică meşterul Cabidoulin, numai că 
nici tu, nici eu, n-o să mai apucăm s-o bem. 

- Cum adică, pretinzi că monstrul... 

- E mereu aici... Şi dacă te uiţi bine, i se vede când 
coada, când capul! 

- Închipuirile căpăţânii tale blestemate! 

- Ne ţine în cleşti... şi n-o să ne dea drumul... şi ştiu 
unde ne duce... 

- Ne duce acolo de unde o să ne întoarcem, bătrâne! 
ripostă meşterul Ollive. Şi după sticla de rachiu, fac 
rămăşag pe-o sticlă de rom că o să scăpăm teferi şi 
nevătămaţi!... 

Jean-Marie Cabidoulin ridică din umeri, şi niciodată nu-i 
aruncase o privire mai dispreţuitoare tovarăşului său. 

Aplecat deasupra balustradei, i se părea, într-adevăr, că 
vede capul monstrului, un fel de cap de cal, cu un cioc 
enorm, ieşind dintr-o coamă deasă, apoi, la câteva sute de 

picioare, coada lui monstruoasă, bătând cu furie apele 
denivelate până departe!... 

Şi, ca să spunem tot adevărul, muşii şi mateloţii vedeau 
şi ei toate acestea, prin ochii încăpăţânatului butnar. Dacă 
nici un pământ nu se arăta spre nord, în schimb gheţuri 
plutitoare se deplasau pe o mare întindere. Fără îndoială, 
Saint-Enoch traversa ținuturile polare, dincolo de 
strâmtoare. La câte grade deasupra paralelei 70? Nu s-ar fi 
putut stabili decât printr-o observaţie, imposibil de făcut la 
acea oră înaintată a zilei. Dar, la mai puţin de zece minute 
după aceea, matelotul Gastinet, care se căţărase în gabia 
arborelui trinchet, strigă cu voce răsunătoare: 

- Banchiză în prova, la bord! 

Un câmp de gheaţă apăruse la o distanţă de trei mile 
spre nord. Neted ca o oglindă, răsfrângea ultimele raze ale 
soarelui. În fund, primele blocuri ale banchizei, a cărei 
creastă se profila la vreo sută de stânjeni deasupra 
nivelului mării. Pe câmpul de gheaţă, o întreagă lume de 
păsări, pescăruşi, garia, pinguini imperiali, fregate, în timp 
ce nenumărate cupluri de foci se târau pe margini. 

Banchiza putea să se afle la o depărtare de trei, patru 
mile şi vântul care scădea bătea drept într-acolo. Marea 
cunoştea o agitaţie mai puternică decât cea pe care ar fi 
putut-o provoca briza, datorită faptului că imensul val 
trecea încă printre bucăţile de gheaţă care se ciocneau. Și 
fără îndoială că avea să sfârşească lovindu-se de 
inexpugnabila barieră arctică. 

Trombe grele de apă cădeau pe puntea lui Saint-Enoch, 
al cărui parapet fusese sfărâmat în dreptul arborelui 
trinchet. La un moment dat, nava se înclină într-atât, încât 
apa o invadă până la dunetă. Capacele bocaporţilor 

rezistară, altfel s-ar fi scufundat. 

Pe măsură ce lumina scădea, furtuna creştea, 
dezlănţuindu-se în groaznicele rafale, amestecate cu 
ninsoare. În sfârşit, către orele şapte seara, Saint-Enoch, 
ridicat pentru ultima dată, fu aruncat pe câmpul de gheaţă, 
îl traversă alunecând pe suprafaţa lui şi se ciocni de 
blocurile banchizei. 

Capitolul XV. DEZNODĂMÂNT 


În ce parte a Mării Arctice fusese antrenat Saint-Enoch, 
din clipa când se desprinsese de pe stâncă, adică de 
aproximativ douăzeci şi patru de ore?... 

Când ceața se împrăştiase, domnul Bourcart observase 
că nava se îndrepta spre nord, nord-vest. Dacă nu se 
depărtase de această direcţie la ieşirea din Strâmtoarea 
Bering, mergând spre litoralul Siberiei sau spre insulele 
învecinate, repatrierea ar fi fost atunci mai puţin grea decât 
prin nesfârşitele ţinuturi ale Alaskăi americane. 

Sosise noaptea - o noapte întunecoasă şi glacială, cu un 
ger de 10 grade sub zero. 

Ciocnirea fusese destul de violentă pentru a rupe 
coloanele catargelor navei, odată cu sfărâmarea cocăi. Era 
un miracol că nimeni nu fusese grav rănit - doar câteva 
contuzii. Oamenii, izbiţi de copastie, putură cobori pe 
câmpul de gheaţă, unde domnul Bourcart şi ofiţerii li se 
alăturară imediat. 

Nu mai aveau decât să aştepte ziua. Totuşi, în loc să 
rămână în aer liber ore îndelungate, era mai bine să urce 
din nou la bord. Căpitanul dădu acest ordin. Chiar dacă nu 
era posibil să se facă focul, nici în careu, nici în postul 
echipajului, aproape în întregime dărâmate, cel puţin 
echipajul avea să găsească adăpost împotriva rafalelor de 
zăpadă, care se dezlănţuiau cu furie. 

În zori, domnul Bourcart avea să le comunice măsurile 
pe care le hotărâse. Saint-Enoch se ridicase, lovindu-se de 
baza banchizei. Dar ce avarii ireparabile! Coca spartă în 
mai multe locuri sub linia de plutire, puntea sfărâmată sau 

desprinsă, pereţii interiori ai cabinelor dislocaţi. 

Totuşi, ofiţerii se putuseră instala, pe cât posibil, în 
interiorul dunetei, mateloţii în cală şi în postul echipajului. 

Acesta fusese deznodământul întâmplării, cel puţin în 
ceea ce priveşte fenomenul provocat de o irezistibilă 
mişcare a pragului oceanic, între paralelele 50 şi 70. Ce 
aveau să devină acum naufragiaţii de pe Saint-Enoch şi de 
pe Repton? 

Domnul Bourcart şi secundul reuşiseră să găsească 
hărţile printre sfărâmăturile careului. La lumina unui felinar, 
încercau să stabilească, poziţia lui Saint- Enoch. 

- Din seara de 22 până în seara de 23 octombrie, spuse 
domnul Bourcart, acest val ne-a purtat spre nord-vestul 
Mării Polare. 

- Şi cu o viteză care nu poate fi apreciată la mai puţin 
de 40 leghe pe oră! adăugă domnul Heurtaux. 

- Aşa că n-aş fi surprins dacă am fi atins Insulele 
Vranghel, declară căpitanul. 

Dacă domnul Bourcart nu se înşela, dacă banchiza se 
sprijinea pe acest pământ vecin cu coasta siberiană, n-ar fi 
trebuit decât să traverseze Strâmtoarea Long, ca să ajungă 
în Peninsula Ciukotsk, al cărei cap cel mai înaintat în 
Oceanul Arctic este Capul Nord. Dar poate că era regretabil 
că Saint-Enoch nu fusese aruncat mai la vest, în Arhipelagul 
Noii Siberii. La gura fluviului Lena, repatrierea s-ar fi putut 
face în condiţii mai bune, târgurile nelipsind în această 
regiune a lakuţiei, traversată de Cercul Polar. 

În fond situaţia nu era desperată. Naufragiaţii nu 
rămăseseră fără nici o şansă de salvare. E drept, câtă 
oboseală, câte lipsuri, câtă mizerie!... 

Să străbată pe jos sute de mile pe câmpurile de gheaţă, 

fără adăpost, expuşi la toate rigorile acestei clime în 
sezonul de iarnă!... Şi încă ar fi trebuit ca Strâmtoarea Long 
să fie îngheţată pe toată lăţimea, ca să poată să ajungă pe 
coasta siberiană! 

- Nenorocirea cea mai mare e, observă domnul 


Altfel, am fi putut săpa un canal prin câmpul de gheaţă, şi 
vasul ar fi putut ajunge din nou pe mare... 

- Şi n-avem nici măcar o barcă! adăugă domnul 
Bourcart. Am reuşi oare să construim, din resturile lui Saint- 
Enoch, câteva ambarcaţiuni, în care să încapă 56 de 
oameni, şi, oare, nu ni s-ar sfârşi proviziile înainte să 
terminăm treaba?... 

Se făcu din nou ziuă şi soarele abia dacă îşi arătă discul 
livid, fără căldură, aproape fără lumină, deasupra 
orizontului. Câmpul de gheaţă se întindea cât vedeai cu 
ochii, spre vest şi spre est. La sud se deschidea 
Strâmtoarea Long, încărcată cu ghețari, din care iarna avea 
să facă o suprafaţă neîntreruptă, până la litoralul asiatic. E 
adevărat că, atâta timp cât apa n-avea să îngheţe pe toată 
întinderea, domnul Bourcart şi tovarăşii săi nu o puteau 
străbate, pentru a ajunge pe continent. 

Toţi părăsiră bordul şi căpitanul procedă la inspectarea 
lui Saint-Enoch. 

Nu-şi puteau face nici o iluzie. Coca zdrobită de 
banchiză, varangele sparte, coastele rupte, bordajele 
desprinse, chila detaşată de călcâi, cârma distrusă, 
etamboul strâmbat - toate avarii imposibil de reparat, după 
cum declarară, în urma unui examen, marangozul Ferut şi 
fierarul Thomas. 

Nu mai aveau deci de ales decât între două soluţii. 

Prima era să pornească în aceeaşi zi, încărcându-se cu tot 
ce rămânea ca provizii, şi să meargă spre vest, spre partea 
mării care era poate prinsă de gheţuri până la litoral, sub 
influenţa curentului polar. A doua era să amenajeze un 
campament la poalele banchizei şi să aştepte ca 
Strâmtoarea Long să poată fi străbătută cu piciorul. 

Şovăiau între cele două proiecte. În orice caz, nu putea 
fi vorba să rămână acolo până la întoarcerea anotimpului 
cald. Admiţând că reuşeau să sape un adăpost în temelia 
banchizei, aşa cum mai făcuseră echipajele câtorva 
baleniere, cu ce să trăiască încă şapte sau opt luni?... Să nu 
uităm că trebuiau hrăniţi 56 de oameni, a căror alimentaţie 
nu era asigurată decât pentru vreo 15 zile, cel mult trei 
săptămâni, chiar reducând-o la strictul necesar... Să se 
bazeze pe vânătoare sau pescuit era prea nesigur. Şi, apoi, 
cum să se încălzească altfel decât arzând resturile navei?... 
lar după aceea, ce-ar fi devenit naufragiaţii?... 

Cât despre trecerea vreunei nave prin dreptul 
banchizei, aveau să se scurgă două treimi din an înainte ca 
această zonă să fie din nou navigabilă... 

Căpitanul Bourcart luă deci hotărârea să plece de îndată 
ce terminau de construit câteva sănii, la care, în lipsa 
câinilor, aveau să se înhame oamenii. 

E cazul să spunem că acest proiect, adoptat de 
echipajul lui Saint-Enoch, a fost aprobat fără discuţie şi de 
cei de pe Repton. 

Poate că englezii ar fi preferat să pornească la drum 
separat. Dar le-ar fi fost imposibil, din lipsă de provizii, şi 
domnul Bourcart n-ar fi consimţit, în aceste condiţii, să le 
împartă cu ei. 

De altfel, naufragiaţii cunoşteau oare cu exactitate 

poziţia câmpului de gheaţă?... Aveau oare certitudinea că 
se găseau în vecinătatea Insulelor Vranghel?... Atunci când 
doctorul Filhiol îi puse această întrebare, domnul Bourcart 
mărturisi: 

- Nu-ţi pot răspunde cu certitudine... Cu instrumentele 
mele aş fi putut afla poziţia, dar s-au spart... Cred, totuşi, că 
acest câmp de gheaţă trebuie să fie în apropiere de Insulele 
Vranghel, afară de cazul că e sub influenţa unui curent care 
se îndreaptă spre vest sau spre est de Strâmtoarea Bering. 

Ipoteza este plauzibilă. Or, fără puncte de reper, cum 
să-şi dea seama dacă acest câmp de gheaţă era imobilizat, 
sau dacă deriva odată cu banchiza?... 

Într-adevăr, doi curenţi puternici traversează aceste 
ţinuturi. Unul vine de la nord-vest, înconjurând Capul Orient 
din Peninsula Ciukotsk, celălalt vine din nord şi se uneşte cu 
primul, care urcă de-a lungul coastei Alaskăi, până la Capul 
Barrow. 

Oricum, plecarea era hotărâtă. Astfel că, la ordinul 
căpitanului, meşterul Cabidoulin, marangozul şi fierarul se 
apucară de lucru. Trebuiau să construiască trei sănii din 
scândurile şi bucăţile din arboradă scoase de pe Saint- 
Enoch, a cărui cocă le mai servea încă de adăpost. 
Catargele şi vergile aveau să le furnizeze din belşug 
combustibilul necesar pe drum. 

Munca trebuia să dureze trei zile, cu condiţia să nu 
piardă timpul. Englezii îşi oferiră serviciile, şi domnul 
Bourcart se gândea să recurgă la ei, mai ales în timpul 
marşului. N-aveau să fie prea multe braţe care să tragă 
săniile grele, într-o călătorie atât de lungă. 

De mai multe ori, cei doi căpitani, locotenenţii şi 
doctorul Filhiol urcară pe creasta banchizei, ale cărei pante 

erau destul de practicabile. De la înălţimea aceea de trei 
sute de picioare, raza de vizibilitate măsura aproximativ 50 
de km. Nici un țărm nu apărea în raza lunetelor. Spre sud 
era numai marea, care purta gheţurile, şi nu un câmp de 
gheaţă neîntrerupt!... Era de presupus că mai aveau de 
aşteptat câteva săptămâni, înainte ca Strâmtoarea Long să 
fie prinsă pe toată întinderea... dacă, într-adevăr, 
Strâmtoarea Long era cea care se deschidea într-acolo. 

În cele trei zile, tabăra nu fu tulburată de vizita urşilor 
albi. Două sau trei din aceste animale, care sunt şi ele de 
temut, după ce se arătaseră printre gheţuri, se retrăseseră 
de îndată ce încercaseră să le urmărească. 

În sfârşit, în seara de 26 octombrie, construirea săniilor 
se termină. Fură încărcate cu lăzi de conserve, carne, 
legume şi pesmeţi, o mare cantitate de lemne, un balot de 
pânze destinate ridicării de corturi, pentru perioadele în 
care furtunile de zăpadă aveau să facă drumul imposibil de 
continuat. 

A doua zi, după o ultimă noapte petrecută în postul 
echipajului şi în careu, după o ultimă masă la bord, domnul 
Bourcart şi tovarăşii lui, căpitanul King şi ai săi porniră la 
drum. 

Plecarea nu avu loc fără o vie emoție, fără o puternică 
strângere de inimă... Privirile nu părăsiră epava care fusese 
Saint-Enoch, decât în clipa când ea dispăru după înălțimile 
banchizei!... 

Şi meşterul Ollive, mereu plin de încredere, îi spuse 
butnarului: 

- Ei bine, bătrâne, o să scăpăm totuşi!... O să revedem 
digul din Havre!... 

- Noi... cine ştie?... Dar Saint-Enoch, nu! se mulţumi să 


210 


răspundă Jean-Marie Cabidoulin. 

Nu e nevoie să relatăm în amănunt incidentele acestei 
călătorii pe suprafaţa câmpului de gheaţă. Primejdia cea 
mai mare era ca proviziile şi combustibilul să se termine, 
dacă drumul s-ar fi prelungit. 

Mica lor caravană mergea într-o ordine stabilită. Cei doi 
locotenenţi erau în frunte. Adesea se depărtau cu una sau 
două mile în recunoaştere, când blocurile barau drumul. 
Atunci erau nevoiţi să înconjoare ghețari înalţi, ceea ce 
mărea etapele. 

Temperatura oscila între 20 şi 30 de grade sub zero, 
medie obişnuită la această altitudine la începutul iernii. 

Zilele treceau unele după altele şi, la sud de câmpul de 
gheaţă, se întindea invariabil marea acoperită de gheţuri 
plutitoare. Domnul Bourcart observă, pe de altă parte, că 
un curent destul de rapid antrena aceste gheţuri spre vest, 
adică spre Strâmtoarea Long, a cărei intrare occidentală 
săniile o şi depăşiseră. La sud se întindea, probabil, acel 
larg braţ al mării care mărgineşte Insulele Lyakov şi 
Arhipelagul Noii Siberii. 

Când discuta cu ofiţerii despre diferitele eventualităţi, 
căpitanul Bourcart îşi exprima teama că vor fi obligaţi să 
urce până la aceste insule, pe care mai multe sute de mile 
le despart de continentul asiatic. Or, caravana abia dacă 
putea face 12 mile în 24 de ore, din care 12 ore erau 
rezervate odihnei de noapte. Şi cum zilele de octombrie 
sunt scurte la această latitudine, cum soarele descrie 
deasupra orizontului o curbă din ce în ce mai joasă, drumul 
se desfăşura în semiîntuneric, cu preţul unei oboseli 
excesive. 

Şi totuşi, oamenii, curajoşi, nu se plângeau. N-aveau 

nimic de reproşat englezilor, care trăgeau alături de ei la 
sănii. Când domnul Bourcart dădea semnalul pentru haltă, 
ridicau corturi cu ajutorul pânzelor aşezate pe scânduri, 
distribuiau hrana, aprindeau focul, pregăteau o băutură 
caldă, grog sau cafea, şi adormeau cu toţii până la plecare. 

Dar câte suferinţe, când rafalele se dezlănţuiau cu o 
violenţă nemaiauzită, când crivățul mătura câmpul de 
gheaţă, când mergeau împotriva vântului, în mijlocul unui 
des şi orbitor praf alb... Nu se vedea nici la câţiva metri. 
Direcţia nu mai putea fi stabilită decât cu busola, al cărei ac 
descumpănit nu mai dădea indicaţii suficiente. Domnul 
Bourcart - nemărturisindu-se decât domnului Heurtaux - se 
simţea pierdut în aceste imense singurătăţi... Erau nevoiţi 
să urmeze marginea câmpului de gheaţă, bătută de valurile 
din larg, în loc s-o ia drept spre sud, căci marea continua să 
se întindă în partea aceea... Aveau deci să fie obligaţi să se 
îmbarce pe gheţurile plutitoare, să se lase în voia soartei, 
pentru a ajunge pe coasta siberiană?... Nu, căci, pe măsură 
ce temperatura scădea, gheţurile, împinse unele spre 
altele, aveau să sfârşească prin a transforma într-un câmp 
solid suprafaţa bazinului polar. Dar dacă aveau să treacă 
săptămâni înainte ca marea să se fi solidificat, hrana, cu 
toată economia care se făcea, lemnul, al cărui consum se 
reducea la pregătirea alimentelor, n-aveau să le 
lipsească?... 

Mai mulţi muşi ajunseseră la capătul puterilor şi 
doctorul Filhiol îi îngrijea cum putea mai bine. Ah, câtă 
oboseală le-ar fi fost cruţată dacă săniile ar fi avut un atelaj 
de câini, cum se obişnuieşte în câmpiile siberiene sau 
kamceadale! Dotate cu un minunat instinct, aceste animale 
ştiau să se orienteze în mijlocul vârtejurilor de zăpadă, 

atunci când stăpânii lor devin neputincioşi... 

În sfârşit, merseră astfel până la 19 noiembrie. 

Trecuseră douăzeci şi patru de zile de la plecare. Nu le 
fusese posibil să coboare spre sud-vest, unde domnul 
Bourcart spera să întâlnească punctele înaintate ale 
continentului, în apropiere de Insulele Lyakov. 

Proviziile erau aproape epuizate, şi, înainte de patruzeci 
şi opt de ore, naufragiaţii n-ar mai fi avut decât să se 
oprească în ultima lor tabără şi să aştepte cea mai 
îngrozitoare moarte... 

- O navă!... Onavă!... 

Acest strigăt fu scos de Romain Allotte, în dimineaţa 
zilei de 20 noiembrie, şi toate privirile zăriră vasul pe care-l 
semnalase locotenentul. 

Era o ambarcaţiune cu trei catarge, o balenieră care, cu 
pânzele umflate de o briză slabă de la nord-vest, se 
îndrepta spre Strâmtoarea Bering. 

Domnul Bourcart şi tovarăşii săi, părăsind săniile, mai 
găsiră putere să alerge spre marginea câmpului de gheaţă. 
Acolo, făcură semnale, traseră focuri de armă... 

Fuseseră văzuţi şi auziţi. Vasul opri imediat şi două 
bărci fură lansate la apă. 

O jumătate de oră mai târziu, naufragiaţii erau pe bord, 
salvaţi de această intervenţie, am putea spune 
providenţială. 

Nava World, din Belfast, comandată de căpitanul Morris, 
după ce-şi terminase cu întârziere campania de pescuit, 
naviga spre Noua Zeelandă. 

Inutil să mai spunem că primirea făcută echipajului lui 
Saint-Enoch şi celui de pe Repton fu dintre cele mai 
generoase. Şi când cei doi căpitani povestiră în ce 

împrejurări extraordinare se  prăpădiseră navele lor, 
trebuiră să-i creadă! 

O lună mai târziu, Wor/d îi debarca la Dunedin pe 
supraviețuitorii acestei catastrofe maritime. 

Şi atunci, căpitanul King îi spuse căpitanului Bourcart, 
luându-şi bun rămas: 

- Ne-aţi primit la bordul lui SaintEnoch şi v-am 
mulţumit... 

- Aşa cum am mulţumit şi noi compatriotului dumitale, 
căpitanul Morris, că ne-a primit la bordul lui World, 
răspunse domnul Bourcart. 

- Aşa că suntem chit, declară englezul. 

- Cum doriţi... 

- Bună seara. 

- Bună seara! 

Şi asta a fost tot. 

Cât despre kraken, calmar, cefalopodă, şarpe de mare, 
sau cum doriţi să-l numiţi, în ciuda prezicerilor cu care 
meşterul Cabidoulin continua să nu se arate zgârcit, World 
fu destul de norocos ca să nu-l întâlnească în timpul 
traversării Mării Polare spre Noua Zeelandă. 

Pe de altă parte, nici domnul Bourcart, nici tovarăşii lui 
nu-l zăriră în timpul călătoriei din Noua Zeelandă în Europa. 
Locotenenţii Coquebert şi Allotte îşi dădură seama, în fine, 
că ceea ce-l purtase pe Saint-Enoch până la banchiză nu 
fusese decât un val enorm, dotat cu o viteză incomparabilă. 

În ceea ce-i priveşte pe Jean-Marie Cabidoulin şi 
majoritatea echipajului, ei tot mai ţineau la prodigiosul lor 
monstru marin... 

În orice caz, nu există certitudinea că oceanele ascund 
astfel de animale. Aşa că, aşteptând ca ihtiologii să le 

constate existenţa şi să hotărască în ce familie, gen, specie 
trebuie clasate, e mai bine să trecem printre legende ceea 
ce se spune despre ele. 

Deci căpitanul Bourcart şi tovarăşii săi se întoarseră la 
Havre. De data asta, însă, nu la bordul navei lor! 

Totuşi, graţie vânzării primei încărcături la Victoria, în 
Vancouver, campania adusese beneficii, iar pierderea lui 
Saint-Enoch fu acoperită de Casa de asigurare. Dar ochii 
căpitanului se umpleau de lacrimi când se gândea la bietul 
lui vas, părăsit la poalele banchizei arctice! 

Cât despre meşterul Ollive şi meşterul Cabidoulin, ei îşi 
ofereau unul altuia sticlele de rachiu şi de rom, pariate, 
câştigate şi pierdute în timpul călătoriei. Şi când primul îi 
spuse celui de al doilea: 

- Ei bine, bătrâne... tot mai crezi?... 

- Dacă mai cred... după ceea ce ni s-a întâmplat!... 

- Va să zică, afirmi că ai văzut animalul? 

- Aşa cum te văd. 

- Vrei să spui că eu sunt un animal? 

- Păi da... din moment ce nu vrei să crezi! 

- Mulţumesc! 

După cum se vede, butnarul nu şi-a schimbat părerea. 
Continuă să creadă în existenţa monstrului şi, în veşnicele 
lui poveşti, revine fără încetare la relatarea aventurilor lui 
Saint-Enoch!... 

Dar un lucru e sigur, şi anume, că această campanie a 
fost ultima pentru Jean-Marie Cabidoulin. 

— Ei bine, bătrine... tot mai 
crezi? ... 

— Dacă mai cred... după 
ceea ce ni s-a intimplat!... 

— Va să zică, afirmi că ai 
văzut animalul? 

— Așa cum te văd. 

— Vrei să spui că eu sint un 
animal? 

= Păi da... din moment ce 
nu vrei să crezi! 

— Mulţumesc! 

După cum se vede, butnarul 
nu și-a schimbat părerea. Con- 
tinuă să creadă in existenta 
monstrului și, in veșnicele lui po- 
vești, revine fără incetare la re- 
latarea aventurilor lui Saint- 
Enoch!... 


